**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 18 Δεκεμβρίου 2020, ημέρα Παρασκευή και ώρα 15.10΄, στην Αίθουσα των συνεδριάσεων της Ολομέλειας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Κοινωνικών Υποθέσεων και η Διαρκής Επιτροπή Οικονομικών Υποθέσεων υπό την προεδρία της κυρίας Σοφίας Βούλτεψη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υγείας «Ρυθμίσεις για την προστασία της δημόσιας υγείας από τις συνέπειες της πανδημίας του κορωνοϊού COVlD-19, την ενίσχυση των μέσων μαζικής μεταφοράς, την επιτάχυνση της απονομής των συντάξεων, τη ρύθμιση οφειλών προς τους οργανισμούς τοπικής αυτοδιοίκησης και άλλες κατεπείγουσες διατάξεις». ».

Στη συνεδρίαση παρέστησαν ο Υφυπουργός Υγείας, κ. Βασίλειος Κοντοζαμάνης, η Υφυπουργός Υγείας, κυρία Ζωή Ράπτη, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Η Προεδρεύουσα των Επιτροπών, αφού διαπίστωσε την ύπαρξη απαρτίας, κήρυξε την

έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρούτσης Ιωάννης, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, , Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Αναστασιάδης Σάββας, Βολουδάκης Μανούσος – Κωνσταντίνος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Κελέτσης Σταύρος, Κεφαλογιάννης Ιωάννης, Λεονταρίδης Θεόφιλος, Μάνη – Παπαδημητρίου Άννα, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Σκανδαλίδης Κωνσταντίνος, Κομνηνάκα Μαρία, Συντυχάκης Εμμανουήλ, Χήτας Κωνσταντίνος, Λογιάδης Γεώργιος και Κουρουμπλής Παναγιώτης.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών): Μου** Κυρίες και κύριοι συνάδελφοι, αρχίζει η κοινή συνεδρίαση των Διαρκών Επιτροπών Κοινωνικών Υποθέσεων και Οικονομικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υγείας «Ρυθμίσεις για την προστασία της δημόσιας υγείας από τις συνέπειες της πανδημίας του κορωνοϊού COVlD-19, την ενίσχυση των μέσων μαζικής μεταφοράς, την επιτάχυνση της απονομής των συντάξεων, τη ρύθμιση οφειλών προς τους οργανισμούς τοπικής αυτοδιοίκησης και άλλες κατεπείγουσες διατάξεις».

Το σχέδιο νόμου έχει χαρακτηρισθεί από την Κυβέρνηση ως κατεπείγον και οι Επιτροπές πρέπει να αποφασίσουν εάν αποδέχονται τον χαρακτηρισμό. Σύμφωνα με την παρ. 1 του άρθρο 109, σε συνδυασμό με την παρ. 4 του άρθρου 89 του Κανονισμού της Βουλής, ο Πρόεδρος της Βουλής έχει ορίσει προθεσμία υποβολής της Έκθεσης των Επίτροπων (άρθρο 91 παρ. 6 ) μέχρι σήμερα και ώρα 22.00΄.

Τον λόγο έχει ο κ. Υπουργός για να αιτιολογήσει τον χαρακτηρισμό του νομοσχεδίου ως κατεπείγοντος.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Κυρία Πρόεδρε, κύριοι Βουλευτές, το Υπουργείο Υγείας καταθέτει σχέδιο νόμου με τίτλο «Ρυθμίσεις για την προστασία της δημόσιας υγείας από τις συνέπειες της πανδημίας του κορωνοϊού COVlD-19, την ενίσχυση των μέσων μαζικής μεταφοράς, την επιτάχυνση της απονομής των συντάξεων, τη ρύθμιση οφειλών προς τους οργανισμούς τοπικής αυτοδιοίκησης και άλλες κατεπείγουσες διατάξεις».

Το εν λόγω σχέδιο νόμου προτείνεται να εισαχθεί για συζήτηση και ψήφιση με τη διαδικασία του κατεπείγοντος διότι, περιλαμβάνει διατάξεις εξαιρετικά επείγοντος χαρακτήρα λόγω των αναγκαίων παρατάσεων στις ρυθμίσεις που σχετίζονται με τη λήψη μέτρων περιορισμού του κορονοϊού και των οποίων η παράταση και επέκταση της ρυθμιστικής εμβέλειας, κρίνεται αναγκαία.

Η κατεπείγουσα υποβολή των συγκεκριμένων διατάξεων προέκυψε από επείγουσα και απρόβλεπτη ανάγκη αντιμετώπισης και επικαιροποίησης των μέτρων που έχει ψηφίσει η κυβέρνηση για τη λήψη των μέτρων αντιμετώπισης των συνεπειών από τη διάδοση του νέου κορονοϊού, διεύρυνσης ή και τροποποιήσεις ανά περίπτωση της ρυθμιστικής τους εμβέλειας.

Λαμβανομένων υπόψη των ανωτέρω, παρακαλούμε να εισαχθεί και να συζητηθεί το σχέδιο νόμου κατά την ειδική διαδικασία του κατεπείγοντος, σύμφωνα με τις σχετικές πρόνοιες του άρθρου 76 παρ. 4 του συντάγματος και άρθρο 109 του Κανονισμού της Βουλής.

Ευχαριστώ, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε, κύριε Υπουργέ, κύριε Κοντοζαμάνη.

Του λόγο τώρα θα λάβουν οι Εισηγητές και οι Ειδικοί Αγορητές για να τοποθετηθούν σχετικά με το χαρακτηρισμό του κατεπείγοντος.

Τον λόγο έχει ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ (Εισηγητής της Πλειοψηφίας)**: Είναι πασιφανές ότι πρόκειται για ένα νομοσχέδιο το οποίο είναι κατεπείγον. Ειδικά μαζί με τις ρυθμίσεις του Υπουργείου Υγείας, που εισάγεται ως νομοσχέδιο του Υπουργείου Υγείας, πρόκειται σχεδόν στο 90% για ρυθμίσεις που αφορούν ήδη διατάξεις που έχουν ψηφιστεί και θα πρέπει να υπάρξει παράταση μέχρι τις 31/3/2021, διότι ακριβώς υπάρχουν οι ίδιες ακριβώς συνθήκες που υπήρχαν όταν ψηφίστηκαν οι συγκεκριμένες διατάξεις.

Αντιστοίχως, οι διατάξεις των άλλων υπουργείων στο σύνολό τους σχετίζονται με θέματα που έχουν να κάνουν με την αντιμετώπιση της πανδημίας και θα τα αναπτύξουμε μετά όταν έρθει η ώρα, που έχουν να κάνουν τόσο και με τις ρυθμίσεις που έρχονται από το Υπουργείο Οικονομικών, όσο και οι ρυθμίσεις που έρχονται για τους ΟΤΑ, με δυνατότητες που υπάρχουν για να μπορέσουν να βάλουν σε δόσεις τα χρήματα που οφείλουν οι πολίτες στους ΟΤΑ, όπως είναι αντιστοίχως τα θέματα που έχουν να κάνουν με το με το Υπουργείο Εργασίας που έχει να κάνει πάλι με συνθήκες για την γρήγορη εκκαθάριση των συντάξεων. Το Οικονομικών, το ίδιο που είπαμε προηγουμένως, έχει να κάνει με ρυθμίσεις που απαλλάσσει ΦΠΑ σε θέματα που έχουν να κάνουν με υγειονομικό υλικό, με rapid test και ό,τι έχει σχέση με τον κορωνοϊό. Όλα αυτά θα αναπτυχθούν.

Σπεύδω να προλάβω κάποιες από τις ενστάσεις των εισηγητών ή ειδικών αγορητών που θα ακουστούν στην πορεία. Το νομοσχέδιο το συγκεκριμένο, επειδή άκουσα και διάβασα, δεν είναι 660 σελίδες. Είναι 98 σελίδες. Εάν θέλουμε να βάλουμε και τα συνοδευτικά, δηλαδή τις εκθέσεις που το συνοδεύουν από τα υπουργεία και, στα πλαίσια του επιτελικού κράτους, τις αξιολογήσεις που έχουν, πράγματι, φτάνει σε αυτόν τον αριθμό. Οι διατάξεις είναι 98 σελίδες, οι περισσότερες από αυτές είναι γνωστές διατάξεις γιατί έχουν ήδη ψηφιστεί. Αυτήν τη στιγμή, θα είχε δυνατότητα η Κυβέρνηση να έφερνε μόνο το σχέδιο του Υπουργείου Υγείας και να γινόταν ένας καταιγισμός τροπολογιών, όπως είθισται δυστυχώς τις τελευταίες μέρες του έτους και να μην υπήρχε καμία διαβούλευση.

Αντιθέτως, ορθώς επιλέγει η Κυβέρνηση να συγκεντρώσει όλες τις κατεπείγουσες ρυθμίσεις που υπάρχουν από όλα τα υπουργεία και, αντί να ερχόντουσαν ως ξεχωριστές τροπολογίες, που δεν θα υπήρχε δυνατότητα διαβούλευσης, να κατατεθούν χθες, να τις έχουμε σήμερα στην επιτροπή στο σύνολό τους, όλο το κείμενο, να μπορέσουμε να τοποθετηθούμε στην Επιτροπή και να είμαστε και πολύ πιο έτοιμοι τη Δευτέρα στην Ολομέλεια και έτσι οι ρυθμίσεις που θα περνούσαν ως τροπολογίες – και πολύ ορθώς – έρχονται εδώ πέρα συλλογικά σε ένα νομοσχέδιο. Είναι στο σύνολό τους κατεπείγουσες. Πληρούνται οι όροι και οι προϋποθέσεις για να συζητηθεί ως κατεπείγον.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει ο κύριος Παπαδόπουλος.

**ΑΘΑΝΑΣΙΟΣ ΠΑΠΑΔΟΠΟΥΛΟΣ (Εισηγητής της Μειοψηφίας)**: Οι ρυθμίσεις, δυστυχώς, του πολυνομοσχεδίου κατέστησαν κατεπείγουσες λόγω κυβερνητικής αβελτηρίας. Όλα τα ζητήματα τα οποία κληθήκατε να αντιμετωπίσετε, θα μπορούσατε να έχετε δει έγκαιρα, να τα αντιμετωπίσετε έγκαιρα, να προβλέψετε για τον τρόπο με τον οποίον θα κάναμε και διαβούλευση με φορείς, τους οποίους αφορούν οι ρυθμίσεις του πολυνομοσχεδίου. Θέλω να σημειώσω σε όλες αυτές τις ενδείξεις που έχουμε για την κυβερνητική ελαφρότητα με την οποία περνάει σε νομοθετήσεις, ότι βρίσκει και αφορμή για μια νεοφιλελεύθερη παρέμβαση στα συνδικαλιστικά δικαιώματα. Ειδικά με το άρθρο 91, κάνει σκληρή επίθεση στον συνδικαλισμό. Νομίζω ότι όλα αυτά είναι η αίτια για να αρνηθούμε την κατεπείγουσα χροιά του νομοσχεδίου και να πούμε ότι όλα αυτά θα μπορούσαν να συζητηθούν με τις διαδικασίες της Βουλής που προβλέπονται.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει ο κύριος Κατρίνης.

**ΜΙΧΑΗΛ ΚΑΤΡΙΝΗΣ:** Κυρία Πρόεδρε, δυστυχώς, αυτό που γίνεται αυτή τη φορά σε αυτή την αίθουσα, δεν έχει προηγούμενο, δεν έχει προηγούμενο. Και είναι ενδεικτικό, ότι αυτή η κυβέρνηση, χαρακτηρίζεται, πρώτον, από ερασιτεχνισμό, επιπολαιότητα και προφανώς ανεπάρκεια και θα γίνω πολύ σαφής. Δεν είναι δυνατόν, να επικαλείται, ο Εισηγητής της Πλειοψηφίας, το επείγον των διατάξεων του Υπουργείου Υγείας, όταν η πλειοψηφία σε αυτήν την αίθουσα έχει ψηφίσει όποια τροπολογία έχει φέρει το Υπουργείο Υγείας, σε όποιο νομοσχέδιο, αρκεί να σχετίζεται με τον COVID. Άρα, αυτό το επιχείρημα, αποσύρετέ το. Έχουμε ένα νομοσχέδιο, που υπογράφουν, κυρία Πρόεδρε, 24 υπουργοί, το ξαναλέω, 24 υπουργοί, κατατέθηκε στις 12 και μισή το βράδυ και μας κάνει τη χάρη ο κ. Πλεύρης, που μας δίνει τη δυνατότητα από τις 12 και μισή, άλλοι έμειναν άυπνοι μέχρι τις τρεις, δηλαδή, 14 ώρες, να διαβάσουμε 98 άρθρα από 16 διαφορετικά υπουργεία. Αυτή είναι η αιτία αντίληψης της Ν.Δ., για τη διαβούλευση, που το έβγαλαν στη συζήτηση;

Δεν θέλω να μπω σε λεπτομέρειες, να δούμε πόσο επείγοντα, κυρία Πρόεδρε, είναι κάποια άρθρα, όπως το 42, κύριε Υπουργέ και άλλα, θα τα πούμε στην πορεία, αλλά όλα αυτά δείχνουν, ότι είστε σε πανικό, είστε σε πανικό. Προφανώς δεν περιμένατε, είχατε επενδύσει στο σενάριο, ότι τελειώνει ο κορονοϊός τέλος της χρονιάς, ανοίγουν οι αγορές, αυτά που λέγατε και όλα πάνε καλά και ξαφνικά, θυμηθήκατε στις 18 Δεκεμβρίου στις 3 και μισή, να φέρετε παρατάσεις μέχρι το Μάρτιο σε όλες τις ΠΝΠ και σε όλα τα ζητήματα, είναι απαράδεκτη, κυρία Πρόεδρε, η διαδικασία, αυτό δεν έχει γίνει ούτε όταν ψηφίζαμε με το πιστόλι στον κρόταφο, θυμάστε τι, παραμονές. Αυτή η διαδικασία χαρακτηρίζει, τον κ. Κοντοζαμάνη και τον κ. Βεσυρόπουλο, τους προϊστάμενούς τους, τον κ. Κικίλια που κρύβεται και τον κ. Σταϊκούρα, που θυμήθηκαν σήμερα να φέρνουν διατάξεις για τις προμήθειες των τραπεζών; Φωνάζει το Κίνημα Αλλαγής δύο χρόνια, λένε όλα καλά με τις τραπεζικές χρεώσεις, κατεπείγουσες οι διατάξεις αυτές. Θυμήθηκαν σήμερα να φέρουν διατάξεις, για να μην παίρνουν μετά από 4 χρόνια συντάξεις, όταν φωνάζουμε δύο χρόνια και όχι μόνο εμείς. Άρα, για να μην καταχρώμαι και το χρόνο και τη καλοσύνη σας, λυπάμαι ειλικρινά, για τη σημερινή κατάντια της κυβέρνησης, με αυτό το «νομοθέτημα» που φέρνει να συζητήσουμε σε διαδικασίες εξπρές, τη παραμονή του κλεισίματος των εργασιών της Βουλής.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Ευχαριστώ πολύ, κυρία Πρόεδρε. Θα ήθελα να μας εξηγήσει ο Εισηγητής της Πλειοψηφίας, αν πράγματι έχει διαβάσει το νομοσχέδιο, αν πρόλαβε, αν πρόκανε, 160 άρθρα, μετά τις 12 η ώρα αναρτήθηκε στο site της Βουλής και σήμερα, 3 η ώρα, θα πρέπει να τοποθετηθούμε για 160 άρθρα 16 υπουργείων. Και για εξηγήστε μας, ποιο είναι το επείγον των άλλων υπουργείων; Ας πούμε, ότι το Υπουργείο Υγείας, έχει τα άρθρα τα οποία πρέπει να τα συζητήσουμε, πρέπει να αποφασίσουμε για αυτά, για να συνεχιστεί, να το πω έτσι, η αντιμετώπιση αυτή, όπως η κυβέρνηση έχει αποφασίσει, για την πανδημία, που είναι στη κρίση του λαού, που εμείς λέμε, ότι η διαχείριση είναι ταξική, τα άλλα άρθρα των άλλων υπουργείων, τι είναι το κατεπείγον; Αυτή είναι η καλή νομοθέτηση που λέγατε, όταν κατηγορούσατε τον ΣΥΡΙΖΑ, για τις fast track διαδικασίες, αυτή η σημερινή; Πρέπει να καταλάβει ο λαός μας, ότι εδώ, με σκοπιμότητα προχωράτε, για να μπορέσετε να αρπάξετε, να το πω έτσι, τη ψήφο ή να συνεχίσετε μόνοι σας τις ανατροπές, τις μεταρρυθμίσεις, που έχει ανάγκη το κεφάλαιο. Πέστε μου, τι είναι αυτό το κατεπείγον για το άρθρο 91, για τις ηλεκτρονικές διαδικασίες των συνελεύσεων;

Θα γίνει συνέλευση αύριο των σωματείων και πρέπει να γίνει ηλεκτρονικά; Θα γίνει αύριο, πρέπει να είναι κατεπείγον αυτό; Πέστε μου, τι είναι κατεπείγον να επεκταθεί η κατάργηση της Κυριακάτικής αργίας παντού; Μέσα σε αυτά τα πλαίσια της πανδημίας η Κυριακή που είναι αργία εμποδίζει τον κόσμο να ψωνίσει; Τι θέλετε να λύσετε με αυτά; Τι είναι το κατεπείγον; Ποιο είναι το κατεπείγον τώρα στις μεταφορές; Ποιο είναι το κατεπείγον;

Νομίζω, ότι προκαλείτε και εμείς λέμε, ότι θα πρέπει να σταματήσει αυτή η διαδικασία, να πάρουν πίσω τα άρθρα που αφορούν άλλα Υπουργεία. Να παραμείνουν τα άρθρα, που αφορούν το Υπουργείο Υγείας την αντιμετώπιση της πανδημίας. Αυτά να παραμείνουν και τα άλλα να τα πάρετε πίσω διαφορετικά δεν είναι κατεπείγον.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ακούστε με, όπως γνωρίζετε και γνωρίζουν τα κόμματα στη Διάσκεψη των Προέδρων, τουλάχιστον μία φορά νομίζω δυο ο Πρόεδρος, ο κύριος Τασούλας, είχε ενημερώσει και προϊδεάσει για την έλευση αυτού του νομοσχεδίου. Δεν ήταν δηλαδή κεραυνός εν αιθρία. Όχι, διαφωνείτε θεμιτό, δημοκρατικό. Πολύ ωραία.

Ακούστε, ξέρετε ότι όλα τα νομοσχέδια έχουν υπογραφές πολλών Υπουργών, γιατί είναι αλληλοεπιδρώμενα-αλληλομπλεκόμενα τα Υπουργεία, δεν είναι πρώτη φορά τώρα που έρχεται νομοσχέδιο. Δεν σημαίνει, ότι είναι τόσα Υπουργεία, αλλά τόσες ρυθμίσεις που αφορούν περισσότερα Υπουργεία. Λογικό είναι, πάντα γίνεται αυτό στα νομοσχέδια.

Κύριε Πλεύρη, τι θέλετε;

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ (Εισηγητής της Πλειοψηφίας):** Παίρνουμε την ευθύνη αυτών που λέγονται. Το Κομμουνιστικό Κόμμα Ελλάδος, λοιπόν, ζητά και να ακουστεί, ότι το άρθρο 118, του Υπουργείου Αγροτικής Ανάπτυξης, να μην κατάσχεται, ούτε να φορολογούνται οι ενισχύσεις που παίρνουν οι αγρότες λόγω COVID, ότι δεν είναι κατεπείγον και άρα, αυτή τη στιγμή που μιλάμε εάν στην Τράπεζα μπαίνει σε έναν αγρότη επιδότηση λόγω του COVID, το ΚΚΕ μας λέει να το αποσύρουμε για να κατασχεθεί.

Όλες οι διατάξεις γιατί με ρωτήσατε, αν τις διάβασα, θα ακούσετε στην Εισήγησή μου μία προς μία τις διατάξεις, γιατί είναι κατεπείγουσες και το πήραμε το νομοσχέδιο όλοι μαζί και όσοι θέλαμε μπορούσαν να το διαβάσουν .

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Είναι διάλογος. Κοιτάξτε, ακούστε με, έχει έρθει ένα κατεπείγον νομοσχέδιο, γίνονται σήμερα οι πρώτες τοποθετήσεις. Το νομοσχέδιο θα έρθει στην Ολομέλεια τη Δευτέρα. Υπάρχει χρόνος, λοιπόν, για να το επεξεργαστούμε όλοι. Θα γίνουν οι πρώτες τοποθετήσεις. Ακούσαμε ότι διαφωνούν τα κόμματα πλην της Κυβερνητικής Πλειοψηφίας, δεν έχω ακούσει ακόμη δύο κόμματα, ας ακούσουμε και αυτά, όχι όμως ότι δεν έχετε χρόνο. Ξέρετε τη διαδικασία.

Ακούστε με οι Εισηγητές έχουν ένα μεγαλύτερο βάρος. Πάντα γίνεται αυτό. Και στο κατεπείγον συμβαίνει πάντα. Δεν είναι η πρώτη φορά τώρα, κύριε Παπαδόπουλε, μην αρχίσω τώρα και βγάζω πάλι τα αρχεία. Δεν μπορώ. Εδώ υπάρχουν έκτακτες συνθήκες που δημιουργούν, προκαλούν έκτακτες πρωτοβουλίες. Προφανώς κάποιος διαφωνεί, κάποιος συμφωνεί, έτσι γίνεται στη Δημοκρατία. Το ξέρω αυτό. Ξέρετε όμως και πώς λειτουργεί η Δημοκρατία και τι λέει η δεδηλωμένη και πώς είναι αυτά τα ζητήματα.

Τη Δευτέρα υπάρχει μπροστά όλο το Σαββατοκύριακο, όλοι οι συνάδελφοι να ασχοληθούν με το νομοσχέδιο, εσείς ως εισηγητές που κουραστήκαμε σίγουρα παραπάνω -δεν υπάρχει αμφιβολία για αυτό- αλλά ποιος δεν κουράζεται τη στιγμή; Σε αυτήν τη χώρα ποιος δεν ταλαιπωρείται αυτήν τη στιγμή. Οι υπόλοιποι συνάδελφοι έχουν μπροστά τους όλο το Σαββατοκύριακο για να τα μελετήσουν. Έτσι γίνεται. Συνήθως είναι δύο μέρες, εδώ έχουμε παραπάνω.

Κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Καταρχήν, ήθελα να πω, ότι στη Διάσκεψη των Προέδρων πράγματι συζητήθηκε ότι θα έχουμε Ολομέλεια τη Δευτέρα και γι’ αυτό ακριβώς όλη μέρα χθες και προχθές περιμέναμε πότε θα κατατεθεί το νομοσχέδιο για τις Επιτροπές. Τελικά κατατέθηκε μετά τα μεσάνυχτα και όπως καταλαβαίνετε, δεν είναι σωστό.

Το δεύτερο είναι, ότι ο συνάδελφος αναφέρθηκε, στο ότι είναι σχετικά μικρό το νομοσχέδιο και δεν έχει πολλά άρθρα. Εγώ βλέπω, ότι μόνο η έκθεση του Γενικού Λογιστηρίου του Κράτους είναι 40 σελίδες, αν είναι δυνατόν να λέγεται ότι πρόκειται για ένα μικρό νομοσχέδιο. Μετά δεν πρόκειται σίγουρα μόνο για το Υπουργείο Υγείας, το οποίο θα βλέπαμε όλοι με ένα διαφορετικό μάτι, άλλα για πολλά Υπουργεία- ο ένας συνάδελφος είπε για 24 ο άλλος για 16, εγώ δεν τα μέτρησα ακριβώς πόσα είναι, αλλά σίγουρα είναι πολύ περισσότερα.

Εκτός αυτού βλέπουμε, ότι έχει μία σειρά από φωτογραφικές διατάξεις, τις οποίες να είστε σίγουροι, ότι δεν μπορούμε να εκτιμήσουμε στο λίγο χρονικό διάστημα που έχουμε. Τις είδαμε καθαρά, βλέπουμε ποιες είναι οι φωτογραφικές διατάξεις, αλλά πρέπει να έχουμε το χρόνο για να καταλάβουμε τι θα πούμε.

Εμείς πάντως σε καμία περίπτωση δεν συμφωνούμε με τη διαδικασία και θα θέλαμε να αποσυρθεί τελείως το νομοσχέδιο. Εάν τώρα είναι επείγον, δεν θα είχαμε καμία αντίρρηση να δουλέψουμε σε μια κανονική διαδικασία με Φορείς και τις υπόλοιπες συζητήσεις της Επιτροπής που θα γίνουν, ακόμη και τα Χριστούγεννα, δεν έχουμε καμία αντίρρηση. Καταλαβαίνουμε ότι μπορεί να είναι επείγον, πολύ ευχαρίστως να έρθουμε τα Χριστούγεννα και την ίδια μέρα των Χριστουγέννων, για να κάνουμε τουλάχιστον σωστή δουλειά.

Εάν δεν συμβούν όλα αυτά και αν συνεχιστεί αυτή η διαδικασία, εμείς έχουμε αποφασίσει να αποχωρήσουμε από την Ολομέλεια, γιατί πρέπει κάπως να δείξουμε ότι διαμαρτυρόμαστε και ότι δεν συμφωνούμε με αυτού του είδους τις μεθοδεύσεις. Σας είπα και από την αρχή, ότι μπορεί να είναι επείγον, αλλά αυτό που είπε ο συνάδελφος για το Υπουργείο Γεωργίας. εντάξει, νομίζω ότι είναι κάτι περισσότερο από κακεντρέχεια. Αν είναι δυνατόν, εμείς να μην θέλουμε τέτοιες διατάξεις. Απλούστατα, θέλουμε να γίνει η κανονική διαδικασία με τις Επιτροπές που συνήθως έχουμε και να ακολουθήσει η Ολομέλεια, ακόμη και αν είναι την ημέρα των Χριστουγέννων.

Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εντάξει, κύριοι συνάδελφοι, τώρα αυτό με τα Χριστούγεννα, έχουνε ταλαιπωρηθεί αρκετά τα Χριστούγεννα φέτος.

Κοιτάξτε, υπάρχουν πολλές κατεπείγουσες διατάξεις και υπάρχουν και λήγουσες ημερομηνίες, έως 31/12. Προφανώς κάποιοι διαφωνούν με συγκεκριμένες, που μπορεί να μην έχουν λήξει 31/12, είναι μέσα στην κοινοβουλευτική διαδικασία αυτό. Κατά τη γνώμη μου, εγώ δεν θέλω να σας επηρεάσω, η αποχώρηση δεν σας βοηθάει και δεν βοηθάει κανέναν, ούτε τον Κοινοβουλευτισμό, γιατί αν κρίνετε ότι κάποια από αυτά είναι χρήσιμα και κατεπείγοντα, καλό είναι για αυτά να είστε εδώ να βοηθήσετε και όπου διαφωνείτε τα καταψηφίζετε. Η αποχώρηση δεν σημαίνει κάτι. Για μένα ισχύει αυτό, ούτε ως Προεδρεύουσα, ούτε τίποτα.

Κύριε Βιλιάρδε έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Η αποχώρηση σημαίνει, ότι διαφωνούμε με τη διαδικασία. Εάν υπάρχουν πράγματι κάποιες προθεσμίες που πρέπει να τηρηθούν, σας είπα ότι δεν έχουμε αντίρρηση να δουλέψουμε και στις διακοπές των Χριστουγέννων. Θέλουμε να είμαστε εποικοδομητικοί, αλλά με αυτού του είδους τη διαδικασία δεν συμφωνούμε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Άλλο η διαδικασία, άλλο η ουσία, εδώ υπάρχει και ουσία. Μετρήστε την ουσία- προσωπικά σας το λέω αυτό, ειλικρινά- και μην αποχωρείτε από το Κοινοβούλιο. Είναι κάτι το οποίο θεωρώ ότι πρέπει να το αποφεύγουμε όλοι, όσο και αν διαφωνούμε.

Τον λόγο έχει η Ειδική Αγορήτρια του ΜέΡΑ25, η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Σαςευχαριστώ πολύ κυρία Πρόεδρε.

Κυρίες και κύριοι συνάδελφοι της Συμπολίτευσης, το νομοσχέδιο που κατατέθηκε και συζητάμε σήμερα ως «κατεπείγον», κατέστη «κατεπείγον» μόνο και μόνο γιατί εσείς το επιλέξατε να γίνει. Πράγματι, στη Διάσκεψη των Προέδρων συζητήθηκε και αναφέρθηκε ότι θα έρθει ένα νομοσχέδιο του Υπουργείου Υγείας, το οποίο θα είχε είτε τον χαρακτηρισμό του «επείγοντος» είτε του «κατεπείγοντος». Επιλέξατε όμως να το φέρετε τελευταία στιγμή και να κατατεθεί λίγο μετά τα μεσάνυχτα και το επιλέξατε γιατί γνωρίζατε όλοι πολύ καλά, πως οι προθεσμίες ήταν κοντά στη λήξη και θα έπρεπε να ψηφιστεί η παράτασή τους. Θα μπορούσατε επίσης να το έχετε φέρει σαν «επείγον» ώστε να έχουμε περισσότερο χρόνο επεξεργασίας στην Επιτροπή. Επιλέξατε όμως τη χειρότερη λύση όλων. Επιλέξατε να φέρετε προς συζήτηση ένα σχέδιο νόμου χωρίς καμία συζήτηση με Φορείς που εμπλέκονται και τους αφορούν άμεσα οι διατάξεις που θα συζητήσουμε, με μια διαδικασία «fast track».

Είπε ο συνάδελφος του ΚΙΝΑΛ ότι είναι η πρώτη φορά που γίνεται. Δυστυχώς, δεν είναι η πρώτη φορά που γίνεται. Δυστυχώς, το έχουμε δει και με τροπολογίες που είναι ολόκληρα νομοσχέδια. Ειλικρινά δεν βλέπουμε να μπαίνει τέλος σ΄ αυτή την κάκιστη νομοθετική πρακτική.

Να δεχτούμε ότι έστω, όπως είπε ο κ . Πλεύρης, είναι ένα μικρό νομοσχέδιο 98 σελίδων. Έτσι θέλετε να νομοθετούμε, κυρίες και κύριοι της Νέας Δημοκρατίας, διαβάζοντας μόνο τα άρθρα του νομοσχεδίου, αφήνοντας εκτός τις Εκθέσεις του Γενικού Λογιστηρίου, την Έκθεση Ανάλυσης Συνεπειών και όλα τα υπόλοιπα συνακόλουθα έγγραφα, που συνοδεύουν καθαρά το μέρος των διατάξεων; Δυστυχώς, αν θέλετε κάτι τέτοιο, το θέλετε μόνο εσείς και κανείς άλλος. Ούτε μπορούμε να λειτουργούμε εντός τόσο ασφυκτικών προθεσμιών λίγων ωρών.

Προφανώς, το επιλέγετε με στόχο να μην υπάρχει αντίλογος σε όλα αυτά που θέλετε να περάσετε. Φέρνετε για ακόμη μια φορά διατάξεις που λήγουν οπότε είναι αναγκαίο να δοθούν οι παρατάσεις. Αντί να προνοήσετε επιλέξατε να αφήσετε σε οριακό σημείο οποιαδήποτε περιθώρια.

Θα πρέπει επιτέλους να βάλετε ένα τέλος σε αυτή την πρακτική. Δεν μπορείτε να εμπαίζετε ούτε το Ελληνικό Κοινοβούλιο ούτε τους Έλληνες Βουλευτές.

Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):**  Ολοκληρώθηκε αυτός ο κύκλος τοποθετήσεων.

Θέλω να σας πω μόνο -και δεν θα πάω πολύ παλιά, γι΄ αυτούς που ήταν εδώ και σε προηγούμενες περιόδους, θυμάμαι από πολύ παλιά να μιλάμε για χριστουγεννιάτικες διατάξεις, χωρίς να έχουμε covid - απλώς θέλω να σας πω ότι από την αρχή της Περιόδου ψηφίστηκαν 144 νομοσχέδια. Από αυτά κατεπείγοντα ήταν μόνο τα 5 τον καιρό του covid. Άρα δεν υπάρχει κάτι το οποίο να αξίζει να προκαλέσει τόσο μεγάλη αντίδραση. Ξέρουμε όλοι ότι στον καιρό του κορωνοϊού υπάρχουν διάφορες έκτακτες καταστάσεις.

Με βάση αυτά τα οποία ακούστηκαν στην Αίθουσα, κυρίες και κύριοι συνάδελφοι και από τις τοποθετήσεις των Εισηγητών και των Ειδικών Αγορητών, προκύπτει ότι οι Επιτροπές αποδέχονται, κατά πλειοψηφία, το χαρακτηρισμό του κατεπείγοντος.

Ως προς την οργάνωση της συζήτησης, η παράγραφος 7 του άρθρου 109 του Κανονισμού της Βουλής προβλέπει ότι η ομιλία των Εισηγητών και των ομιλητών στην κατ΄ αρχήν και κατ΄ άρθρον συζήτηση περιορίζεται στο 1/2 του χρόνου, που προβλέπεται από τα άρθρα 97 και 103. Προτείνω, όμως, να μιλήσουν οι Εισηγητές και οι Ειδικοί Αγορητές από 12 λεπτά επί της αρχής και επί των άρθρων και οι ομιλητές από 6 λεπτά επί της αρχής και επί των άρθρων.

Τον λόγο έχει ο Εισηγητής της Πλειοψηφίας, ο κ. Θάνος Πλεύρης.

**ΑΘΑΝΑΣΙΟΣ ΠΛΕΥΡΗΣ (Εισηγητής της Πλειοψηφίας):** Κυρίες και κύριοι συνάδελφοι, επανέρχομαι σε κάτι για να καταστεί σαφές από την αρχή. Προηγούμενες κυβερνήσεις επέλεγαν στο τέλος του έτους με σειρά τροπολογιών, σε ένα νομοσχέδιο συνήθως άσχετο, να προσπαθούν να κλείσουν επείγουσες εκκρεμότητες που υπήρχαν. Γιατί γεννώνται -όσοι έχουν κάνει διοίκηση το γνωρίζουν- επείγουσες υποχρεώσεις στο τέλος του έτους.

Αυτό το οποίο έχει κάνει η κυβέρνηση αυτή τη στιγμή είναι ότι έχουμε κατεπείγουσες ρυθμίσεις από διαφορετικά Υπουργεία και αντί να έρθει ένα νομοσχέδιο και να πάνε εκεί πέρα όλες οι τροπολογίες ήρθε συνολικά. Το έχουμε υπόψη μας, το είδαμε σήμερα, θα γίνουν οποιεσδήποτε παρατηρήσεις και τη Δευτέρα θα είμαστε πανέτοιμοι να ψηφίσουμε για όλες τις ρυθμίσεις.

Το παρόν νομοσχέδιο - για να μην δημιουργούνται- αυτό είναι το οποίο έρχεται να ψηφιστεί, είναι τα 160 άρθρα σε 98 σελίδες. Έχει 160 άρθρα και ρυθμίζει τα ακόλουθα θέματα.

Τα άρθρα 1- 50 ρυθμίζουν θέματα του Υπουργείου Υγείας και σε μεγάλο βαθμό, αν όχι σχεδόν σε όλο το βαθμό τους, έχουν να κάνουν με διατάξεις, οι οποίες έχουν ψηφιστεί είτε από Πράξεις Νομοθετικού Περιεχομένου είτε από άλλους νόμους, έληγαν οι προθεσμίες τώρα και γίνεται παράταση των προθεσμιών αυτών μέχρι την 31 Μαρτίου του 2021. Ενδεικτικά, αναφέρω ότι υπάρχει παράταση στους όρους χρήσης δοκιμασιών ταχειών μοριακών ελέγχων, στις δράσεις των Κινητών Ομάδων Υγείας Ειδικού Σκοπού για την επέκταση των Rapid Test, στη διαδικασία χορήγησης φαρμάκων εκτός εγκεκριμένων ενδείξεων για τους νοσούντες με COVlD. Η διαδικασία αποστολής φαρμάκων σε ευπαθείς ομάδες. Η δυνατότητα κατ’ οίκον και εξ’ αποστάσεως παροχής υπηρεσιών υγείας από ιατρούς του ΕΟΠΥΥ και Μονάδες της Πρωτοβάθμιας Φορέων (Φροντίδας;) Υγείας. Η δυνατότητα πρόσληψης επικουρικού ιατρικού και νοσηλευτικού προσωπικού και μετακίνησης αυτού. Οι συμβάσεις με οικογενειακούς γιατρούς με μηνιαία αποζημίωση 2.000 ευρώ. Οι συμβάσεις εργασίας ορισμένου χρόνου των ιατρών. Η δυνατότητα απασχόλησης ιδιωτών γιατρών σε δημόσια νοσοκομεία. Η δυνατότητα μετακίνησης πάσης φύσεως προσωπικού εντός μίας Υ.ΠΕ. ή άλλων Υ.ΠΕ..Η δυνατότητα έκτακτης προμήθειας σε ενδεδειγμένο είδος ατομικής υγιεινής ή συλλογικής προστασίας. Η δυνατότητα εταιρειών παραγωγής φαρμακευτικών και καλλυντικών προϊόντων να συνεχίσουν να παράγουν προϊόντα αντισηψίας. Η άδεια εισαγωγής αλκοόλης από τρίτες χώρες, ακριβώς για να υπάρχουν αυτά τα προϊόντα. Η δυνατότητα δωρεάν διάθεσης αιθυλικής αλκοόλης προς το Υπουργείο Υγείας και από τα αζήτητα αποθέματα της Α.Α.Δ.Ε.. Η δυνατότητα μετατροπής απλών κλινών σε κλινών ΜΑΦ και κλινών ΜΑΦ σε κλίνες ΜΕΘ ή απλών κλινών σε κλίνες ΜΕΘ, ακριβώς για να υπάρχει η δυνατότητα στα δημόσια νοσοκομεία να καλύψουν την αυξημένη ανάγκη. Η δυνατότητα αναγκαστικής δέσμευσης χώρων και επίταξης κινητών, εάν χρειαστεί, ακόμα και σκαφών για τις ανάγκες. Η δυνατότητα να διενεργεί ο Ι.Φ.Ε.Τ. προμήθειες. Η δυνατότητά του Ε.Ο.Δ.Υ. να αναθέτει και σε εξωτερικούς συνεργάτες ιδιώτες τη σύναψη συμβάσεων. Η δυνατότητα του Ε.Κ.Α.Β. να συνάψει συμβάσεις για προμήθεια ασθενοφόρων. Η δυνατότητα διάθεσης πάσης φύσεως εξοπλισμού σε οποιοδήποτε νοσοκομείο. Η δυνατότητα αποδοχής δωρεών από το νοσοκομειακό εξοπλισμό για νοσοκομειακό εξοπλισμό. Η διαδικασία επανέκδοσης γνωματεύσεων. Η δυνατότητα που μπορούν να έχουν συνάνθρωποί μας που πάσχουν από νεφρική ανεπάρκεια, ενώ είναι ανασφάλιστοι να πηγαίνουν στις ιδιωτικές μονάδες αιμοκάθαρσης.

Ήθελα να τα αναφέρω όλα αυτά, γιατί αυτά είναι τα 50 άρθρα του Υπουργείου Υγείας και πείτε μου, τι από αυτά δεν είναι επείγον, δεν είναι κατεπείγον; Δεν είναι κατεπείγον εάν οι νεφροπαθείς θα μπορούν να πηγαίνουν ενώ είναι ανασφάλιστοι σε ιδιωτικές μονάδες; Δεν είναι κατεπείγον να χρειάζεται να πάρουμε δωρεές; Δεν είναι κατεπείγον να γίνουν οι μετακινήσεις, οι οποίες χρειάζονται; Επιπλέον, στο Υπουργείο Υγείας, πέρα από αυτές τις παρατάσεις, έχουμε τα άρθρα 2 με 4 που καθορίζουν μια διαδικασία για δωρεάν ανίχνευση COVID με βάση την αρχή της στοιχειοποιημένης επιδημιολογικής παρατήρησης από τον Ε.Ο.Δ.Υ. και είναι και η ρύθμιση, ποιος είναι ο φορέας για την προάσπιση των προσωπικών δεδομένων και ποια δεδομένα που είναι τα απολύτως απαραίτητα μπορούν να δοθούν, ακριβώς για να υπάρξουν ακόμα καλύτερα επιδημιολογικά στοιχεία.

Παράλληλα, ρυθμίζονται θέματα νομιμοποίησης, εκκαθάρισης δαπανών, θέματα δαπανών Α.Ε.Μ.Υ., θέματα στελέχωσης υπηρεσιών Ε.Κ.Α.Β., τα θέματα Μονάδων Ημερήσιας Νοσηλείας που ειπώθηκε προηγουμένως που η διαφορά είναι ότι δίνει μια παράταση στα αυστηρά κριτήρια τα οποία υπάρχουν για να μπορέσει να υπάρχει μια προσαρμογή και τις κατατάσσει στις Πρωτοβάθμιες. Εδώ πέρα, βέβαια, θα έπρεπε οι Μ.Υ. να έχουν ίδιο καθεστώς ως προς το φορολογικό είτε βρίσκονται στο νοσοκομείο είτε σε Πρωτοβάθμια, γιατί δημιουργείται ένας αθέμιτος ανταγωνισμός, αλλά, αυτή τη στιγμή, αυτό ρυθμίζει το νομοσχέδιο, καθώς, επίσης και την παράταση διενέργειας εκλογών στην Ένωση Νοσηλευτών ,ακριβώς, επειδή δεν μπορούν να γίνουν εκλογές.

Πάρα πολύ σημαντικές ρυθμίσεις έρχονται και στο κομμάτι της ψυχικής υγείας που έχει να κάνει ουσιαστικά με την στελέχωση αυτών. Ρυθμίζουν τα θέματα όπου μπορούν να στελεχώνονται οι ομάδες της έγκαιρης πρόληψης, ώστε να μπορούν να δίνουν στους συμπολίτες μας, οι οποίοι υπάρχουν τη βοήθεια την οποία χρειάζονται για να γίνεται η διάγνωση της νόσου και αντιστοίχως, δίνεται η δυνατότητα μέσα σε κλινικές ακόμα και μέσα σε πανεπιστήμια να μπορούν να χρησιμοποιηθούν Μονάδες τέτοιας φύσεως.

Τα άρθρα 51, 69 ρυθμίζουν διατάξεις του Υπουργείου Οικονομικών. Ρυθμίζονται οι διατάξεις κατεπείγουσες, όπως είναι ο μηδενικός συντελεστής ΦΠΑ για τα εμβόλια και τα ετεροτεχνολογικά προϊόντα αναφορικώς με τον Covid. Ρυθμίζονται θέματα των τυφλών συμπολιτών μας. Ένα πάρα πολύ σημαντικό θέμα, που πλέον τους δίνεται η δυνατότητα σε φορολογικές και ασφαλιστικές ελαφρύνσεις εάν υπάρχει το 80% της αναπηρίας. Ήταν ένα πάγιο αίτημα που σήμερα στέλνει επιστολή σε ΑΜΕΑ που έρχεται και χαιρετίζει αυτήν την πράξη. Δεν ήταν κατεπείγουσα αυτή η πράξη, η οποία θα γίνει και αντιστοίχως η μείωση του συντελεστή του ΦΠΑ σε 6% στα προϊόντα τα οποία χρειάζονται και σχετίζονται με όλη αυτή τη διαδικασία; Ρυθμίζονται θέματα παράτασης αναστολών αύξησης μισθωμάτων κτιρίων του δημοσίου. Κατεπείγουσα ρύθμιση, κλείνει το έτος. Ρυθμίζονται θέματα που έχουν να κάνουν με τον ενιαίο λογαριασμό θησαυροφυλακίου, καθώς επίσης και άλλα θέματα σημαντικά, όπως έχουν να κάνουν με τις δεδουλευμένες αποδοχές εργαζομένων της ΕΡΤ. Εδώ μάλλον επειδή η πρόβλεψη αφορά μόνο αορίστου χρόνου, ενδεχομένως εκ παραδρομής, έχει τεθεί. Γιατί προφανώς θα πρέπει να συμπεριλαμβάνονται και αυτοί που ήταν ορισμένου χρόνου. Καθώς, επίσης, και τα θέματα επιχορήγησης και επιδότησης για τις πανελλήνιες εφημερίδες του μεταφορικού του κόστους που πραγματικά πλήττονται. Και αυτό αφορά οπωσδήποτε και την ελευθερία του Τύπου.

Στο Υπουργείο Ανάπτυξης, στο οποίο είναι η επόμενη δέσμη ρυθμίσεων προφανώς όλα όσα αναφέρονται στο Υπουργείο Ανάπτυξης, τα ίδια τα άρθρα αναφέρονται για την αντιμετώπιση τα οποία έχουν να κάνουν με τις δυσχέρειες, οι οποίες έχουν παρατηρηθεί και στην ανάθεση και εκτέλεση δημοσίων συμβάσεων λόγω ακριβώς πανδημίας και τη δυνατότητα προσαρμογής του ωραρίου των καταστημάτων. Προφανώς λόγω Covid προσαρμόζεται. Και το λέει ευθέως στο άρθρο το οποίο αναφέρεται. Ότι είναι για συγκεκριμένο χρονικό διάστημα αυτή η προσαρμογή, που είναι χρονικό διάστημα, το οποίο υπάρχει η πανδημία και εάν και εφόσον λειτουργούν τα όποια καταστήματα λειτουργούν θα πρέπει να είναι στην ευχέρεια να μπορούν να δουν το ωράριο πώς θα είναι, ώστε να έχει τις καλύτερες δυνατές δυνατότητες.

Υπάρχουν ρυθμίσεις για την τόνωση της αγοράς και την ενίσχυση των τοπικών επιχειρήσεων που πλήττονται από lockdown, καθώς επίσης και το πρόγραμμα της ταχείας υλοποίησης του «εξοικονομώ – αυτονομώ». Είναι ρυθμίσεις, οι οποίες ήταν γνωστές. Είναι ρυθμίσεις που είναι κατεπείγουσες. Είναι ρυθμίσεις που εισηγούνται θέματα αποκλειστικά και μόνο που συνδέονται με την πανδημία.

Ερχόμαστε τώρα στις διατάξεις του Υπουργείου Εργασίας και Κοινωνικών Υποθέσεων. Πρόκειται για τα άρθρα 76 με 94. Στα συγκεκριμένα άρθρα πραγματικά μία δέσμευση που έχει η Κυβέρνηση της Νέας Δημοκρατίας και ο ίδιος ο Πρωθυπουργός Κυριάκος Μητσοτάκης στις συντάξεις, οι οποίες υπήρχαν και ήταν καινούργιες είχε ρυθμιστεί το όλο πλαίσιο, αλλά υπήρχαν οι παλιές συντάξεις με ένα πρόβλημα εκκαθάρισης. Είναι μια σειρά από μέτρα που παίρνονται και ενισχύεται στην πραγματικότητα ο ΕΦΚΑ είτε με προσωπικό είτε με υλικοτεχνική υποδομή είτε με άτομα τα οποία θα βγαίναμε στη σύνταξη, προκειμένου να μπορέσουν να στελεχωθούν και να καλύψουν και να καθαρίσουν αυτές τις συμβάσεις. Μάλιστα αυτό γίνεται με το άρθρο 77 ακόμα και στις περιπτώσεις που υπάρχουν ένδικα μέσα όπου υπάρχει δυνατότητα παραίτησης από αυτά και θα έπρεπε να εξεταστεί αν αυτό πρέπει να επεκταθεί και στην περίπτωση του ΟΑΕΔ, το οποίο στην παρούσα ρύθμιση δεν εντάσσεται. Σε κάθε όμως περίπτωση, όλες αυτές τις ρυθμίσεις έρχονται στην πραγματικότητα και λύνουν όλα αυτά τα θέματα, τα οποία ήταν απαραίτητα και ήταν μια δέσμευση μας ότι όχι μόνο οι νεότερες συντάξεις που εκκαθαρίζονται γρήγορα, αλλά και οι παλαιότερες που οι συμπολίτες μας περίμεναν να πάρουν τη σύνταξή τους, με αυτές τις διαδικασίες θα μπορούν. Δεν είναι κατεπείγουσες αυτές οι διαδικασίες; Πείτε όχι, ότι δεν θέλετε τη στελέχωση του ΕΦΚΑ, δεν θέλετε να βγαίνουν πιο γρήγορα οι συντάξεις.

Αντίστοιχα και στο Υπουργείο Ναυτιλίας και Νησιωτικής Πολιτικής είναι όλα θέματα που σχετίζονται με την αντιμετώπιση της πανδημίας, καθώς επίσης και το Υπουργείου Τουρισμού κατά βάση έχει παρατάσεις.

Ακούστηκε για την περίπτωση των μεταφορών. Στις μεταφορές έχει κάνει διαγωνισμό η Κυβέρνηση προκειμένου με την μίσθωση να μπορεί να έχει περισσότερα οχήματα και έρχεται εδώ κατά βάση και μειώνει γραφειοκρατικές διαδικασίες, ακριβώς ώστε όλη προσπάθεια που είχε γίνει από τον Υπουργό προκειμένου να υπάρχουν περισσότερα μέσα για να μην υπάρχει κίνδυνος μεγαλύτερος από τη μετάδοση της νόσου, να βρεθούν αυτά τα λεωφορεία. Αυτές τις ρυθμίσεις κάνει και δίνει τη δυνατότητα με μία ταχύτητα να ολοκληρωθούν όλες αυτές οι διαδικασίες, οι γραφειοκρατικές, προκειμένου να έχουμε την καλύτερη δυνατή εξυπηρέτηση του πολίτη εν μέσω πανδημίας.

Το άρθρο 118 του Υπουργείου Αγροτικής Ανάπτυξης – και εδώ επέμενα - δεν θεωρείται κατεπείγον τη βοήθεια που παίρνουν οι αγρότες μας στον πρωτογενή τομέα κ.κ. συνάδελφοι; Διότι, αν αυτό δεν περάσει με κατεπείγον και δεν ψηφιστεί και το αφήσουμε να έρθει με τις τακτικές ρυθμίσεις, χρήματα που μπαίνουν τώρα στους αγρότες και χρωστάνε, κατάσχονται. Αυτή είναι η πραγματική πολιτική. Η ρεαλιστική, όχι η θεωρητική. Στη θεωρητική σας προσέγγιση, μπορεί να πείτε να ψηφιστεί αυτό μετά από ένα μήνα. Στον πραγματικό όμως κόσμο, μετά από ένα μήνα οι αγρότες θα έχουν χάσει τα χρήματα τους γιατί θα έχει γίνει κατάσχεση. Πρόκειται για ρύθμιση κατεπείγουσα και πολύ σωστά έρχεται.

Είναι οι διατάξεις του Υπουργείου Εξωτερικών και Υπουργείου Εθνικής Άμυνας που πάλι ρυθμίζουν μια σειρά από θέματα και ενόψει τροπολογιών οι οποίες θα ερχόντουσαν και αντί να αρθούν ως τροπολογίες, έρχονται για να υπάρχει χρόνος και ως τη δευτέρα να συζητηθούν.

Το Υπουργείο Μεταναστευτικής Πολιτικής, ρυθμίζει θέματα και δυνατότητες να μπορούν κάποιοι να κάνουν αίτηση για να μπουν σε καθεστώς, ότι είναι επενδυτές όχι ερχόμενοι εδώ πέρα, αλλά από τη χώρα που βρίσκονται. Πράγμα πάρα πολύ σημαντικό για την σωστή λειτουργία και για την αποτροπή ροών.

Οι διατάξεις του Υπουργείου Δικαιοσύνης είναι στο σύνολό τους διατάξεις που σχετίζονται με το πώς λειτουργούν τα δικαστήρια στην πανδημία. Και έρχεται ο Υπουργός Δικαιοσύνης και κάποιες δυνατότητες που υπάρχουν παραπέρα για την προστασία των δικηγόρων και των ανθρώπων που πηγαίνουν στα δικαστήρια, των δικαστών και εισαγγελέων, να επεκταθούν. Και άλλες δράσεις που δεν έχουν φυσική παρουσία κόσμου να μπορέσουν να ανοίξουν για να λειτουργεί όσο το δυνατόν η Δικαιοσύνη. Στο σύνολό τους είναι θέματα που έχουν να κάνουν με τον κατεπείγοντα χαρακτήρα.

Στο Υπουργείο Εσωτερικών. Ερχόμαστε εδώ πέρα και καλύπτουμε το θέμα των ΟΤΑ. 120 δόσεις σε συμπολίτες μας οι οποίοι οφείλουν με δυνατότητα απαλλαγής από τις προσαυξήσεις που αναλόγως το εύρος των δόσεων που θα μπουν, ξεκινάνε από 100% και φτάνει μέχρι 60%. Προφανώς είναι για κατεπείγουσα ρύθμιση. Και γιατί είναι κατεπείγουσα ρύθμιση; Γιατί σταματάνε όλα τα αναγκαστικά μέτρα που υπήρχαν εναντίον τους. Μπορούν να παίρνουν ασφαλιστική και φορολογική ενημερότητα, μπορούν να πηγαίνουν να κάνουν όλες τις διαδικασίες, να ζουν πάλι κανονικά. Τώρα θα μπουν στις ρυθμίσεις και δίνεται η δυνατότητα και στους ΟΤΑ να προσλάβουν κόσμο, προκειμένου να αντιμετωπίσουν θέματα που σχετίζονται αποκλειστικά και μόνο με την πανδημία.

Προς αυτή την κατεύθυνση είναι και διάφορα διαχειριστικά θέματα που έχουν να κάνουν με το Υπουργείο Ψηφιακής Πολιτικής και ειδικά με τα ΕΛΤΑ και τα καταστήματα που λειτουργούν. Πώς είναι δυνατόν αυτά τα καταστήματα, είτε να κλείνουν, είτε να υπάρχει μετεγκατάσταση για την προστασία από την πανδημία.

Ολοκληρώνοντας, λοιπόν, με μια παρουσίαση του νομοσχεδίου που έφταναν 14 λεπτά για να αναφερθούμε αν μη τι άλλο σχεδόν στο σύνολο των άρθρων. Υπήρχαν και άρθρα τα οποία δεν προλάβαμε και θα συζητηθούν. Πρόκειται για ένα νομοσχέδιο που έχει στο σύνολό του θετικές ρυθμίσεις. Έχει ρυθμίσεις που συνδέονται άμεσα με την πανδημία και πραγματικά, δείχνει, ότι η κυβέρνηση ανά πάσα στιγμή, παρακολουθώντας αυτό το φαινόμενο και προσπαθώντας να άρει όλες τις συνέπειες και ενώ έχει ενισχύσει το Εθνικό Σύστημα Υγείας με πάνω από χίλιες 1.300 κλίνες, με 25% παραπάνω χρήματα, με 10% παραπάνω προσωπικό, έρχεται παρακολουθώντας και αντιμετωπίζοντας όλο αυτό το φαινόμενο και στην υγειονομική του έκταση και στην οικονομική έκταση, να βοηθήσει όσο το δυνατόν περισσότερο τους συμπολίτες μας. Ψηφίζουμε το συγκεκριμένο νομοσχέδιο.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε. Κύριε Πλεύρη, επειδή ως επαγγελματίας Πρόεδρος τελικά θα προεδρεύω αλλού τη Δευτέρα το πρωί, το άρθρο 66 για την ΕΡΤ και το 77 για τον ΟΑΕΔ, στα αναθέτω. Δύο άρθρα, θα τους κυνηγήσεις να το κάνουν.

Καλώ στο βήμα, τον Εισηγητή της Μειοψηφίας, τον κ. Παπαδόπουλο. Στο μεταξύ, μέχρι να έρθετε, να σας πω, ότι πράγματι πρέπει να είμαστε πάντα ένα κλικ παρακάτω. Θα ήθελα να θυμίσω στους συναδέλφους του ΣΥΡΙΖΑ, ότι 28 Νοεμβρίου του 2016, ήρθαν 2 νομοσχέδια της Επιτροπής Παραγωγής και Εμπορίου το ένα με τη διαδικασία του επείγοντος και του άλλο με του κατεπείγοντος. Το ένα έφτασε 12:15 και άρχισε 15:15. Ναι, θέλω να πω, ότι πρέπει να τα λαμβάνουμε υπόψη μας όλα αυτά γιατί παίρνουμε απαντήσεις. Γι’ αυτό το λέω. Ας μιλήσουμε επί του νομοσχεδίου.

**ΑΘΑΝΑΣΙΟΣ ΠΑΠΑΔΟΠΟΥΛΟΣ (Εισηγητής της Μειοψηφίας):** Η Κυβέρνηση, προφανώς τρομοκρατημένη από την έκθεση της τραγωδίας, τους θανάτους, τον υψηλό δείκτη θνησιμότητας, τους διασωληνωμένος, τους νοσηλευόμενους ασθενείς με λοίμωξη Covid και κυρίως από τις δικές της ευθύνες για τον εφησυχασμό, την ανεμελιά, τις ψευδαισθήσεις, τις παλινωδίες, την εκτεταμένη διασπορά σε εστίες συνωστισμού και υπερμετάδοσης, την ανεπαρκή ιχνηλάτηση, τα κενά στη θωράκιση του Εθνικού Συστήματος Υγείας, αλλά και από τις αποκλίσεις στις εκτιμήσεις της για το βάθος της ύφεσης του 2020 και το ύψος της ανάκαμψης του 2021. Από το κλείσιμο χιλιάδων μικρομεσαίων επιχειρήσεων, την έκρηξη της ανεργίας, την εφιαλτική επιβάρυνση του βιοτικού επιπέδου, την κοινωνική απόγνωση, κατέθεσε κατεπειγόντως ένα πολυνομοσχέδιο 160 άρθρων, με σειρά ρυθμίσεων για πάρα πολλές από τις εκκρεμότητες που άφησε μια κυβερνητική πολιτική αβάσταχτης ελαφρότητας, σκληρά νεοφιλελεύθερη και πελατειακή, που θα μπορούσαμε να τις συζητήσουμε εδώ στη Βουλή, με την κανονική διαδικασία.

Απόδειξη για όλα αυτά, ήταν και η μονοκομματική ψήφιση του προϋπολογισμού του 2021, που δεν ανταποκρίνεται στις προτεραιότητες και τα καθήκοντα μιας αφάνταστα δύσκολης περιόδου.

Από το 1ο και το 5ο άρθρο, η Κυβέρνηση δείχνει ότι έχει την αυταπάτη ότι η αναγκαιότητα της λήψης δειγμάτων βιολογικού υλικού και άμεσης εκτέλεσης δοκιμασιών ταχέως μοριακών ελέγχων από τις κινητές μονάδες υγείας ειδικού σκοπού, για τον εντοπισμό κρουσμάτων της πανδημίας, καθώς και για την ηλεκτρονική καταγραφή στο Εθνικό Μητρώο Ασθενών θα λήξει στα τέλη Μαρτίου του 2021 λόγω των εμβολιασμών που θα προηγηθούν και βεβαίως εμείς στη Βουλή πρέπει να δείξουμε το παράδειγμα του εμβολιασμού.

Αλλά, είναι τεράστιο λάθος το γεγονός ότι και η λειτουργία των ΤΟΜΥ λήγει την 31/03 του 2021 και το γεγονός ότι η πανδημία θα αργήσει δυστυχώς να λήξει, με γνωστό ότι μπορεί να υπάρξει και τρίτο κύμα.

Το λάθος συνεχίζεται και με τις ρυθμίσεις του 2ου άρθρου, για τα δωρεάν τεστ. Η Κυβέρνηση αδιαφορεί για την δωρεάν ηλεκτρονική συνταγογράφηση του μοριακού ελέγχου στους πολίτες, που εμφανίζουν ύποπτη συμπτωματολογία και ο θεράπων γιατρός τους αναλαμβάνει εκείνος την ευθύνη του ελέγχου.

Διαπιστώνουμε ότι στον προϋπολογισμό του 2021 η χρηματοδότηση του ΕΟΠΥΥ για να μπορεί να κάνει και την δωρεάν χορήγηση των τεστ υπολείπεται κατά 308 εκατομμύρια ευρώ από την αντίστοιχη χρηματοδότηση του 2020. Έτσι αναθέτει την ευθύνη της ανίχνευσης στον ΕΟΔΥ και μόνον στις κινητές μονάδες υγείας, στα επιλεγμένα 161 κέντρα υγείας και στις υγειονομικές μονάδες των ενόπλεων δυνάμεων, αγνοώντας και τους ιδιώτες γιατρούς και τα περιφερειακά ιατρεία στις δυσπρόσιτες περιοχές, στα νησιά και στις 127 ΤΟΜΥ που διαθέτουν οικογενειακούς γιατρούς, επισκέπτες υγείας, νοσηλευτές, κοινωνικούς λειτουργούς.

Η ανεπαρκής σφυρηλάτηση του ΕΟΔΥ για την έγκαιρη αξιολόγηση της επιδημιολογικής κατάστασης της χώρας καταφαίνεται με την αιφνίδια έκρηξη υπερβολικού αριθμού κρουσμάτων στη Θεσσαλονίκη, στις Σέρρες, στη Δράμα, στη Λάρισα, στην Κατερίνη, στην Κοζάνη, στην Πέλλα, στην Ημαθία, στη Φλώρινα. Και, βέβαια, διαπιστώνουμε τώρα στην Ελευσίνα, στον Ασπρόπυργο, στη Μάνδρα της δυτικής Αττικής, που μπαίνουν σε ασφυκτική καραντίνα χωρίς να γνωρίζουμε τις εστίες υπερμετάδοσης που μπορεί να είναι στα εργοστάσια της περιοχής, που και σε άλλες περιοχές ήταν οι εστίες μετάδοσης, όπως και οι εργάτες γης, τα μέσα μαζικής μεταφοράς, οι συνοικισμοί Ρομά και προσφύγων, οι οίκοι ευγηρίας, τα σχολεία, στρατόπεδα, οι εκκλησίες, οι Ιερές Μονές και διαπιστώσανε τι μεγάλη επιβάρυνση υπάρχει και από τέτοιες εστίες.

Με το τρίτο άρθρο, αναθέτει την επεξεργασία των στοιχείων από τη διενέργεια ελέγχων στο Εθνικό Δίκτυο Υποδομών Τεχνολογίας και Έρευνας, το οποίο συνάπτει με τον ΕΟΔΥ μνημόνιο συνεργασίας για το σχεδιασμό, την υλοποίηση, την συντήρηση βάσης δεδομένων.

Με το άρθρο 4, λαμβάνονται μέτρα επεξεργασίας των δεδομένων.

Με τα άρθρα 6 και 7 ρυθμίζεται η διαδικασία χορήγησης φαρμάκων εκτός εγκεκριμένων ενδείξεων σε νοσούντες από κορωνοϊό, από θεράποντες γιατρούς με την έγκριση του ΕΟΦ, καθώς και η διαδικασία αποστολής φαρμάκων σε ευπαθείς ομάδες και σε ασθενείς που βρίσκονται σε περιορισμό.

Ο πρόεδρος του ΕΟΦ, είπε μόλις προχθές, ότι μπορεί όταν εγκριθεί από τον Ευρωπαϊκό Οργανισμό Φαρμάκων να γίνει και η εισαγωγή των μονοκλωνικών αντισωμάτων και άλλων σκευασμάτων, τα οποία δείχνουν να έχουν μια αποτελεσματικότητα στη λοίμωξη και να γίνεται όλο αυτό στην αντιμετώπιση ασθενών, παράλληλα με τον εμβολιασμό.

Και βέβαια - είπαμε και στη σχετική συζήτηση - ότι υπάρχουν και άλλες έρευνες, άλλες μελέτες, όπως παραδείγματος χάρη, για την δυνατότητα των Τ-λεμφοκυττάρων να χρησιμοποιηθούν σε ειδικές λοιμώξεις, όμως δείχνετε - δεν είναι εδώ, ο κύριος Κοντοζαμάνης, στον οποίο έχει φτάσει η πρόταση - να μας πει τι ακριβώς κάνει για να χρηματοδοτήσει τέτοια ειδικά προγράμματα, κλινικές μελέτες.

Με το άρθρο 8, ρυθμίζεται μέχρι 31/3 η κατ’ οίκον υγεία από κατάσταση, η παροχή ιατρικών υπηρεσιών των συμβεβλημένων με τον ΕΟΠΥΥ γιατρών και γιατρών της πρωτοβάθμιας φροντίδας υγείας προς ασθενείς με κορωνοϊό και αποζημίωσή τους για παρακολούθηση δεκατεσσάρων ημερών.

Με άλλα άρθρα, παρατείνεται ως 31/3 η πρόσληψη επικουρικών λειτουργών του ΕΣΥ και του ΕΟΔΥ, η μετακίνηση προσωπικού των μη φορέων παροχής υπηρεσιών υγείας και επικουρικών, η παράταση της σύμβασης των ιδιωτών οικογενειακών γιατρών, η απασχόληση ιδιωτών γιατρών στα δημόσια νοσοκομεία.

Με το άρθρο 17, λαμβάνονται έκτακτα μέτρα για την εξασφάλιση της επάρκειας μέσων ατομικής προστασίας. Ευτυχώς, είναι κατεπείγον αυτό. Δεν το ξέρατε νωρίτερα.

Με τα άρθρα 18, 19 και 20 παρατείνεται η άδεια παραγωγής αντισηπτικών, εισαγωγή μετουσιωμένης αιθυλικής αλκοόλης, η δωρεάν διάθεση στα νοσοκομεία.

Με το άρθρο 21, παρατείνεται έως 31/3 η μετατροπή χρήσης κλινών ιδιωτικών νοσηλευτηρίων για την καταπολέμηση της διασποράς.

Με το άρθρο 22, η αναγκαστική διάθεση χωρών στο δημόσιο. Σημειώνουμε, την αντίθεσή μας με την κυβερνητική πρακτική, να μην προχωρά στη έγκαιρη επίταξη μεγάλων ιδιωτικών νοσηλευτηρίων - όπως του Διαβαλκανικού στη Θεσσαλονίκη - για να αποφευχθεί η επικίνδυνη μετακίνηση ασθενών από νοσοκομεία της βόρειας Ελλάδας και της Θεσσαλίας σε νοσοκομεία της κεντρικής και νότιας Ελλάδας, καθώς και την αντίθεσή μας στην άρνηση ιδιωτικών κλινικών να νοσηλεύουν και περιστατικά COVID-19.

Μια σειρά άλλων άρθρων, κάνουν παρατάσεις και διευκολύνσεις και προς το ΕΚΑΒ και προς την ΑΕΜΥ. Βλέπουμε ότι παρατείνεται η δυνατότητα ένταξης των άπορων και ανασφάλιστων ασθενών με χρόνια νεφρική ανεπάρκεια τελικού σταδίου για αιμοκάθαρση στον ιδιωτικό τομέα.

Παρατείνεται η θεώρηση παραπεμπτικών σε αυτή την περίοδο.

Θέλω να σημειώσω ιδιαίτερα το άρθρο 46, με το οποίο γίνεται η ρύθμιση μέχρι 30 Νοεμβρίου του 2022, για τη δυνατότητα υπέρβασης του 48ωρου εβδομαδιαίας απασχόλησης των γιατρών του ΕΣΥ, με αιτιολόγηση - κατά την κυβέρνηση - τις έκτακτες ανάγκες της πανδημίας και την ολοκλήρωση των απαιτούμενων προσλήψεων ειδικευμένων γιατρών του ΕΣΥ. Και αυτό τώρα το ανακαλύψατε;

Η υπέρβαση του 48ωρου, απαιτεί μεγάλο αριθμό μόνιμων προσλήψεων - υπολογίζονται από την Ομοσπονδία Νοσοκομειακών Γιατρών, άνω των πέντε χιλιάδων - ζήτημα πάρα πολύ σημαντικό και για το οποίο ο σχεδιασμός της κυβέρνησης δεν δείχνει κανένα πραγματικό ενδιαφέρον, καθώς ούτε τις εξαγγελίες του πρωθυπουργού στη ΔΕΘ δεν προωθεί.

Ρυθμίζονται ακόμη οι ημέρες κανονικής αδείας, με το 47 κάποια ζητήματα συνεργατών στο γραφείο του διοικητή του ΕΟΠΥΥ, ζητήματα για μονάδες έγκαιρης παρέμβασης στην ψύχωση παράλληλη με τη λειτουργία των μονάδων ψυχικής υγείας και νομίζω πως είναι μια θετική παρέμβαση αυτή, καθώς και στο 49 για τα κέντρα εξειδικευμένης περίθαλψης και στο 50 για ζητήματα επιτροπών ψυχικής υγείας.

Στη συνέχεια βλέπουμε ότι με το άρθρο 64 γίνεται καταβολή δεδουλευμένων του 2012 έως 2013 στους εργαζόμενους της ΕΡΤ και αναπτύχθηκε μια επιχειρηματολογία ότι βοηθιέται ο τύπος.

Δηλαδή, περί περιφερειακού τύπου, περί τύπου επαρχιακού δεν ξέρετε τίποτε;

Δεν ξέρετε ότι έχουν ανάγκη και οι εφημερίδες οι περιφερειακές, οι τοπικές για να μπορέσουν να στηριχθούν σ’ αυτή τη δύσκολη περίοδο και τις αγνοείτε συστηματικά επειδή δεν παίζουν στο μεγάλο παιχνίδι το οποίο θέλετε να παίξετε;

Το 83 δίνει τη δυνατότητα αναβολής αύξησης του κατώτατου μισθού και αυτό είναι πάρα πολύ σοβαρό ζήτημα γιατί δείχνει την νεοφιλελεύθερη λογικής σας σε ότι αφορά τους τους εργαζόμενους να το μεταθέτετε και ξεχνάτε τι είχε προηγηθεί από τη δική μας διακυβέρνηση.

Στα άρθρα 76 ως 80 έχετε τα θέματα εκκρεμών συντάξεων και ξεχνάτε ότι επί της δικής σας κυβέρνησης ανέβηκαν στο τριπλάσιο οι εκκρεμείς συντάξεις. Να σημειώσω, ειδικά το άρθρο 91, το οποίο αποτελεί πρόκληση. Βρίσκετε την ευκαιρία σε αυτό το χρονικό διάστημα να δείξετε ποιες είναι οι ταξικές σας επιλογές και παρεμβαίνετε στη λειτουργία του συνδικαλισμού με έναν τρόπο, ο οποίος δείχνει ότι η χρήση νέων τεχνολογιών για τη διεξαγωγή γενικών συνελεύσεων και αρχαιρεσιών θέλετε να τη χρησιμοποιήσετε καταστρατηγώντας τα συνδικαλιστικά δικαιώματα.

Μια σειρά άλλων ζητημάτων αφορούν σε διατάξεις του Υπουργείου Εθνικής Άμυνας και του Υπουργείου Εξωτερικών, είναι ζητήματα στα οποία ουσιαστικά μεταθέτετε ή παρατείνετε τη δυνατότητα να υλοποιηθούν κάποιες ανάγκες. Να σημειώσω, ακόμη, πως οι παρατάσεις τις οποίες βάζετε είναι χρήσιμες σε μια σειρά ζητημάτων. Η αντιμετώπιση των θεμάτων των αγροτών δεν ήταν ένα κατεπείγον ζήτημα, το οποίο το ανακαλύπτετε τώρα. Είναι ένα ζήτημα, το οποίο έπρεπε να αφορά στην κυβερνητική παρέμβαση για ένα άλλο χρονικό διάστημα. Θέλω να επισημάνω, ακόμη, ότι απέναντι στους ανθρώπους της τέχνης και του πολιτισμού συνεχίζει να υπάρχει ένας εμπαιγμός, καθώς το άρθρο 94 με τα επιπρόσθετα μέτρα για στήριξη επαγγελματιών δεν αντιμετωπίζει τα ζητήματα τα οποία χρειάζονταν να αντιμετωπιστούν με επάρκεια.

Στο 154 κάνετε «πάρτυ» μεταθέσεων.

Το 153 έχει για παράταση για δύο μήνες του προγράμματος «ΣΥΖΕΥΞΙΣ» και μερικά άλλα άρθρα τα οποία βοηθάνε. Να πω, ακόμη, ότι τα ζητήματα διευκόλυνσης των μετακινήσεων έπρεπε να τα ανακαλύψετε τώρα για να δείτε ότι χρειάζεται να επιδοτήσετε τον ΟΑΣΘ και να ελαττώσετε τον αριθμό εκείνων που αποτελούν κίνδυνο για διασπορά των κρουσμάτων στη διάρκεια των μετακινήσεων;

Είναι, λοιπόν, όλα αυτά τα σοβαρά ζητήματα και τα άλλα, τα οποία θα αναδείξουμε στην Ολομέλεια, που μας δείχνουν πάρα πολύ καλά μια κυβέρνηση η οποία δεν ανταποκρίνεται στις προκλήσεις μιας δύσκολης περιόδου. Είναι μια κυβέρνηση η οποία έχει ταξικές επιλογές, ακραίες νεοφιλελεύθερες επιλογές, τις δείχνει με κάθε τρόπο και θέλω να καταλήξω με το γεγονός ότι σε ζητήματα που είναι κορυφαία, σε ζητήματα που είναι κρίσιμα και ειδικά σε αυτά που αφορούν τη θωράκιση του Εθνικού Συστήματος Υγείας και τη μετάβαση σε ένα ολοκληρωμένο και ποιοτικό νέο εθνικό σύστημα υγείας είναι τα ζητήματα με τα οποία θα προκύψουν και οι συναινέσεις, οι συμπράξεις, οι συμμαχίες της επόμενης περιόδου. Εμείς θα κάνουμε καθετί, ώστε να προκύψουν προοδευτικές ευρύτατες συσπειρώσεις για να τεκμηριώσουν τη δυνατότητα μιας άλλης κυβέρνησης, προοδευτικής εναλλακτικής λύσης.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Θέλω να ευχηθώ από το βήμα της Βουλής, όλοι όσοι είναι τούτη την ώρα στις εντατικές, όλοι όσοι περνάνε τον κορυφαίο Γολγοθά της διασωλήνωσης να βγουν νικητές από αυτήν τη μάχη. Τελευταίος που μάθαμε ότι εισήχθη ο πρώην συνάδελφος, γιατρός, Λεωνίδας Γρηγοράκος και ευχόμαστε σε αυτόν και σε όλους, που δίνουν αυτή τη μάχη να έχει αίσιο τέλος, να νικήσει η ζωή, αυτό άλλωστε είναι και το πρώτο μέλημά μας από την πρώτη στιγμή, πιστεύω όλων.

Η διαφορετική οπτική και πολλές φορές οι κομματικές σκοπιμότητες δεν αφήνουν να πούμε καθαρά αυτό που πρέπει να γίνει για να αντιμετωπίσουμε τη δύσκολη κατάσταση της πανδημίας. Θέλω να πιστεύω, ότι είχαμε και έχουμε μια πολύ τίμια, σωστή, αποδοτική στάση όλη αυτή την περίοδο, ως Κίνημα Αλλαγής, ως βουλευτές και καλούμε και όλους, στην κατεύθυνση βεβαίως της κριτικής και του ελέγχου της Κυβέρνησης. Αυτό είναι υποχρέωσή μας ως Αντιπολίτευση, εκ μέρους των πολιτών να ελέγχουμε τη διαχείριση των χρημάτων, τη διαφάνεια, αλλά ταυτόχρονα με τις προτάσεις μας να απαιτούμε και να προωθούμε λύσεις που θα ελαφρύνουν τους πολίτες, όλες τις κοινωνικές ομάδες που πλήττονται, ιδιαίτερα τους εργαζόμενους, τους αδύναμους, τους επαγγελματίες, τους αγρότες, όλους αυτούς που η πανδημία τους συσσωρεύει προβλήματα, υπήρχαν που υπήρχαν προβλήματα, έρχονται νέα.

Σ’ αυτή την κατεύθυνση λοιπόν κινηθήκαμε. Και βέβαια από την αρχή της πανδημίας ή πολύ πριν λάβει χώρα η πανδημία στη χώρα μας, από 20 Ιανουαρίου, σας είχαμε προειδοποιήσει, δεν ήμασταν μάντεις απλά αξιολογήσαμε σωστά όλα αυτά που συνέβαιναν στον κόσμο. Βέβαια τότε ήταν εννέα θάνατοι παγκοσμίως και 440 κρούσματα και το θεωρήσαμε ως πολύ σοβαρό μήνυμα για να προετοιμαστούμε. Πολλοί μου είπαν «έπεσες από την Ακρόπολη» μαζί με τον κύριο Πουλά «και σταθήκατε όρθιοι». Όχι, δεν είναι ούτε μάντεις είμαστε, ούτε κάναμε σάλτο μορτάλε, τα δεδομένα τα παγκόσμια και πώς φαινόταν η εξέλιξη. Αυτό συνεχίστηκε και με τις προτάσεις μας κατά τη διάρκεια της πανδημίας. Αυτό συνεχίζεται και σήμερα. Μόνο που πρέπει εδώ να δούμε ορισμένα πράγματα.

Το θέμα της καλής νομοθέτησης που τέθηκε και λόγω της παραβίασής της δεν συμφώνησε η αντιπολίτευση για τη συζήτηση με κατεπείγουσα διαδικασία, έχει μείνει στα βιβλία και στην ομιλία του κ. Γεραπετρίτη, την πρώτη εκείνη, που έγινε κατά την εισήγησή του για το νομοσχέδιο που αφορά την καλή νομοθέτηση. Μετά την ομιλία αυτή, δεν υπήρξε εφαρμογή των διατάξεων που ο ίδιος ο νόμος αυτός προβλέπει, όλα αυτά που στα βιβλία λένε αυτοί οι μεγάλοι και τρανοί κι εμείς οι ταπεινοί εδώ μέσα βλέπουμε ότι παραβιάζονται ασύστολα και δεν υπάρχει τσίπα να πουν ότι «ρε παιδιά, είπαμε πολλά, θεωρητικά είναι όλα αυτά, αλλά στην πράξη ισχύει άλλο». Αυτό πριν την πανδημία.

Έρχομαι τώρα στην πανδημία. Στη διάρκεια της πανδημίας πιστεύω, και αυτό είναι το πολιτικό ζήτημα, δεν είναι τυπικό, η κυβέρνηση, τα Υπουργεία, οι δομές δεν εναρμονίστηκαν με την κρισιμότητα της συγκυρίας, πλην του Υπουργείου Υγείας που προχωρούσε σε ορισμένα πράγματα, όχι σε όλα, λόγω και της πίεσης που νιώθει γιατί είναι στην πρώτη γραμμή του προβλήματος, είμαστε ακριβοδίκαιοι, μπορώ να σας πω ακριβώς πού πρόλαβε και πού δεν πρόλαβε, πού έκανε σωστά και πού έκανε λάθος. Όλα τα άλλα Υπουργεία, εάν δεν βρίσκονταν σε αδιέξοδο, δεν έκαναν κάτι.

Το κύριο χαρακτηριστικό είναι ότι δεν αξιοποιήθηκε η εμπειρία από το πρώτο lockdown. Δεν αξιοποιήθηκαν οι προτάσεις μας, τόσο οι συνολικές, το ολοκληρωμένο ενδιάμεσο πρόγραμμα που προτείναμε, όσο και οι επιμέρους, παρά μόνο σε ελάχιστες περιπτώσεις και έστω κι αυτές οι ελάχιστες προτάσεις που υιοθετήσατε βγήκαν σε καλό. Δεν αξιοποιεί η κυβέρνηση την πρότασή μας για το ενδιάμεσο πρόγραμμα για τη στήριξη και την αντιμετώπιση των οικονομικών και κοινωνικών συνεπειών στους εργαζόμενους, στις επιχειρήσεις, στους επαγγελματίες, στους αγρότες, στους αδύναμους, σε όλους.

Υπήρξε εφησυχασμός κι αυτό είναι γεγονός - δεν είναι μόνο η αυτοκριτική που έγινε από στελέχη της κυβέρνησης, είναι η γενική εικόνα - ο οποίος εφησυχασμός, σε συνδυασμό με την αργοπορία της κυβέρνησης να λαμβάνει τα αναγκαία μέτρα, οδήγησε στο δεύτερο lockdown.

Όταν είχαμε αυτά τα τρομερά στοιχεία το δεύτερο lockdown ήταν αναγκαίο. Δεν ήταν όμως αναπόφευκτο και δεν θα κουραστούμε να το λέμε ή τουλάχιστον δεν ήταν αναπόφευκτο γι’ αυτή την περίοδο. Θα μπορούσε να έχει πάει πολύ πίσω και η αναγκαιότητα αυτή να έχει συνδυαστεί και προληφθεί από την σταδιακή διαδικασία του εμβολιασμού, άρα θα μπορούσε να είχε αποφευχθεί τελείως. Αυτό σας λέμε από την αρχή, ότι δεν έχετε στο μυαλό σας έναν συνολικό σχεδιασμό. Σενάρια με βάση τα οποία θα κινούμαστε, σενάρια τα οποία αξιολογούνται ενδιάμεσα και λαμβάνονται οι εναλλακτικές αποφάσεις, αυτό λείπει!

Τον εφησυχασμό της κυβέρνησης θα τον πω σε χαρακτηριστικά σημεία για να τον δούμε.

Από το Μάρτιο είχαμε ζητήσει τη στελέχωση των ΜΕΘ, η Βουλή είχε αποφασίσει τη δημιουργία των 50 και το Υπουργείο Υγείας ήρθε 10 Νοεμβρίου να φέρει την τροπολογία. Η τροπολογία αυτή δεν μπορούσε να έχει έρθει από τον Απρίλιο; Μπορούσε!

Τον Μάιο, με βάση την αναζήτηση του νέου μοντέλου για τη λειτουργία καταστημάτων, προτείναμε ένα πρόγραμμα e-shop, γιατί, πραγματικά, όσο περισσότερα καταστήματα θα μπορούσαν να λειτουργήσουν μέσω αυτής της διαδικασίας, τόσο καλύτερο θα ήταν και πότε προκηρύχθηκε αυτό; Τώρα, τον Δεκέμβριο και 16.000 μόνο!

Ζητήσαμε κανόνες για την τηλεργασία, προκειμένου να την αξιοποιήσουμε στο μέγιστο βαθμό. Ακόμη δεν έχουμε κανόνες. Έχουμε αξιοποίηση σε μέγιστο βαθμό, αλλά χωρίς κανόνες.

Αναδείξαμε την ανάγκη για την προετοιμασία του συστήματος εκπαίδευσης εξ αποστάσεως. Δυστυχώς, με μεγάλη καθυστέρηση έγιναν κάποια πράγματα. Δεν έχουμε σήμερα δικαιοσύνη σε σχέση με την πρόοδο στην εκπαίδευση. Και γιατί υπάρχει ψηφιακό χάσμα ανάμεσα σε φτωχές περιοχές που δεν υπάρχει σήμα, αλλά και μαθητές φτωχών οικογενειών, όπου δεν υπάρχει πρόσβαση. Δημιουργούνται νέες ανισότητες σε σχέση με την πρόσβαση στην εκπαίδευση. Νέα προβλήματα. Δυστυχώς και εδώ πίσω.

Και μου αρέσει που όταν κάνατε την αξιολόγηση, λέει ότι ο καλύτερος Υπουργός είναι της Ψηφιακής Διακυβέρνησης. Εντάξει, είναι ο πιο κρίσιμος Υπουργός, αλλά όχι ο καλύτερος. Και όχι το πρόσωπο, ή πολιτική. Όταν η τηλεργασία «βουλοπλέει», όταν το θέμα της τηλεκπαίδευσης είχε αυτήν την ταλαιπωρία που είχε, η τηλεκατάρτιση που θυμάστε το γέλιο που έπεσε και τώρα τα ζητήματα που έχουν να κάνουν με τις χρεώσεις, τα δίχτυα που πέφτουν, «μην μπαίνετε όλοι μαζί μήπως προλάβουμε». Κοιτάξτε, είναι πράγματα τα οποία μπορούσατε να είχατε προλάβει.

Σας λέγαμε για την εμπλοκή της πρωτοβάθμιας φροντίδας υγείας στα τεστ, στη διαδικασία αυτή. Αργήσατε πάρα πολύ. Σας προτείναμε τη στήριξη της αγοράς και μέσω του ασφαλούς ανοίγματος με μαζικά τεστ, ανάλογα με τα επιδημιολογικά δεδομένα και κατά περιοχή. Αυτό είναι κάτι συγκεκριμένο που πρέπει να αξιολογηθεί, αλλά όχι με την οπτική της Κυβέρνησης, που έμαθα ότι το απέρριψε η Επιτροπή. Δηλαδή, τα μαζικά τεστ που μας δίνουν τα επιδημιολογικά δεδομένα, οδηγούν στο ποιες περιφερειακές ενότητες, ποιες πόλεις, μπορούν να λειτουργήσουν και στο λιανεμπόριο και τώρα στις γιορτές. Μπορεί να είναι στη νότιο Ελλάδα το 30% δεν έχει σημασία. Το 30% θα λειτουργήσουν με χρονοπρογραμματισμό αγορών.

Το Υπουργείο Ψηφιακής Πολιτικής, π.χ. που είχαμε τον λόγο προηγουμένως, μπορεί πολύ εύκολα σε συνεννόηση με τις εταιρείες κινητής τηλεφωνίας, να δώσει δικαίωμα αγορών για ένα τρίωρο για κάθε καταναλωτή, για κάθε οικογένεια 2 τρίωρα, σε ένα διάστημα 20 ημερών, σε ένα μήνα, με βάση αίτημα που θα γίνει, και αυτό το τρίωρο για τον καθένα καταναλωτή σημαίνει ότι δεν θα έχουμε συσσώρευση στους χώρους αγορών και στους χώρους που θα μπορούν να κατευθυνθούν μόνο όσοι έχουν εγκριθεί για τη συγκεκριμένη ώρα. Χρονοπρογραμματισμός, λοιπόν, του δικαιώματος των αγορών, λελογισμένο άνοιγμα του λιανεμπορίου, με βάση τα επιδημιολογικά δεδομένα και ανά περιοχή.

Βέβαια, πρέπει να θυμίσω και κάτι άλλο πριν να πω για το Υπουργείο Εργασίας, θα το αναλύσει ο Μιχάλης Κατρίνης περισσότερο, εγώ μια αναφορά θα κάνω, στα μόνιμα αιτήματά μας και στις προτάσεις μας πριν την πανδημία για τον έλεγχο των χρεώσεων των τραπεζών και των ηλεκτρονικών συναλλαγών και όλα αυτά, η Κυβέρνηση απαντούσε ότι όλα βαίνουν καλώς και τα λοιπά. Έχει μέσα διάταξη που επισπεύδει την εμπλοκή της Τράπεζας της Ελλάδος, της Επιτροπής Ανταγωνισμού και άλλων ελεγκτικών φορέων, για να ελέγξει αυτά τα πράγματα. Μετά από ένα, ενάμιση χρόνο.

Εκκρεμείς συντάξεις. Οι εκκρεμείς συντάξεις, οι κύριες, τον Γενάρη του 19΄ ήταν 113.000. Τον Μάιο του 19΄, λίγο πριν τις εκλογές, ήταν 123.000. Για να μην κουράζω, σήμερα είναι 173.000. Ανοδική η πορεία. Και 115.000 οι επικουρικές που δεν έχουν εκδοθεί και 60.000 τα εφάπαξ. Εδώ λοιπόν και ενάμιση χρόνο, προτείνω στον κ. Βρούτση να αφήσει τα «παχιά λόγια» περί ψηφιακών και ηλεκτρονικών εκδόσεων, με το πάτημα ενός κουμπιού, γιατί αυτό μπορεί να εφαρμοστεί μόνο στις συντάξεις που αφορούν ψηφιοποιημένο βίο και να οργανώσει ένα σύστημα έκδοσης συντάξεων με ανθρώπινο δυναμικό. Με το ανθρώπινο δυναμικό που υπάρχει.

Πρότεινα, λοιπόν, κατ’ εξαίρεση: να δοθεί το δικαίωμα στις υπηρεσίες, στον ΕΦΚΑ να αξιοποιήσει όλο το ανθρώπινο δυναμικό που δούλεψε τα τελευταία χρόνια στην έκδοση συντάξεων με οποιοδήποτε τρόπο. Να πληρωθεί γι’ αυτή τη δουλειά και να μην του περικοπεί σύνταξη, κατ’ εξαίρεση . Είναι τεράστιο το πρόβλημα, είναι κοινωνική αδικία να μην παίρνει ο άλλος σύνταξη του τώρα . Δεν θα ήθελα να αναφερθώ στους χαρακτηρισμούς του στο πρόσωπό μου εδώ μέσα, και έρχεται τώρα με το νομοσχέδιο το άρθρο 80 και υιοθετεί την πρόταση μου! Υιοθετεί μετά από ενάμιση χρόνο την πρότασή μου και χαίρομαι γι’ αυτό αλλά την υιοθετεί μισή, αφού λέει πάλι μόνο του ΕΦΚΑ. Πρέπει, όμως, και του ΓΛΚ και όλων των Ταμείων τους ανθρώπους είναι θετική πρόταση, αλλά θέλω να δω αν θα έρθει να πει και από πού την πήρε την πρόταση και να μας πει, γιατί ενάμιση χρόνο δεν την υιοθέτησε. Όπως και όλοι οι άλλοι που καθυστερούν να υιοθετήσουν τις προτάσεις μας, γιατί το κάνουν; προτάσεις που όπως σας είπα δίνουν λύσεις.

Τώρα λέμε μέρες «αφήνεις έξω κόσμο από τη στήριξη των εργαζομένων, αφήνεις έξω κόσμο του τουρισμού, του επισιτισμού». Τίποτα δεν τρέχει. Φέρνει μια «κουτσή» ρύθμιση απαντά με ημίμετρα και συλλήψεις. Συνέλαβε τον Χόντζογλου τον Γιώργο και τρεις ανθρώπους που πήγαν με ένα πανό είπαν, υπάρχει πρόβλημα. Κοιτάξτε. Πρέπει να αλλάξετε τακτική σε αυτό.

Εγώ χαίρομαι όταν υιοθετούνται οι προτάσεις μας, όπως υιοθέτησε ο Υπουργός Άμυνας- και τις διατάξεις του Άμυνας, όλες τις ψηφίζουμε για τις υπόλοιπες μια κουβέντα για να ολοκληρώσω. Ο Υπουργός Άμυνας ήρθε με μια διάταξη για τους αποφοίτους Στρατιωτικών Σχολών των Υπαξιωματικών της 90 Σειράς να δώσει λύση, έχει υποσχεθεί για του 90 , 92 έχει το περιθώριο -δίνει παράταση ο κ. Πέτσας ένα χρόνο στην υποχρέωση του δημοσίου για δημοσιεύσεις στον επαρχιακό και περιφερειακό Τύπο - θα την ψηφίσουμε τη διάταξη έπρεπε να είναι όμως πιο γενναία. Τι ένα χρόνο;

Και βέβαια, στην Degea.

Γενικώς πρέπει να σας πω ότι το Κίνημα Αλλαγής θα ψηφίσει όλες τις διατάξεις που δίνουν νέες αναγκαίες προθεσμίες, παρατάσεις, ακόμα και τα ημίμετρα στήριξης θα τα ψηφίσουμε, ακόμη και αυτά που δεν είναι ολοκληρωμένα. Δεν θα συναινέσουμε, όμως, σε διατάξεις που έχουν να κάνουν με αναστολή διαφάνειας ή καταστολή της χρηστής διαχείρισης του δημόσιου χρήματος. Όχι, εκεί δεν θα συναινέσουμε και υπάρχουν τέτοιες διατάξεις, ευτυχώς δεν είναι πάρα πολλές.

Και κλείνω με μια κουβέντα για τις τροπολογίες που καταθέτουμε. να δώσουνε μια σημασία οι Υπουργοί θα βοηθήσουν.

Απονομή σε εργαζόμενους και οικογένειας τους συντάξεις αναπηρίας ή θανάτου, που επήλθε κατά την εργασία εξαιτίας αυτής από Covid. Κύριε Κοντοζαμάνη, αυτήν την ώρα έχουν πεθάνει 12 άνθρωποι στα νοσοκομεία, πολλοί περισσότεροι σε άλλες υπηρεσίες λόγω Covid και πολλοί είναι διασωληνωμένοι. Να κάνουμε αυτή τη ρύθμιση, δείτε την είναι καλά επεξεργασμένη και μπορεί να σας δώσει λύση, νομίζω, είναι υποχρέωση της πολιτείας.

Δείτε τα βαρέα και ανθυγιεινά. Την καταθέτουμε ξανά για 11η φορά.

Το Δώρο Χριστουγέννων, και βέβαια, τις μεταγραφές φοιτητών και εσωτερικού και εξωτερικού, οι οποίοι απώλεσαν αυτό το διάστημα τον ένα ή και τους δύο γονείς από Covid.

Θεμελίωση δικαιώματος πλήρους σύνταξης για γυναίκες που έχουν σχέση με ένα μεγάλο πρόβλημα που υπάρχει.

Ενίσχυση των ιατρών που υπηρετούν σε νησιωτικές υγειονομικές μονάδες σε παραμεθόριες άγονες και προβληματικές περιοχές, κίνητρα για αυτό, δείτε την πρόταση.

Και τέλος, αφορά μία τροπολογία να χορηγηθεί επιδότηση τακτικής ανεργίας τρίμηνης, καταρχήν, διάρκειας σε όλους τους εγγεγραμμένους στα μητρώα του ΟΑΕΔ ανέργους, που δεν λαμβάνουν καμία άλλη στήριξη και δεν εντάσσονται σε κανένα άλλο πρόγραμμα. Αυτοί που «δεν έχουν στον ήλιο μοίρα» να τους δώσουμε πλέον τρεις μήνες μια ενίσχυση από την τακτική ανεργία.

Σας ευχαριστώ, για την ανοχή και συγνώμη για την υπέρβαση του χρόνου.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει ο κύριος Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.)**: Είναι αλήθεια ότι πολλά επιτελεία 16 υπουργείων προετοιμάζουν το νομοσχέδιο αυτό, με 160 άρθρα όπως είπαμε και πρέπει οι βουλευτές των κομμάτων της Αντιπολίτευσης μέσα σε λίγες ώρες να διαβάσουν, να ερευνήσουν και να καταλήξουν στη θέση τους επί των ρυθμίσεων που προβλέπουν. Εκτός των άρθρων του Υπουργείου Υγείας και όσων αφορούν την όποια ανεπαρκή στήριξη εργαζομένων, αυτοαπασχολούμενων και μικροεπαγγελματιών, όλες οι άλλες ρυθμίσεις είναι απαιτήσεις των επιχειρηματικών ομίλων. Η Κυβέρνηση, με πρόσχημα την πανδημία, έρχεται να υλοποιήσει αυτές τις απαιτήσεις με διαδικασίες τέτοιες «στα μουλωχτά», όπως λέω λαός, για να αποφύγει τις αντιδράσεις.

Ρωτήσαμε, η πλήρης κατάργηση της κυριακάτικης αργίας είναι μέτρο κατεπείγον προστασίας από την πανδημία; Βοηθά στην κοινωνική αποστασιοποίηση, όπως λέτε; Η λειτουργία των φαρμακαποθηκών και τις Κυριακές, που προβλέπει το άρθρο 72, έρχεται να αντιμετωπίσει προβλήματα έγκαιρης, επαρκούς και ασφαλούς διακίνησης των φαρμάκων; Είναι δύο παραδείγματα μόνο. Είπαμε και άλλο βέβαια, το θέμα της ηλεκτρονικής συνέλευσης των σωματείων.

Η Κυβέρνηση με το νομοσχέδιο έρχεται να επιβεβαιώσει ότι πάνω από όλα βάζει τη λειτουργία της οικονομίας και όχι την προστασία της υγείας, της ζωής και των δικαιωμάτων του λαού. Οι ρυθμίσεις του νομοσχεδίου επαναλαμβάνουν και παρατείνουν τις μορφές διαχείρισης της πανδημίας, με σταθερή κατεύθυνση τη στήριξη της στρατηγικής παραπέρα εμπορευματοποίησης της δημόσιας υγείας, την ενίσχυση του ιδιωτικού τομέα, την εμβάθυνση των συμπράξεων δημόσιου και ιδιωτικού τομέα. Η άρνηση πραγματικής επίταξης του ιδιωτικού τομέα της υγείας εντάσσεται σε αυτήν τη στρατηγική.

Το «πρώτα η υγεία του λαού», που ισχυριζόταν η Κυβέρνηση, αποδείχθηκε ότι ήταν για λαϊκή κατανάλωση, γιατί τα υγειονομικά πρωτόκολλα με ευθύνη της προσαρμόστηκαν στις απαιτήσεις των επιχειρηματικών ομίλων, με αποτέλεσμα τον πολλαπλασιασμό των χώρων δουλειάς των διαφόρων δομών, νοσοκομεία, γηροκομεία, κέντρα κράτησης των μεταναστών, που εντοπίζονται χιλιάδες κρούσματα. Η εξέλιξη στη Δυτική Αττική, Ελευσίνα, Ασπρόπυργο, Μάνδρα, που έχει μαζικούς χώρους δουλειάς, επιβεβαιώνουν, δυστυχώς, τα όσα εμείς λέμε.

Η λογική του κόστους - οφέλους είναι αυτή που αποτυπώνεται και στο νομοσχέδιο, με σταθερή προσήλωση της Κυβέρνησης στη μειωμένη χρηματοδότηση στο σύστημα υγείας. Μείον 600 εκατομμύρια σχεδόν προβλέπει ο προϋπολογισμός εν μέσω πανδημίας, χιλιάδων κρουσμάτων, διασωληνωμένων και νεκρών. Φανταστείτε ποια θα είναι η επιλογή σας αν περάσει η πανδημία. Η μεγάλη έλλειψη σε ιατρικό και νοσηλευτικό προσωπικό, η έλλειψη των αναγκαίων ΜΕΘ με βάση τα διεθνή πρότυπα, έχει οδηγήσει το σύστημα στα όριά του και συνεχίζεται με επικουρικούς, με συμβασιούχους και μετατροπή κρεβατιών σε ΜΕΘ και τη μεταφορά άλλων, να καλύπτετε τις τεράστιες ελλείψεις.

Το ΚΚΕ έχει κάνει συγκεκριμένες προτάσεις για την πραγματική επίταξη του ιδιωτικού τομέα, δημιουργία των αναγκαίων ΜΕΘ, κάλυψη όλων των ελλείψεων σε υγειονομικό προσωπικό, σύμφωνα και με τις προτάσεις των φορέων των εργαζομένων της υγείας, δωρεάν τεστ, μέτρα ελέγχου στους χώρους δουλειάς για την τήρηση των υγειονομικών πρωτοκόλλων.

Στα πλαίσια αυτά, καταθέτουμε και τη τροπολογία σήμερα, κύριε Υπουργέ, για την μονιμοποίηση των 4 χιλιάδων εργαζομένων, με το πρόγραμμα του ΟΑΕΔ, στο δημόσιο σύστημα υγείας, που απασχολούνται με συνεχείς παρατάσεις από το 2017 μέχρι σήμερα. Σας καλούμε και καλούμε όλα τα κόμματα, να τοποθετηθούν πάνω σε αυτό. Αντί να προσλάβει, λοιπόν, μόνιμο προσωπικό η κυβέρνηση, να μονιμοποιήσει όλους τους εργαζόμενους με προσωρινή απασχόληση, επαναφέρει την πρόσληψη επικουρικού προσωπικού, που έτσι κι αλλιώς, ούτε καλύπτονται οι τρέχουσες ανάγκες και πολύ περισσότερο, οι συνολικές ανάγκες του λαού σε υπηρεσίες υγείας. Επιπλέον, προβλέπει να συνεχιστεί η διαδικασία των μετακινήσεων από μονάδα σε μονάδα, μισοκλείνοντας μια τρύπα και ανοίγοντας πολλές άλλες. Παρατείνει τη διάταξη που μετακινεί το παντός είδους επικουρικό προσωπικό ανάμεσα στα νοσοκομεία και τα κέντρα υγείας, προκειμένου, με αυτό το τρόπο, να καλύπτονται οι ανάγκες. Δηλαδή, εφαρμόζει το κριτήριο του ελάχιστου κόστους, για να μπαλώσει τις τεράστιες ανάγκες και χωρίς βέβαια να τις λύνει. Ενισχύουν προσωρινά ορισμένες μονάδες μέσω των μετακινήσεων, αποδυναμώνοντας άλλες, που και αυτές λειτουργούν με καθεστώς υποστελέχωσης. Παρατείνει το καθεστώς απασχόλησης ιδιωτών γιατρών στις δημόσιες μονάδες υγείας αντί να προσλάβει μόνιμους γιατρούς, αξιοποιεί τις τεράστιες ελλείψεις για την προσωρινή κάλυψη ενός μικρού μέρους τους με ιδιώτες γιατρούς, προωθώντας τη πολιτική αλλαγής των εργασιακών σχέσεων, τις συμπράξεις με τον ιδιωτικό τομέα και τη δημιουργία πολλών ταχυτήτων γιατρών στις δημόσιες μονάδες υγείας.

Η κυβέρνηση, δέκα μήνες από την πρώτη φάση της πανδημίας, τώρα θα πάμε για την τρίτη όπως φαίνεται, αντί να στελεχώσει τα δημόσια νοσοκομεία, αντί να ανοίξει ΜΕΘ, αντί να ανοίξει τα κλειστά νοσοκομεία, αντί να επιτάξει πραγματικά όλες τις υποδομές του ιδιωτικού τομέα, μετατρέπει τα νοσοκομεία σε νοσοκομεία της μιας νόσου, που ούτε όμως και αυτή την αντιμετωπίζει με επάρκεια σε υποδομές και σε προσωπικό. Ακόμα και η επίταξη που επικαλέστηκε ο κ. Πρωθυπουργός στη Θεσσαλονίκη, αποδείχθηκε «γιαλαντζί», αφού και πλήρωσε τον ιδιώτη και δεν χρησιμοποίησε την υποδομή.

Επίσης, υπάρχει μία διαχρονική τεράστια έλλειψη σε υποδομές ΜΕΘ και ΜΑΦ, συνεχίζει το δεκάμηνο από την έναρξη της πανδημίας και καθώς δεν αναπτύχθηκε ο απαραίτητος αριθμός των απαραίτητων υποδομών για να αντιμετωπιστούν οι έκτακτες και τρέχουσες ανάγκες, ουσιαστικά, καταργούνται οι ανάγκες όλων εκείνων των ασθενών που δεν συνδέονται με την πανδημία, αφού όλα τα νοσοκομεία γίνονται για τον κορονοϊό. Ταυτόχρονα, εξαναγκάζει το λαό να ξεπουπουλιάζετε, με το να στέλνετε στον ιδιωτικό τομέα και να καλύψει αυτές τις ανάγκες.

Στο άρθρο 42, η κυβέρνηση κάνει ένα ακόμα δωράκι στους επιχειρηματίες της υγείας, που ήδη δραστηριοποιούνται σε αυτό το τομέα. Αποδεικνύεται, πως μέσα σε συνθήκες πανδημίας, η κυβέρνηση είναι σταθερά προσανατολισμένη και προσηλωμένη στην εξυπηρέτηση του κεφαλαίου στο χώρο της υγείας, συνεχίζοντας και επικρίνοντας τη πολιτική των προηγούμενων κυβερνήσεων. Εμείς, λέμε, ότι οι μονάδες ημερήσιας νοσηλείας, είναι χρήσιμες αποκλειστικά και μόνο στο δημόσιο σύστημα υγείας. Στη διάταξη, όμως, αναφέρεται και κυρίως σε αυτούς, αφορά τους ιδιώτες επιχειρηματίες, που με τη προηγούμενη διάταξη του νόμου και σύμφωνα με τις απαιτήσεις τους, τους επέκτεινε το τομέα της δραστηριότητάς τους σε σχέση με την αρχική αδειοδότηση. Αξιοποιήσατε την πανδημία, όχι για να δαπανήσετε χρήματα για τα αναγκαία μέτρα προστασίας και ασφάλειας του λαού αλλά, όπως είπαμε, για τη θωράκιση αυτής της καθ’ αυτής λειτουργίας και ανάπτυξης, της δημιουργίας του φιλικού περιβάλλοντος.

Στη συνέχεια, το νομοσχέδιο προβλέπει τη καταβολή των δεδουλευμένων των εργαζομένων της ΕΡΤ, πριν το μαύρο, δηλαδή, πριν το 2013, για υπερωρίες, σαββατοκύριακα και άλλα. Δεκάδες παρεμβάσεις έχουν γίνει όλα αυτά τα χρόνια και το Κ.Κ.Ε. έχει κάνει αρκετές ερωτήσεις, χωρίς κανένα αποτέλεσμα. Τελικά, αυτοί οι εργαζόμενοι μπήκαν σε δικαστικές διαμάχες και σήμερα, έρχεστε με μια ρύθμιση, που τους λέτε, θα σας πληρώσουμε κάποια από τα χρωστούμενα, αλλά θα παραιτηθείτε από τη δικαστική διεκδίκηση. Πολλοί έχουν υπογράψει ήδη εξωδικαστικούς συμβιβασμούς. Εμείς, κατανοούμε, ότι κάποιοι εργαζόμενοι περίμεναν αυτή τη ρύθμιση, για να πάρουν έστω και κάτι. Δεν μπορούμε, όμως, να συμφωνήσουμε σε αυτό τον εκβιασμό που κάνατε, όπως κάνατε και με τα αναδρομικά των συνταξιούχων, πάρτε όσα σας δίνουμε και παραιτηθείτε από τα υπόλοιπα.

Στη διάταξη βέβαια αυτή αναφέρονται μόνο οι εργαζόμενοι με σύμβαση αορίστου χρόνου, ενώ υπάρχουν οφειλές και σε εργαζόμενους με συμβάσεις ορισμένου χρόνου με αυτούς δεν λέτε τίποτε. Εμείς θέλουμε, να ακούσουμε τι λέει η Κυβέρνηση.

Συγκεκριμένα στο άρθρο 66, αναφέρεται στην επιχορήγηση μεταφορικού κόστους των αγροτικών επιχειρήσεων. Αναφέρεται η επιδότηση αφορά τις εφημερίδες και τα περιοδικά με πανελλαδική κυκλοφορία, που έχει μειωθεί η κυκλοφορία τους εξαιτίας της πανδημίας από το προηγούμενο έτος μέχρι τώρα υπάρχει για όλες τις εταιρείες νέα οικονομική πολιτική από το μοναδικό πρακτορείο διανομής το «ΑΡΓΟΣ».

Αυτό είναι γνωστό σε όλους, όμως το πρόβλημα ποιο είναι; Ότι υπάρχουν σήμερα περιοδικά και εφημερίδες που διακινούνται μέσω του «ΑΡΓΟΣ», αλλά δεν επιδοτούνται. Όπως είναι διατυπωμένο το άρθρο ουσιαστικά επιδοτεί το μεταφορικό κόστος μόνο σε εκδοτικές επιχειρήσεις, που χρησιμοποιούν ποιούν το πρακτορείο «ΑΡΓΟΣ», για τις υπηρεσίες που προσφέρει χωρίς να υπολογίζει το αντίστοιχο κόστος της εκδοτικής εταιρείας, που διακινούν τα περιοδικά τους, στις εφημερίδες τους με άλλους τρόπους μεταφοράς. Εμείς θα θέλαμε αυτό το άρθρο, αν ακούει, ο αρμόδιος Υπουργός, να το τροποποιήσει.

Είναι γνωστό, ότι οι επιχειρηματικοί όμιλοι και η Κυβέρνηση, αξιοποίησε την πανδημία ενάντια στα όποια δικαιώματα των εργαζομένων έχουν απομείνει. Μετά την κατάργηση του κατώτερου μισθού της συλλογικής διαπραγμάτευσης, ακόμα και η νέα πρόβλεψη της διάταξης για τη διαμόρφωση του κατώτερου μισθού πηγαίνει από παράταση σε παράταση με απαίτηση προφανώς των φορέων των επιχειρηματικών ομίλων.

Στο νομοσχέδιο αυτό υπάρχει νέα παράταση για τη διαμόρφωση του κατώτερου μισθού -έστω όπως το προβλέπει ο νέος νόμος- συνεχείς παρατάσεις στο αντεργατικό πρόγραμμα συνεργασία που έγινε κι γενικεύει την ευελιξία μειώνει πάνω από 20% τους μισθούς των εργαζομένων, επεκτείνει το καθεστώς της αναστολής συμβάσεων εργασίας με απαλλαγή των εργοδοτών από καταβολή μισθών και ασφαλιστικών εισφορών, ενώ συνεχίζει την απαλλαγή των εργοδοτών από υποχρεώσεις απέναντι στους εργαζόμενους, ακόμη και από το αυτονόητο την καταβολή των μισθών συνεχίζει την ανατροπή στον υπολογισμό των δώρων όπως αναφέρεται και στο συγκεκριμένο νομοσχέδιο.

Οι εφοπλιστές και σε αυτό το νομοσχέδιο παρουσιάζονται σαν πληττόμενοι. Οι ναυτεργάτες και οι νησιώτες πληρώνουν με λιγότερα δρομολόγια, με εντατικοποίηση των ναυτεργατών, με εξαντλητικά ωράρια και βέβαια με αναστολή και συνεργασία που σημαίνει μείωση συνολικά των εισοδημάτων.

Μέσα από το νομοσχέδιο προβλέπεται, επίσης, μέτρα για τους ανέργους, αντί να θεσπίσει την επιδότηση των ανέργων χωρίς προϋποθέσεις, μειώνει σε 50 ημέρες ασφάλισης για τη χορήγηση τακτικού επιδόματος ανεργίας των εργαζομένων στον επισιτισμό τουρισμό, αφήνοντας χωρίς καμία προστασία χιλιάδες εργαζόμενους.

Το ίδιο κάνει και για τη Σάμο, που έχει υποστεί μεγάλες ζημιές από το σεισμό.

Όσον αφορά στις ρυθμίσεις του Υπουργείου Μεταφορών τα Μέσα Μαζικής Μεταφοράς είναι γνωστό, ότι είναι υγειονομικές βόμβες. Πολλές συζητήσεις έχουν γίνει πάνω σε αυτό. Οι επιβάτες μετακινούνται με μεγάλες καθυστερήσεις, ο ένας είναι πάνω στον άλλον ιδιαίτερα τις ώρες της αιχμής.

Η Κυβέρνηση αντί να προχωρήσει άμεσα συμπύκνωση των δρομολογίων με προσλήψεις του απαιτούμενου προσωπικού, να ανανεώσει το στόλο των οχημάτων, προμηθευτεί τα αναγκαία ανταλλακτικά για τις επισκευές των οχημάτων, που είναι στα γκαράζ με μικροεπισκευές, που θα μπορούσαν να είναι στον δρόμο, έρχεται και προωθεί την παραπέρα ενίσχυση της επιχειρηματικής δράσης στις αστικές συγκοινωνίες και την άμεση εμπλοκή των ιδιωτών μέσω συμπράξεων δημόσιου και ιδιωτικού τομέα. Έρχεται με νέες ανατροπές στα δικαιώματα των εργαζομένων.

Ο Υπουργός Εργασίας εδώ σ ε επανειλημμένες ερωτήσεις για τις εκκρεμείς συντάξεις που αναφέρθηκε προηγουμένως και ο Εισηγητής της Πλειοψηφίας, έλεγε ότι είναι το κύριο θέμα, που απασχολεί την Κυβέρνηση, ότι για τη μεγάλη καθυστέρηση στις αποφάσεις συνταξιοδότησης απαντούσε πάντα το ίδιο «με λόγια του αέρα» δηλαδή, ότι δεν χρειαζόμαστε προσωπικό, ότι η ΕΡΓΑΝΗ, ο ΗΛΙΟΣ, ο ΑΤΛΑΣ είναι εργαλεία, που θα μας οδηγήσουν θα βγάζουμε τις συντάξεις με ένα πάτημα του κουμπιού και ούτω καθεξής.

Έρχεται σήμερα αξιοποιώντας αυτή την αρνητική εξέλιξη, με μια σειρά αντεργατικών ρυθμίσεων να αντιμετωπίσει το θέμα, όπως με απόσπαση εργαζομένων του Δημοσίου για 6 μήνες- που μέχρι να μάθουν το αντικείμενο θα φύγουν δηλαδή- με απασχόληση συνταξιούχων του ΕΦΚΑ και άλλα, με «μπαλώματα» δηλαδή, προσπαθεί να καλύψει πάγιες διαχρονικές ανάγκες του ΕΦΚΑ.

Εμείς λέμε, ότι πρέπει να προσληφθούν, κατ’ εξαίρεση, μόνιμοι εργαζόμενοι μέσω του ΑΣΕΠ, να υπάρξει πρόβλεψη για το ποσό που απαιτείται για την απονομή των εκκρεμών συντάξεων του 2020, συμπεριλαμβάνοντας και την εκτίμηση των αιτήσεων που θα γίνουν το 2021, να ολοκληρωθεί η ψηφιοποίηση της ασφαλιστικής ιστορίας που είναι απαραίτητη για την ψηφιακή σύνταξη και βέβαια, να υπάρχει η σημαντική αύξηση του Προσωπικού με άμεσες προσλήψεις, όπως είπαμε, πλήρους και αποκλειστικής απασχόλησης και να ολοκληρωθεί η απόδοση όλου του ποσού που οφείλεται σε όσους έχουν λάβει προσωρινή σύνταξη.

Έχουμε κάνει επίσης, όσον αφορά το Υπουργείο Εργασίας, τροπολογίες που αφορούν, όπως είπαμε, την έκτακτη ενίσχυση των ανέργων, οι οποίες απορρίφθηκαν και για μια ακόμη φορά στο νομοσχέδιο αυτό δεν συμπεριλαμβάνεται τίποτα πέρα από τις 50 ημέρες ασφάλισης, έχουμε κάνει επίσης τροπολογίες για την καταβολή του δώρου ολόκληρου στους εργαζόμενους, για την επαναφορά του δώρου του 13ου και του 14ου μισθού όπως λέμε, όμως και αυτά έχουν απορριφθεί.

Επίσης συμπεριλαμβάνονται στο νομοσχέδιο μέτρα για τους εργαζόμενους του Πολιτισμού. Εμείς λέμε, ότι θα πρέπει να υπαχθούν και οι εικαστικοί που είναι γραμμένοι επίσης στο κρατικό μητρώο και όχι στο ΕΡΓΑΝΗ- και αυτοί μένουν ακάλυπτοι- να υπαχθούν σε αυτήν τη ρύθμιση και να προστεθεί στην παράγραφο αυτή και η φράση «και οι εικαστικοί εγγεγραμμένοι στο μητρώο του Επιμελητηρίου Εικαστικών Τεχνών Ελλάδας», έτσι ώστε να ενισχυθούν για αυτήν την περίοδο.

Στο άρθρο 118 ορίζεται ότι οι ενισχύσεις που δόθηκαν στον πρωτογενή τομέα για τον covid19 είναι αφορολόγητες και ακατάσχετες και μάλιστα μας εγκάλεσε, αν δεν συμφωνήσουμε να συζητηθεί, ότι θα την πληρώσουν οι αγρότες. Οι ενισχύσεις αυτές, κύριε Πλεύρη, είναι ψίχουλα, ούτε το 1% του συνολικού πακέτου στο οποίο περιλαμβάνονται και οι επιδοτήσεις σε μεγάλες επιχειρήσεις του πρωτογενούς τομέα, όπως οι ιχθυοκαλλιέργειες. Για αρκετούς το μέτρο είναι κατόπιν εορτής, γιατί έχουν λάβει την ενίσχυση εδώ και αρκετό καιρό, όπως οι αιγοπροβατοτρόφοι, οι αλιείς και άλλοι. Δεν διευκρινίζεται, αν το μέτρο έχει αναδρομική ισχύ. Αν δεν έχει, λίγο αργά το θυμηθήκατε. Εμείς λέμε, ότι πρέπει να επιστραφούν τα χρήματα σε όσους αγρότες έγιναν κατασχέσεις, με το μέτρο να έχει αναδρομική ισχύ.

Υπάρχουν πολλά βέβαια ζητήματα στο νομοσχέδιο και θα επανέλθουμε. Υπάρχουν τα ζητήματα του Υπουργείου Δικαιοσύνης, όπου η κατάσταση στα δικαστήρια εξαιτίας της παντελούς έλλειψης ουσιαστικών μέτρων από την Κυβέρνηση όλο αυτό το διάστημα της πανδημίας, είναι ιδιαίτερα επικίνδυνη για την υγεία των εργαζομένων σε αυτά, όπως και των πολιτών που συναλλάσσονται με αυτά, αλλά και βασανιστική για τη διεκπεραίωση της εργασίας και των υποθέσεων τους. Κανένα συγκεκριμένο μέτρο δεν έλαβε η Κυβέρνηση από αυτά που θα έπρεπε, όπως είναι οι καθημερινές απολυμάνσεις των δικαστηρίων, τα τακτικά rapid-test στους εργαζόμενους, η βελτίωση της κτιριακής και υλικοτεχνικής υποδομής και κυρίως, η κάλυψη των τεράστιων κενών σε οργανικές θέσεις δικαστικών υπαλλήλων για την αποφυγή του συγχρωτισμού.

Τελειώνοντας εμείς ψηφίζουμε «ΚΑΤΑ» στο νομοσχέδιο και βεβαίως στην κατ’ άρθρων συζήτηση στην Ολομέλεια για τα άρθρα επιφυλασσόμαστε. Κάποια από αυτά θα τα ψηφίσουμε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε κύριε συνάδελφε. Κυρίες και κύριοι συνάδελφοι, κατά παρέκβαση και επειδή έχω κρίνει ότι είναι αδήριτη και ανελαστική ανάγκη, θα δώσω στην Υπουργό, την κυρία Δόμνα Μιχαηλίδου, τον λόγο να αιτιολογήσει διατάξεις που την αφορούν.

**ΔΟΜΝΑ – ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κυρία Πρόεδρε και κυρίες και κύριοι βουλευτές, ευχαριστώ για την κατανόηση.

Πολύ σύντομα να παρουσιάσω το άρθρο 93 του νομοσχεδίου.

Είναι ένα άρθρο το οποίο είναι άρθρο «άγκυρα», αν θέλετε, στις προτάσεις που κάνουμε και στις πολιτικές τις οποίες υλοποιούμε σε όλη αυτή την προσπάθεια που κάνουμε το χρόνο αυτό για το κομμάτι των υιοθεσιών και αναδοχών.

Έτσι, γνωρίζοντας και πιστεύοντας βαθιά ότι οι υιοθεσίες και οι αναδοχές είναι ακρογωνιαίος λίθος αποϊδρυματοποίησης των ίδιων των παιδιών κάνουμε άλλο ένα ακόμα βήμα στην κατεύθυνση αυτή.

Τον τελευταίο χρόνο γνωρίζετε όλοι ότι έχουμε κάνει πολύ σημαντικά βήματα στην κατεύθυνση του να βρει μια οικογένεια κάθε παιδί. Έτσι περάσαμε εντός έξι μηνών όλα τα παιδιά στο εθνικό μας σύστημα. Για πρώτη φορά τον Ιανουάριο του 2020 το ελληνικό κράτος γνώριζε πόσα παιδιά υπάρχουν στις 82 δομές, ιδιωτικές, εκκλησιαστικές, δημόσιες, παιδικής προστασίας. Καταρτίσαμε ατομικά σχέδια οικογενειακής αποκατάστασης για κάθε ένα από τα τότε 1.900 παιδιά. Εκπαιδεύσαμε διαδικτυακά σε όλη την Ελλάδα τους εκπαιδευτές. Έχουμε ξεκινήσει τα εκπαιδευτικά μαθήματα, μάλιστα, κάθε Περιφέρεια έχει τρέξει ήδη σχεδόν τρεις κύκλους εκπαιδευτικών μαθημάτων και υποψήφιων γονέων και υποψήφιων αναδόχων, έτσι ώστε κανείς να μην μένει πίσω. Ενισχύσαμε τις δομές μας με κοινωνικούς λειτουργούς. Ιστορικά υποστελεχωμένες δομές με κοινωνικούς λειτουργούς που έπρεπε να ενισχυθούν για να διεξάγουν κοινωνικές έρευνες, δεδομένου του ότι βρήκαμε αιτήσεις υποψήφιων γονέων στα συρτάρια από το 2016. Και βέβαια εκκινήσαμε τη λειτουργία του πληροφοριακού συστήματος, οπότε εδώ και έξι μήνες το νέο ενιαίο ψηφιακό σύστημα υιοθεσιών – αναδοχών λειτουργεί.

Τώρα πάμε ένα βήμα παρακάτω και σε άριστη συνεργασία με το Υπουργείο Υγείας και ευχαριστώ πολύ τον αρμόδιο Υφυπουργό, που είναι εδώ, γιατί τη δουλέψαμε πολύ τη διάταξη αυτή, πάμε ένα βήμα παρακάτω. Γιατί; Γιατί κατανοούμε τις ανάγκες των γονιών. Κατανοούμε ότι υπήρχε καθυστέρηση στο κομμάτι των πιστοποιητικών ψυχικής υγείας, όπου γονείς πήγαιναν στα νοσοκομεία, τα οποία μέχρι τώρα μόνο δευτεροβάθμιες δομές υγείας μπορούσαν να παρέχουν τέτοια πιστοποιητικά και πολλές φορές, ειδικά τώρα μέσα στην πανδημία λόγω φόρτου εργασιών, έκαναν μέχρι και έξι μήνες να τα εκδώσουν.

Οπότε ερχόμαστε και αλλάζουμε το νόμο και λέμε ότι μπορούμε να βάλουμε μέσα και πρωτοβάθμιες δομές υγείας. Έτσι, σε δομές πρωτοβάθμιας υγείας, σε ΤΟΜΥ, σε κέντρα υγείας, σε κέντρα ψυχικής υγείας, που ήδη εκδίδουν πιστοποιητικά ψυχικής υγείας, μπορούν οι συμπολίτες μας, οι οποίοι ενδιαφέρονται να γίνουν θετοί γονείς ή ανάδοχοι να απευθύνονται εκεί και χωρίς καθυστερήσεις να παίρνουν αντίστοιχα πιστοποιητικά. Διευρύνουμε, λοιπόν, την περίμετρο. Ακούμε τους συμπολίτες μας και τα προβλήματά τους. Αίρουμε όποια αντικίνητρα στη διαδικασία της υιοθεσίας και αναδοχής. Μειώνουμε βέβαια την γραφειοκρατική και μεγάλη ταλαιπωρία των υποψήφιων γονέων και βέβαια μειώνουμε το χρόνο παραμονής των παιδιών στους φορείς παιδικής προστασίας.

Αυτός είναι και ο στόχος μας, μια οικογένεια για κάθε παιδί και είμαι σίγουρη ότι θα υπερψηφιστεί από όλα τα κόμματα του Κοινοβουλίου.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εμείς ευχαριστούμε, κυρία Υπουργέ.

Τον λόγο έχει η Ειδική Αγορήτρια της Ελληνικής Λύσης, η κυρία Μαρία Αθανασίου.

Να παρακαλέσω και για την τήρηση του χρόνου, όσο είναι δυνατόν. Αντιλαμβανόμαστε ότι είναι μεγάλο το νομοθέτημα και οπωσδήποτε έχετε να πείτε πολλά.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης-Κυριάκος Βελόπουλος):**Ευχαριστώ, κυρία Πρόεδρε.

Κυρία Πρόεδρε, αναφερθήκατε στις προηγούμενες κυβερνήσεις όσον αφορά το «κατεπείγον» ότι έκαναν το ίδιο. Πρέπει, λοιπόν να παραδεχτούμε από την κακή οικονομική κατάσταση που βρίσκεται η χώρα μας ότι δεν έκαναν και το καλύτερο και καλό είναι, κατά την ταπεινή μου γνώμη, να είναι παράδειγμα προς αποφυγή. Μόνο η Έκθεση του Λογιστηρίου του Κράτους, κύριε Πλεύρη, είναι 40 σελίδες και ο κύριος Βιλιάρδος, ανέφερε ότι θα μπορούσαμε ακόμα μια βδομάδα που έχουμε μέχρι τα Χριστούγεννα να κάνουμε τις συνεδριάσεις όπως έπρεπε για να καταθέσουμε το νομοσχέδιο.

Κατ’ αρχάς, πριν τοποθετηθώ επί του συγκεκριμένου νομοσχεδίου το οποίο απαράδεκτα εισάγατε προς ψήφιση την τελευταία στιγμή με αποτέλεσμα να μην έχουμε καν μελετήσει παρά μόνο περιληπτικά και συνοπτικά έχω να τονίσω τα εξής.

Τα νέα αυστηρότερα μέτρα, τοπικού χαρακτήρα, λόγω επιδημιολογικής έξαρσης, έρχονται σε ευθεία αντίθεση με την προβαλλόμενη μείωση των κρουσμάτων. Οι αντικρουόμενες, αλλοπρόσαλλες και αντιφατικές εξαγγελίες και ενέργειες φανερώνουν τον «πανικό» της Κυβέρνησης εκτείνοντας τη σύγχυση και τη δυσπιστία των πολιτών με ολέθριες συνέπειες για την αντιμετώπιση της πανδημίας.

Ο κύριος Χρυσοχοΐδης δήλωσε ότι θα σφραγίσει ακόμα και τα σπίτια των Ελλήνων εάν χρειαστεί, αγνοώντας το απαραβίαστο ιερό της εστίας, γιατί αυτό σημαίνει, κύριοι συνάδελφοι, πόρτα/πόρτα και ο κύριος Υπουργός φαίνεται ότι δεν έχει συνειδητοποιήσει πως βρίσκεται εκεί για να προστατεύει τα σπίτια των Ελλήνων και όχι για να τα απειλεί. Συμβουλή προς όλους τους Υπουργούς, ας «σφραγίσουν πρώτα τα στόματά τους» και τις αποτυχίες τους. Η Ελληνική Λύση σας είχε προειδοποιήσει από νωρίς ότι θα υπάρξει και τρίτο απαγορευτικό και εσείς αδιαφορήσατε. Συνεχίστε έτσι, ο κόσμος ήδη έχει ξεπεράσει τα όριά του.

Όσον αφορά το παρόν νομοσχέδιο, ακόμα και αν υπάρχουν θετικά στοιχεία, είναι απαράδεκτο να έρχεται σε ψήφιση μέσα σε ένα βράδυ. Τι πράγματα είναι αυτά; Είναι καθόλα αντιδεοντολογικό, απέναντι σε όλα τα κόμματα της αντιπολίτευσης, καθότι δεν είναι δυνατόν να πιστεύετε ότι έχουμε τη δυνατότητα να το εξετάσουμε ενδελεχώς και εμπεριστατωμένα. Αναγκαζόμαστε να τα καταψηφίζουμε, γιατί πολύ απλά δεν γνωρίζουμε καν, αν «κρύβονται πίσω» από την έννοια του «κατεπείγοντος», υποβόσκουν διατάξεις, οι οποίες είναι αντίθετες στα συμφέροντα των Ελλήνων. Αυτό λέγεται πραξικόπημα απέναντι στις δημοκρατικές διαδικασίες. Είναι ντροπή. «Νομοθετείτε στο πόδι» και δεν σας ενδιαφέρει καν να ακουστεί η αντίθετη γνώμη. Το έχετε κάνει και άλλες φορές στην προηγούμενη καραντίνα και φαίνεται, μάλλον σας έγινε συνήθεια. Αυτό οραματιζόσασταν όταν υλοποιούσατε το Επιτελικό Κράτος; Να είστε σίγουροι ότι ο ελληνικός λαός και βλέπει και ακούει και θα υποστείτε αργά η γρήγορα τις συνέπειες των πράξεών σας.

Όσον αφορά το νομοσχέδιο. Το άρθρο 1, απλά, αποτελεί επικύρωση της υφισταμένης διάταξης, κανένα επιπλέον σχολιασμό. Προφανώς και πρέπει όλοι οι ασθενείς να καταγράφονται στο Εθνικό Μητρώο Ασθενών Covid-19, εκτός αν επιθυμούσατε ενδόμυχα να κρατάτε διπλά βιβλία καταγραφής ασθενών.

Στο άρθρο 2, περιγράφει τη διενέργεια ελέγχων σε περιοχές με υψηλό φορτίο του ιού, μέσω τυχαίων δειγμάτων. Ας ελπίσουμε στην πράξη να μην κατατεθούν προσωπικά δεδομένα και δημοσιοποίηση προσωπικών στοιχείων των πολιτών ούτε φυσικά να υπάρξουν τυχόν καταγγελίες ,όπως συνέβησαν από μία μερίδα πολιτών ότι τους προηγούμενους μήνες σε τυχαίες δειγματοληψίες βρέθηκαν θετικοί, ενώ δεν είχαν υποστεί σε τεστ.

Στο άρθρο 3 βλέπουμε να μεταθέτει ο Ε.Ο.Δ.Υ. ευθύνες καταγραφής σε άλλον φορέα. Σας υπενθυμίζουμε ότι πριν ένα μήνα, περίπου, υπήρξαν δύο συστήματα καταγραφής. Ένα στον Ε.Ο.Δ.Υ. και το άλλο στην Η.ΔΙ.Κ.Α. με δύο διαφορετικές συμβάσεις, όπου η μία προκάλεσε δαπάνη στον Προϋπολογισμό οκτακοσίων χιλιάδων ευρώ και η άλλη εκατόν ογδόντα πέντε χιλιάδων ευρώ. Υπήρξε διπλή καταγραφή; Τι γίνεται με αυτές τις συμβάσεις;

Στο άρθρο 4, χρειάζεται ιδιαίτερη προσοχή, διότι δηλώνετε ότι κρατούνται τα προσωπικά στοιχεία των πολιτών για ένα τουλάχιστον μήνα με σκοπό την αποφυγή της μετάδοσης του ιού, όμως, αναφέρεται ως καταληκτική ημερομηνία την 1η /6ου. Γιατί τόσο πολύ να κρατούνται τα προσωπικά στοιχεία των πολιτών; Για να τους έχετε «φακελωμένους και δέσμιους» μιας ενδεχόμενης υποχρεωτικότητας απέναντι στον εμβολιασμό; Μιας μορφής εκβιασμού, μήπως υποκρύπτεται; Θα πρέπει να είναι αυστηρές και οι ποινές γι’ αυτούς που δεν θα τηρήσουν το απόρρητο.

Στο άρθρο 5, θα δίνονται, άραγε, ιατρικές γνωματεύσεις όταν γίνονται τα Rapid Test ,έτσι, ώστε να καλύπτονται οι εργαζόμενοι απέναντι στους εργοδότες τους; Σε διαφορετική περίπτωση θα έχουν προβλήματα.

Επίσης, συνεχίζονται με αφορμή τους ελέγχους αυτούς οι απευθείας αναθέσεις, κατά παρέκκλιση των ισχυουσών διατάξεων, όπως ορίζει το άρθρο της Π.Ν.Π. στο οποίο γίνεται αναφορά.

Στο άρθρο 6. Τι εννοείτε όταν αναφέρεστε σε χορηγήσεις φαρμάκων εκτός εγκεκριμένων ενδείξεων σε ασθενείς από γιατρούς; Θα χορηγηθεί το φάρμακο μονοκλωνικών αντισωμάτων που ήδη κυκλοφορεί και που έχει αναφερθεί εδώ και κάποιες μέρες ο Πρόεδρος της Ελληνικής Λύσης, Κυριάκος Βελόπουλος; Σε ποια μη εγκεκριμένα φάρμακα αναφέρεστε;

Στα άρθρα 10, 16 περιγράφονται οι μετακινήσεις προσωπικού υγείας, καθώς και οι παρατάσεις συμβάσεων ιατρών, επικουρικών. Συμβάσεις ορισμένου χρόνου. Είστε σοβαροί; Έχετε εννέα μήνες να προσλάβετε προσωπικό και τους καλύπτετε με επικουρικούς; Γιατί δεν τους μονιμοποιείτε; Πού είναι η κοινωνική σας πολιτική; Έτσι ενισχύεται η δημόσια υγεία; Σας φωνάζουμε τόσο καιρό ότι τα νοσοκομεία είναι υποστελεχωμένα και ιδιαίτερα αυτά της επαρχίας. Χωρίς κίνητρα κανείς δεν θα πάει ειδικά στα νοσοκομεία που είναι στην παραμεθόριο. Στη Λήμνο υπάρχει μία παθολόγος μόνο και δεν έχει γίνει άλλη προκήρυξη δεύτερου παθολόγου. Επιπλέον, μετακινείτε προσωπικό γιατρών από νοσοκομείο σε άλλο νοσοκομείο. Είναι αυτό σταθερό εργασιακό περιβάλλον; Πώς θα εξυπηρετούνται οι πολίτες που αντιμετωπίζουν και άλλα προβλήματα υγείας πέραν του κορονοϊού; Θα κλείνουν ραντεβού όταν και αν επιστρέψουν οι γιατροί στις θέσεις τους; Μιλάμε για απίστευτα πράγματα και απίστευτη προχειρότητα. Αυτοί είναι οι άριστοι που ευαγγελιζόσασταν;

Στο άρθρο 19 περιγράφεται η αιθυλική αλκοόλη. Εμείς ως κράτος δεν μπορούμε ούτε αυτό να παράγουμε; Για ποιο λόγο πρέπει να την εισάγουμε και να είμαστε δέσμιοι συμφερόντων άλλων κρατών;

Στο άρθρο 21. Σας ζητάμε τόσο καιρό για περισσότερες ΜΕΘ και εσείς αντί να τις φτιάξετε προσπαθείτε να καλύψετε την ανεπάρκειά σας με πρόσχημα τη μετατροπή κλινών σε ΜΑΘ και ΜΕΘ, ενώ αυτό είναι απλά μια επιδερμική βελτίωση της κατάστασης.

Στο άρθρο 28. Παραπέμπετε σε ΚΥΑ ένα σύνολο θεμάτων αγορών των νοσοκομείων που «μπάζει από την πίσω πόρτα». Αδιαφανείς διαδικασίες κάλυψης των δημοσίων προμηθειών. Ενώ, επίσης, αυθαίρετα πάλι η ΚΥΑ «βαφτίζει» υγειονομικούς χώρους ως κέντρα αναφοράς. Άγνωστο αν πληρούνται οι απαραίτητες προϋποθέσεις από την εμπειρία και γνώση των τοπικών ιατρών.

Στο άρθρο 31. Για ποιο λόγο δεν επιτάσσετε ιδιωτικά εργαστήρια, με σκοπό την εξέταση ύποπτων δειγμάτων και επιβαρύνετε οικονομικά τον οικονομικό προϋπολογισμό των υγειονομικών περιφερειών; Εφόσον είμαστε σε πόλεμο, όπως δηλώνετε, γιατί καθίστανται δέσμιοι των ιδιωτών υγείας;

Στο άρθρο 47. Βλέπουμε μια προσπάθεια «βολέματος» ημετέρων στο γραφείο του Διοικητή του ΕΟΠΥΥ, ενώ είναι τουλάχιστον τραγική η παραπομπή σε ΚΥΑ. Άρα, σε αυθαίρετη κρίση κομματικού οργάνου το ζήτημα της αμοιβής τους με εντελώς απόντα κάποια αντικειμενικά κριτήρια και πλαφόν αναφοράς.

Στο άρθρο 48 πάλι μια σωρεία κοινών υπουργικών αποφάσεων θα κρίνει αυθαίρετα και στην καλύτερη περίπτωση με εισηγήσεις ημετέρων τα διαδικαστικά θέματα έγκρισης και λειτουργίας των μονάδων έγκαιρης παρέμβασης στην ψύχωση. Είναι τραγική η απουσία ενός ικανού χρονικού διαστήματος για διαβούλευση με τους κοινωνικούς φορείς που εμπλέκονται στη λειτουργία παρεμφερών μονάδων. Ενώ πιο τραγικό είναι ότι η μη λήψη υπόψη μιας συμβουλευτικής από τους αρμόδιους ιατρούς και το σχετικό επιστημονικό προσωπικό που έχουν εμπειρία από τη λειτουργία όμοιων μονάδων.

Στο άρθρο 49 πάλι ένας συρφετός από κοινές υπουργικές αποφάσεις. Άρα, αυθαίρετες κρίσεις ημετέρων του κομματικού μηχανισμού της Νέας Δημοκρατίας θα δεσμεύει χώρους υπό την αιγίδα δημοσίων υπηρεσιών για να τους μετατρέψει σε κέντρα εξειδικευμένης περίθαλψης, άρα σε χώρους φιλοξενίας ασθενών με κορονοϊό. Όφειλε και εδώ να έχει προηγηθεί μία στοιχειώδης διαβούλευση και πληροφόρηση καταλληλότητας αυτών των χώρων από πλευράς αξιολόγησης ως προς τις κτιριακές και εξοπλιστικές υποδομές, ως προς την προσβασιμότητα από το ιατρικό προσωπικό και τους εφοδιαστικούς μηχανισμούς του χώρου.

Στο άρθρο 50 βλέπουμε μια αυθαίρετη και άνευ κριτηρίων αντικειμενικών ρύθμιση θεμάτων των επιτροπών ψυχικής υγείας υπό την αυθαιρεσία του Υπουργού και χωρίς διαβούλευση με φορείς και τον αρμόδιο ψυχιατρικό κλάδο. Συμβουλές από ημετέρους με την έγκριση. Τη δική μας δηλαδή.

Συνοψίζοντας, το παρόν νομοσχέδιο ως κατεπείγον, έρχεται σε πλήρη αντιδιαστολή με τη δημοκρατική διαδικασία που πρέπει να τηρείται σε ένα υποτυπώδες δημοκρατικό καθεστώς. Με τέτοιες ενέργειες μην περιμένετε να βρείτε πολιτικούς συμμάχους και νομιμοποίηση πολιτικών ενεργειών σας. Η Ελληνική Λύση επιφυλάσσεται. Όσο για το οικονομικό κομμάτι θα το αναλύσει ο κύριος Βιλιάρδος. Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Σας ευχαριστώ πολύ κυρία Πρόεδρε. Κύριοι Υπουργοί, κ.κ. συνάδελφοι, ένα νομοσχέδιο που ήρθε κυριολεκτικά στο παραπέντε. Λίγες ημέρες, λίγα μόνο εικοσιτετράωρα πριν διακόψει η Βουλή για τις γιορτές. Παρόλα αυτά, θεωρώ, ότι θα μπορέσουμε έστω και έτσι να τοποθετηθούμε και να καταγραφούν οι απόψεις κάθε κόμματος αναφορικά και απέναντι στις διατάξεις που καλούμαστε να συζητήσουμε σήμερα στο χρόνο που έχουμε και να συζητήσουμε εκ νέου στην ολομέλεια την ερχόμενη Δευτέρα

Ξεκινώντας, λοιπόν, με τα 50 πρώτα άρθρα του παρόντος και κατεπείγοντος σχεδίου νόμου, η κυβέρνηση έρχεται να παρατείνει μία σειρά διατάξεων του Υπουργείου Υγείας αναφορικά με την αντιμετώπιση του κορονοϊού, μέχρι και την 31η Μαρτίου του 2021. Τα υπόλοιπα δε 110 περίπου άρθρα, αποτελούνται από ρυθμίσεις διαφόρων υπουργείων, περιλαμβάνοντας παρατάσεις ισχύος και όχι μόνο, μέτρων για την πανδημία. Έχουμε ως εκ τούτου διατάξεις του Υπουργείου Οικονομικών, παρατάσεις ισχύος κυρίως φορολογικών και επιδοματικών μέτρων, σχετιζόμενων με τις οικονομικές επιπτώσεις της πανδημίας. Περίπου 50 άρθρα του Υπουργείου Ανάπτυξης. Επίσης, έχουμε άλλα άρθρα του Υπουργείου Ανάπτυξης και εδώ με παρατάσεις ισχύων μέτρων. Του Υπουργείου Εργασίας με ρυθμίσεις για την επιτάχυνση της απονομής συντάξεων, αλλά και παρατάσεις ισχύος προγραμμάτων φυσικά, όπως το πρόγραμμα «Συνεργασία». Άλλες διατάξεις που αφορούν τα Υπουργεία Ναυτιλίας, Τουρισμού, Μεταφορών, Περιβάλλοντος, Αγροτικής Ανάπτυξης, Εξωτερικών, Εθνικής Άμυνας, Προστασίας του Πολίτη, Μετανάστευσης και Ασύλου, Δικαιοσύνης, Εσωτερικών και Ψηφιακής Διακυβέρνησης. Διατάξεις που θα έπρεπε να έχουμε συζητήσει πολύ νωρίτερα, ώστε να έχουμε το χρόνο και τη δυνατότητα να μιλήσουμε και να επικοινωνήσουμε και με τους φορείς που αφορούν, αλλά και εμείς να έχουμε μπορέσει να το συζητήσουμε σε μεγαλύτερο βάθος.

Ουσιαστικά, αυτό που καταλαβαίνουμε, είναι πως ο έκτακτος τρόπος λειτουργίας εν μέσω της πανδημίας επεκτείνεται, δίνοντας σε αυτόν μία επέκταση και έναν τοπικό χρονικό ορίζοντα ισχύος τουλάχιστον με τα παρόντα δεδομένα μέχρι την 31η Μαρτίου του 21 και από κει και μετά βλέπουμε.

Ας δούμε, λοιπόν, λίγο πιο αναλυτικά κάποια από τα επιμέρους σημεία του νομοσχεδίου. Αναφορικά με τα τεστ. Έχουμε απλώς παράταση των διαδικασιών για την εκτέλεσή τους. Δεν βλέπουμε ούτε και τώρα να αποφασίζει η κυβέρνηση να προχωρήσει στη δημιουργία αυτού που ζητάει συνολικά η αντιπολίτευση, ενός δικτύου μαζικών τεστ για ενεργητική αντιμετώπιση της πανδημίας. Εμμένοντας ακόμη και τώρα, ακόμη και ενώ βιώνουμε ένα δεύτερο κύμα καθώς οι επιστήμονες προειδοποιούν για ένα τρίτο που θα έρθει μέσα στον Ιανουάριο, - ελπίζουμε να έχει έρθει και το εμβόλιο που από ότι ακούσαμε θα έρθει τέλος Δεκεμβρίου - επιμένοντας λοιπόν έτσι, στην κατασταλτική τακτική των οριζόντιων περιορισμών. Παράλληλα, στα σχετικά με τα τεστ άρθρα, τα πρώτα 4 δηλαδή, η κυβέρνηση επιχειρεί να δώσει αν θέλετε μια απάντηση σε όλο αυτό το θόρυβο και όλο το φιάσκο που ακούσαμε όλο το προηγούμενο διάστημα για διπλά βιβλία καταγραφής και διάφορες περίεργες εταιρείες επεξεργασίας.

Πιο συγκεκριμένα. Στο άρθρο 2 ρυθμίζονται ζητήματα καταχώρισης των προσωπικών δεδομένων των ελεγχόμενων.

Το συγκεκριμένο άρθρο, δε, έχει έναν εξαιρετικά ευφάνταστο και επιτρέψτε μου να πω πολλά υποσχόμενο τίτλο: «Διενέργεια δωρεάν ελέγχων τεστ κορωνοϊού Covid- 19 από τον ΕΟΔΥ». Ένας τίτλος, που αποδεικνύεται άκρως παραπειστικός, μιας και το περιεχόμενο της διάταξης είναι εν πολλοίς άσχετο με τον τίτλο.

Και στις 5 παραγράφους του, το άρθρο ρυθμίζει θέματα καταχώρισης και επεξεργασίας προσωπικών δεδομένων των ελεγχόμενων.

Η μόνη αναφορά που γίνεται στο θέμα της διενέργειας δωρεάν τεστ, είναι πως ο ΕΟΔΥ θα εξακολουθήσει να ορίζει ημερησίως το πλήθος των ανθρώπων που θα ελέγχονται με την Κυβέρνηση να δηλώνει, κυρίες και κύριοι συνάδελφοι, με τον τρόπο αυτό εμμέσως πλην σαφώς πως δεν πρόκειται, όπως προείπα, να προχωρήσει στη δημιουργία ενός δικτύου μαζικών ελέγχων.

Το τρίτο άρθρο τώρα, τιτλοφορείται «Εκτελών την επεξεργασία». Άρθρο, που ορίζει το Εθνικό Δίκτυο Υποδομών Τεχνολογίας κα Έρευνας Α.Ε. που είναι ένας Οργανισμός που ανήκει στο Υπουργείο Παιδείας ως εκτελούντα το έργο της επεξεργασίας των στοιχείων που προκύπτουν από τη διενέργεια των τεστ με τον ΕΟΔΥ να ορίζεται ως υπεύθυνος επεξεργασίας και εντολέας του ΕΔΥΤΕ σε αυτήν τη διαδικασία.

Η Ν.Δ. επιλέγοντας να ορίσει τον ΕΔΥΤΕ ως εκτελούντο οργανισμό της επεξεργασίας των στοιχείων των ελέγχων, ουσιαστικά αναγνωρίζει έστω και δια της πλαγίας οδού την ασαφή κατάσταση που επικρατεί στην καταγραφή και επεξεργασία αυτών των στοιχείων και με όλα τα συνεπακόλουθα που έχουμε δει και έχουμε ακούσει το τελευταίο διάστημα.

Αν δούμε τώρα το 5ο άρθρο, θα προσέξουμε πως το μόνο νέο που φέρνει το άρθρο αυτό είναι η παράταση ισχύος μέχρι 31 Μαρτίου, του ΄21, σημείο μιας δικαστικής διάταξης για τις κινητές μονάδες της Π.Ν.Π., της 20ης Μαρτίου, του ΄20.

Προσθετικά, να σημειώσω πως αποτελεί πάγια τακτική της Κυβέρνησης Μητσοτάκη η χρήση παραπειστικών τίτλων ακόμη και νομοσχεδίων ολόκληρων, με το συγκεκριμένο νομοσχέδιο να αποτελεί επιτομή της πρακτικής αυτής, γεγονός που αποδεικνύεται αν δούμε και όλα τα άρθρα που το απαρτίζουν.

Για παράδειγμα, ενώ το 5ο άρθρο εισάγει μία διάταξη που έχει ως αντικείμενο την παράταση ισχύος διατάξεων και εδώ μέχρι τέλος Μαρτίου, ο τίτλος αν το δούμε δημιουργεί την αίσθηση ότι συστήνονται κινητές μονάδες υγείας για διενέργεια τεστ.

Την παράταση σε διαδικαστικά σημεία, αντί να την ονομάζεται «παράταση σε διαδικαστικά σημεία», της παραγράφου 2, του άρθρου 44, της Π.Ν.Π., της 20ης Μάρτιου, του 2020, για τις κινητές μονάδες υγείας επιλέξουν να της δώσετε ένα εξόχως παραπλανητικό τίτλο.

Πραγματικά, κυρίες και κύριοι συνάδελφοι, αγγίζουμε ένα νομοθετικό «new speak» μιας Κυβέρνησης, της οποίας ο τρόπος διακυβέρνησης διακατέχεται από μία επικοινωνιακή χροιά σε κάθε βαθμό και σε κάθε επίπεδο.

Πέραν των παραπάνω, πάμε στο άρθρο 9. Τίτλος του: «Πρόσληψη, επικουρικού ιατρικού, νοσηλευτικού και λοιπού προσωπικού». Και εδώ μία ακόμη παράταση ισχύος, για τις προσλήψεις που είχαμε επικουρικών, ιατρών, νοσηλευτών και όχι μόνο και τηn μετακίνηση προσωπικού από την πρωτοβάθμια φροντίδα υγείας στη δευτεροβάθμια.

Το ίδιο μοτίβο επαναλαμβάνεται και σε πληθώρα άρθρων.

Συνεχίζεται, δυστυχώς, για τους πολίτες, κυρίες και κύριοι της συμπολίτευσης την πρακτική μετακίνησης προσωπικού, αποψιλώνοντας τις δομές πρωτοβάθμιας φροντίδας.

Αλήθεια και θα ήθελα να μου απαντήσετε, κύριε Υπουργέ, κύριε Κοντοζαμάνη, με δεδομένο πως όπως έχει δηλώσει ο Yπουργός, κύριος Κικίλιας, ένα μεγάλο κομμάτι του εμβολιαστικού έργου θα πέσει στα κέντρα υγείας, που μεγάλο μέρος εξ΄ αυτών θα μετατραπούν σε εμβολιαστικά κέντρα.

Όταν έχουν αποψιλωθεί αυτά τα κέντρα υγείας από προσωπικό, πώς θα μπορέσουν να επωμισθούν μία επιπλέον λειτουργία, όπως αυτή που εσείς τους καλείτε να καλύψουν;

Αλλά, δυστυχώς, δεν έχουμε μόνο τη μετακίνηση προσωπικού από κέντρα υγείας σε νοσοκομεία, αλλά και προς άλλα κέντρα υγείας. Πρόσφατο παράδειγμα, ένα παράδειγμα που αφορά το κέντρο υγείας Σαλαμίνας, που βρίσκεται στην περιφέρεια μου. Είχαμε την μεταφορά 4 νοσηλευτών στο κέντρο υγείας Περιστερίου.

Οπότε έχετε το περιθώριο να μεταφέρετε προσωπικούς σε άλλα κέντρα υγείας.

Αν τώρα αναλογιστούμε τον κατεπείγοντα χαρακτήρα που θέλατε να δώσετε στο νομοσχέδιο που συζητάμε, με την fast truck διαδικασία εισαγωγής συζήτησης και μεθαυριανής ψήφισης, τον όγκο του γιατί - ας μην κοροϊδευόμαστε - όταν παίρνουμε ένα νομοσχέδιο στα χέρια μας, δεν αρκούμαστε στο να διαβάσουμε τις διατάξεις, αν δεν διαβάσουμε και όλα τα υπόλοιπα έγγραφα που το συνοδεύουν, τη χρονική συγκυρία που επιλέξατε να το καταθέσετε, δυστυχώς, οδηγούμαστε σε ένα συμπέρασμα, πως μοναδικός στόχος, κυρίες και κύριοι της νέας δημοκρατίας, είναι να παραπλάνησε, όχι μόνο τους πολίτες, αλλά και τους ίδιους τους βουλευτές του ελληνικού κοινοβουλίου.

Εξάλλου, είναι πρόσφατο το παράδειγμα της τροπολογίας του Υπουργείου Υγείας που παρουσίαζε ως νέες τοποθετημένες - ήδη από το Μάρτιο του 20 - προσλήψεις.

Πάμε λίγο πιο κάτω.

Με το άρθρο 6 εισάγετε το φάρμακο για τα πρώτα και μεσαία στάδια που έχει εγκρίνει ο FDA, αλλά όχι ο EMA, με ενεργοποίηση των σχετικών διατάξεων μέσω ειδικών επιτροπών του ΕΟΦ, για off label use δηλαδή, για δυνατότητα χρήσης μη εγκεκριμένων φαρμάκων από τους αρμόδιους οργανισμούς EMA και ΕΟΦ.

Το άρθρο ορίζει πως επαφίεται η χρήση στον ή στους θεράποντες ιατρούς. Θεωρούμε πως πρόκειται για μία διάταξη που αν εφαρμοστεί, θα έχει θετική χροιά, θα βοηθήσει στην αποσυμφόρηση των ΜΕΘ, εφόσον άτομα που είναι σε πρώτα και μεσαία στάδια εξέλιξης της νόσου, θα μπορέσουν να θεραπευτούν και δυνητικά να αποφύγουν την διασωλήνωση.

Ιδιαίτερο ενδιαφέρον έχει το άρθρο 51, που αφορά στην εφαρμογή μηδενικού συντελεστή ΦΠΑ σε εμβόλια και in vitro διαγνωστικά ιατροτεχνολογικά προϊόντα για την πρόληψη και διάγνωση του κορωνοϊού.

Αναφέρεται πως ο συντελεστής του φόρου ορίζεται σε μηδέν για τα εμβόλια κατά της νόσου.

Το συγκεκριμένο άρθρο γεννά ένα εύλογο ερώτημα. Για ποιο λόγο, τα εμβόλια κατά του κορωνοϊού, πρέπει να εξαιρεθούν με ειδική διάταξη από ένα φόρο κατανάλωσης που είναι ο ΦΠΑ.

Να θυμίσουμε, ότι ο ΦΠΑ, είναι ένας φόρος κατανάλωσης που εφαρμόζεται σε όλα σχεδόν τα αγαθά και τις υπηρεσίες που αγοράζονται και πωλούνται, για χρήση ήι κατανάλωση.

Επομένως προσθήκη παραγράφου στον 2859/2000, σημαίνει πως το εμβόλιο δεν θα διατίθεται δωρεάν αλλά θα πωλείται. Το ζήτημα, λοιπόν, είναι αν για όλους θα υπάρχει δωρεάν διάθεση.

Σε κάθε περίπτωση, το συγκεκριμένο άρθρο θεωρούμε πως θα πρέπει και χρήζει αποσαφήνισης.

Από τα υπόλοιπα άρθρα - και κλείνω σε ένα λεπτό - θα αναφερθώ, θα σταθώ σήμερα στο 106 με το οποίο επιταχύνονται οι διαδικασίες έκδοσης αδειών κυκλοφορίας για τα αστικά λεωφορεία της ΟΣΥ, δηλαδή τα οχήματα που της έχουν παραχωρηθεί με leasing.

Το άρθρο 110, με το οποίο έρχεται να δοθεί παράταση στην ηλικία απόσυρσης οχημάτων το ΚΤΕΛ και το 107 με το οποίο δίνεται η δυνατότητα αναστολής κανονικών αδειών των οδηγών της ΟΣΥ.

Όλο αυτό το διάστημα, κυρίες και κύριοι συνάδελφοι, είδαμε πως τα Μέσα Μαζικής Μεταφοράς αποτέλεσαν υγειονομικές βόμβες διασποράς του κορωνοϊού.

Επιλέγετε πάλι, στο παραπέντε, να προσπαθήσετε να επιλύσετε, αν επιλύσετε το πρόβλημα αυτό.

Θα μπορούσαν, πραγματικά, να μιλάμε για πάρα πολλές ώρες, να σχολιάσουμε τι πήγε λάθος, τι δεν έγινε, τι θα πρέπει να γίνει, να αναφέρουμε καταγγελίες εργαζομένων στην υγεία για μεταθέσεις και καθαιρέσεις συνδικαλιστών, για την αποψίλωση των πρωτοβάθμιων δομών υγείας, για επικοινωνιακές μετατάξεις, για απειλές με κυρώσεις σε υγειονομικούς που θα νοσήσουν από κορωνοϊό.

Σήμερα δεν θα μπορούσε να γίνει συζήτηση. Θα την κάνουμε την Δευτέρα στην Ολομέλεια αυτή τη συζήτηση, όπως θα τοποθετηθούμε ξανά και με λεπτομέρεια και για τα υπόλοιπα άρθρα. Σας ευχαριστώ. Ευχαριστώ για την ανοχή σας.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει ο κύριος Ξανθός.

**ΑΝΔΡΕΑΣ ΞΑΝΘΟΣ:** Ευχαριστώ κυρία Πρόεδρε, ευχαριστώ και τους συναδέλφους που με διευκολύνουν.

Στο διαδικαστικό θέμα αναφερθήκαμε στην αρχή στο ότι δηλαδή έρχεται ένα νομοσχέδιο με τη διαδικασία του κατεπείγοντος ενώ η πλειονότητα των άρθρων προφανώς δεν έχει αυτό το χαρακτήρα. Το θέμα είναι ότι εδραιώνεται ένα καθεστώς εξαίρεσης από τη θεσμοθετημένη κοινοβουλευτική διαδικασία. Ένα καθεστώς που έχει αυταρχισμό, αυθαιρεσία, ρεβανσισμό. Το βλέπουμε αυτό το διάστημα στα νοσοκομεία. Άνθρωποι που τολμούν να ασκούν κριτική απειλούνται με πειθαρχικές διώξεις. Συνδικαλιστές παίρνουν εκδικητικές μετακινήσεις αυτήν την περίοδο, χαρακτηριστική περίπτωση ο Άγιος Σάββας.

Αυτό δεν είναι κλίμα κοινωνικό που αντιστοιχεί στη δυσκολία της συγκυρίας και στην ανάγκη κοινωνικών και πολιτικών συναινέσεων. Σας το λέμε ευθέως. Προσέξτε διότι πυροδοτείτε αχρείαστες εντάσεις, πόλωση και διχασμό σε μία περίοδο που χρειάζεται συστράτευση. Θα είχε νόημα να συζητήσουμε κάτι ως υπέρ-επείγον αν μας φέρνατε, για παράδειγμα, μια διάταξη που να αποζημιώνει ο ΕΟΠΥΥ τα διαγνωστικά τεστ τα οποία γίνονται στον ιδιωτικό τομέα και τα οποία επιβαρύνουν και συνεχίζουν να επιβαρύνουν -παρά τη διατίμηση, την ανεπαρκή διατίμηση- να επιβαρύνουν τα νοικοκυριά, τις τσέπες των πολιτών οι οποίοι δεν μπορούν αντικειμενικά όλοι να εξυπηρετηθούν από τα δημόσια εργαστήρια. Αυτό θα είχε ένα νόημα μιας επείγουσας νομοθέτησης. Δεν το φέρνετε όμως. Θα είχε ένα νόημα να συζητήσουμε κάτι ως υπέρ-επείγον αν για παράδειγμα μας φέρνατε μία ρύθμιση εδώ -που πέραν των οργανικών θέσεων που υπάρχουν στο Σύστημα Υγείας- θεσμοθετούσατε μια διαδικασία μόνιμης προκήρυξης θέσεων ιατρών, νοσηλευτών και λοιπού προσωπικού αντίστοιχων με αυτές που καλύπτουν σήμερα οι συμβασιούχοι, οι επικουρικοί γιατροί, το λοιπό επικουρικό προσωπικό, οι συμβασιούχοι του ΟΑΕΔ και λοιπά, για να έχουν αυτοί οι άνθρωποι μέσα από μια ενισχυμένη μοριοδότηση μια προοπτική μονιμότερης παραμονής στο σύστημα υγείας να αξιοποιηθεί η προσφορά και εμπειρία τους όλα τα προηγούμενα χρόνια.

Δεν κάνετε όμως αυτό. Μας φέρνετε διατάξεις οι οποίες είναι παράταση για ένα τρίμηνο ακόμα προϋπαρχουσών ρυθμίσεων που είχαν προβλεφθεί από τις ΠΝΠ κλπ. Κι εδώ, υπάρχει μια μαγική ημερομηνία 31/3/2021 και μάλιστα και υπό τον όρο -υπό την ρητή διατύπωση- και εφόσον εξακολουθούν να υφίστανται ο κίνδυνος διασποράς του κορονοϊού κλπ.

Έχετε εκτίμηση ότι μέχρι 31 Μαρτίου θα έχουμε ξεμπερδέψει με την πανδημία;

Γιατί λοιπόν νομοθετείτε κάθε τρίμηνο αυτή την ιστορία;

Γιατί δεν γίνεται μια παρέμβαση προοπτικής;

Είναι αντίληψη αυτή η πολιτική που θέλει να δημιουργήσει ένα κλίμα τεχνητής αποκλιμάκωσης και αποσυμπίεσης στην κοινωνία, στο σύστημα υγείας, παντού με την προοπτική των εμβολιασμών η οποία έχει υπέρ-προβληθεί τις προηγούμενες μέρες. Υπάρχουν, βεβαίως, προβλήματα στη διαθεσιμότητα των δόσεων. Υπάρχουν προβλήματα στην οργάνωση όλης της διαδικασίας. Είναι μια αισιόδοξη προοπτική αυτή, αλλά σαφέστατα το εμβόλιο -το έχουμε πει από την αρχή- είναι κρίσιμος πόρος μιας συνολικής όμως στρατηγικής υγειονομικής που πρέπει να περιλαμβάνει και τον έλεγχο της διασποράς του ιού στην κοινότητα, στο γενικό πληθυσμό και την ενδυνάμωση του συστήματος υγείας και φυσικά την πρόσβαση των ασθενών στα αναγκαία φάρμακα, σε σύγχρονες θεραπευτικές προσεγγίσεις.

Έρχεστε, λοιπόν, τώρα την ώρα που σοβεί πραγματικά η υγειονομική κρίση και που φαίνεται να χάνεται ο έλεγχος και στη Δυτική Αττική και να αρχίζει ένα κομμάτι της Αττικής, όπως σας είχαμε προειδοποιήσει εδώ και πάρα πολύ καιρό, να αποκτά στοιχεία Βόρειας Ελλάδας, όσον αφορά στην «εκθετικότητα» του ρυθμού αύξησης των κρουσμάτων. Έρχεστε, λοιπόν, κατόπιν εορτής, με τραγική καθυστέρηση, να κάνετε αυτά, τα οποία έπρεπε να έχουν γίνει από την αρχή του δεύτερου επιδημικού κύματος, δηλαδή, έλεγχος στις εστίες υπερμετάδοσης, στα μέσα μαζικής μεταφοράς, στα μεγάλα εργοστάσια - η Δυτική Αττική είναι η μεγάλη βιομηχανική περιοχή της χώρας με εκατοντάδες χιλιάδες εργαζόμενους - να κάνετε τον προληπτικό έλεγχο που δεν είχατε κάνει όλο αυτό το διάστημα στις κλειστές δομές στο προσωπικό τους και στους φιλοξενούμενους τους, αυτά τα οποία λέγαμε, ότι αυτή είναι μια αποτελεσματική στρατηγική. Δεν τα έχετε κάνει αυτά και τώρα τρέχετε και δεν φτάνετε.

Νομίζω ότι υπάρχει σοβαρός κίνδυνος να ξεφύγει η κατάσταση και να πιεστεί αφόρητα το σύστημα υγείας και στο λεκανοπέδιο. Αυτό απαιτεί συγκροτημένο σχέδιο για να αντιμετωπιστεί και όχι αυταρχισμό, όχι απειλές, δεν είναι αστυνομική υπόθεση η προστασία της δημόσιας υγείας και ειδικά σ’ αυτήν την περιοχή. Σε περιοχές με πληθυσμούς που είναι σε κοινωνικοοικονομική υστέρηση απαιτούνται συνοδά μέτρα και όχι μόνο υγειονομικά μέτρα, μέτρα κοινωνικής στήριξης, μέτρα στήριξης του εισοδήματος, της εργασίας, μέτρα που ενισχύουν την αξιοπρέπεια και την επιβίωση των πολιτών. Μόνο έτσι μπορεί να υπάρξει κοινωνική συνοχή, η οποία είναι κρίσιμος όρος για να υπάρχει συμμόρφωση και τελικά αποτελεσματική προστασία.

Ένα θέμα, που αφορά σε μια διάταξη που έχετε, για την αξιοποίηση του συστήματος που προϋπήρχε, εμείς το είχαμε φτιάξει, το σύστημα ηλεκτρονικής προέγκρισης φαρμάκων από τον ΕΟΠΥΥ, το οποίο είναι μια ηλεκτρονική βάση και είναι ένα αξιόπιστο σύστημα για τη δυνατότητα κατ’ εξαίρεση έγκρισης φαρμάκων και θεραπευτικών σχημάτων, τα οποία έχουν πάρει εγκρίσεις σε άλλες χώρες και κρίνεται από τους θεράποντες γιατρούς ότι μπορεί να έχουν προστιθέμενη θεραπευτική αξία.

Αυτό είναι σημαντικό να προχωρήσει, παράλληλα, όμως, πρέπει το Υπουργείο να πάρει πρωτοβουλίες να ενισχυθεί η διαδικασία της πρώιμης πρόσβασης, με συνεννόηση και διαπραγμάτευση με τις εταιρείες, σε νέα αποτελεσματικά φάρμακα -αυτά διατίθενται δωρεάν, αυτό είναι το καθεστώς της πρώιμης πρόσβασης - να ενισχυθούν κλινικές μελέτες, που επίσης είναι η διάθεση των φαρμάκων δωρεάν και βεβαίως να υπάρξει κατ’ εξαίρεση εισαγωγή μέσω του ΕΟΦ και του ΙΦΕΤ σ’ αυτά τα θεραπευτικά σχήματα.

Είναι, λοιπόν, ένα ενιαίο πακέτο μέτρων και παρεμβάσεων που πρέπει να γίνουν αυτή την περίοδο, δεν μπορούμε να εναποθέτουμε όλες μας τις ελπίδες στο εμβόλιο. Το εμβόλιο είναι αναγκαίο, αλλά όχι ικανό βήμα για να εξαλείψει αυτή τη σοβαρή υγειονομική απειλή.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Ευχαριστώ, κυρία Πρόεδρε.

Κυρίες και κύριοι συνάδελφοι, μου έχει δοθεί αρκετές φορές η ευκαιρία να πω ότι η αντιμετώπιση και η διαχείριση των συνεπειών της πανδημίας στο οικονομικό, κοινωνικό, αλλά και στο υγειονομικό πεδίο δεν είναι μια στατική διαδικασία. Απαιτεί διαρκείς παρεμβάσεις, επικαιροποιήσεις μέτρων ή ανανέωση της ισχύος τους.

Το νομοσχέδιο που έρχεται σήμερα με τη διαδικασία του κατεπείγοντος, είναι προσαρμοσμένο σε αυτές τις ανάγκες. Τις επόμενες ημέρες η έλευση του εμβολίου στη χώρα μας θα σημάνει την έναρξη της διαδικασίας εμβολιασμού του πληθυσμού, αλλά και της δημιουργίας των προϋποθέσεων για την επιστροφή στην κανονικότητα.

Όλο αυτό το διάστημα η κυβέρνηση με γενναία και ουσιαστικά μέτρα, συνολικού κόστους 31,5 δις ευρώ, στηρίζει την πραγματική οικονομία. Ταυτόχρονα διαμορφώνει το σχέδιο για την επόμενη ημέρα, ένα σχέδιο που ήδη εξελίσσεται και αντανακλά την ισχυρή βούληση της κυβέρνησης να δημιουργήσει ένα νέο αναπτυξιακό και παραγωγικό πρότυπο για τη χώρα, που δε θα στηρίζεται μόνο στον τομέα των υπηρεσιών, αλλά και σε παραγωγικές μονάδες υψηλής τεχνολογίας. Αντιπροσωπευτικό παράδειγμα είναι η κατασκευή εργοστασίου της Next e. GO στην Ελλάδα, που θα παράγει 30.000 ηλεκτροκίνητα οχήματα σε ετήσια βάση, θα δημιουργήσει 1000 νέες θέσεις νέες θέσεις εργασίας και θα συνοδεύεται από την ίδρυση του Κέντρου Τεχνολογίας και Καινοτομίας το οποίο θα δραστηριοποιηθεί στον τομέα της έρευνας.

Η εμπιστοσύνη των αγορών, αλλά και μεγάλων εταιρειών που θέλουν να επενδύσουν στη χώρα μας επιβεβαιώνει ότι η χώρα έχει πλέον αλλάξει εικόνα. Είναι μια χώρα φιλική στις επενδύσεις και στην άσκηση οικονομικής δραστηριότητας. Το κλίμα εμπιστοσύνης θα ενισχυθεί ακόμα περισσότερο με τις δυνατότητες που μας δίνει η αξιοποίηση των πόρων του Ταμείου Ανάκαμψης στην προσπάθεια οικοδόμησης ενός νέου παραγωγικού προτύπου που στοχεύει σε υψηλούς και βιώσιμους ρυθμούς ανάπτυξης.

Στη συνέχεια θα αναφερθώ στις διατάξεις του νομοσχεδίου που εμπίπτουν στις αρμοδιότητες του Υπουργείου Οικονομικών και συνδέονται με ζητήματα φορολογικής πολιτικής. Ουσιαστικά πρόκειται για ρυθμίσεις που αφαιρούν φορολογικά βάρη και διευκολύνουν τους πολίτες, όπως είναι το σύνολο των ρυθμίσεων που έχουν ψηφιστεί από την κυβέρνησή μας μέχρι σήμερα.

Το άρθρο 51 του νομοσχεδίου προβλέπει την απαλλαγή από το Φ.Π.Α των εμβολίων που έχουν εγκριθεί από την Ευρωπαϊκή Ένωση, των διαγνωστικών τεστ που στοχεύουν στην πρόληψη και στη διάγνωση του COVID 19 και των υπηρεσιών που συνδέονται στενά με αυτά. Ουσιαστικά, η χώρα μας αξιοποιεί τη δυνατότητα που της δίνει ενωσιακή Οδηγία 2020/2020, η οποία ενσωματώνεται στο εθνικό δίκαιο.

Με το άρθρο 52 εντάσσουμε τους συνανθρώπους μας με αναπηρία όρασης με ποσοστό άνω του 80% σε ισχύουσες απαλλακτικές διατάξεις από το τέλος ταξινόμησης και τα τέλη κυκλοφορίας επιβατικών αυτοκινήτων μέχρι 1.650 κ.ε.

Το άρθρο 53 προβλέπει την υπαγωγή στον υπερμειωμένο συντελεστή Φ.Π.Α. 6%, από το 13% που ήταν μέχρι σήμερα, των ειδών που προορίζονται για την εξυπηρέτηση ατόμων με αναπηρία όρασης. Είναι σαφέστατα ένα μέτρο κοινωνικής ευαισθησίας που αποτυπώνει για μία ακόμη φορά έμπρακτα την πρόθεση της κυβέρνησης να στηρίξει τα άτομα με αναπηρία.

Όπως είπα και στην αρχή της ομιλίας μου, διακηρυγμένη πρόθεση της κυβέρνησης, που έχει μάλιστα εκφραστεί στην πράξη, είναι η διευκόλυνση των πολιτών προκειμένου να εκπληρώσουν τις υποχρεώσεις τους. Σ’ αυτή την κατεύθυνση κινείται το άρθρο 54 που δίνει τη δυνατότητα στους πολίτες να υποβάλλουν εκπρόθεσμες τροποποιητικές δηλώσεις στοιχείων ακινήτων που αφορούν στα φορολογικά έτη από το 2010 και μετέπειτα και που υποβλήθηκαν ή θα υποβληθούν από τις 31/12/2014 μέχρι την ανάρτηση των κτηματολογικών στοιχείων στο σύνολο της ελληνικής επικράτειας. Το σημαντικό είναι ότι οι εκπρόθεσμες αυτές δηλώσεις υποβάλλονται χωρίς την επιβολή προστίμου. Ουσιαστικά, η ρύθμιση αυτή δίνει τη δυνατότητα στους πολίτες να προχωρήσουν στην ορθή απεικόνιση των ακινήτων τους μέχρι την ανάρτηση των κτηματολογικών στοιχείων στο σύνολο της ελληνικής επικράτειας.

Με το άρθρο 55 παρατείνεται η προθεσμία για την απόσυρση των φορολογικών ηλεκτρικών μηχανισμών, των ταμειακών μηχανών δηλαδή, που ορίζονται στην απόφαση ΠΟΛ.1196/2017 του Διοικητή της ΑΑΔΕ έως τις 31/3/2021, προκειμένου να διευκολυνθούν οι κάτοχοι αυτών λόγω των συνθηκών που επικρατούν στην αγορά. Είναι μια διάταξη που κρίνεται επιβεβλημένη λόγω της κατάστασης που έχει δημιουργηθεί στην αγορά από την πανδημία.

Με το άρθρο 56, εισάγεται ρύθμιση, σύμφωνα με την οποία θεωρούνται εμπρόθεσμες οι καταστάσεις φορολογικών στοιχείων, οι ΜΥΦ, για διασταύρωση πληροφοριών για το ημερολογιακό έτος 2014, που υποβλήθηκαν από τις 21-01-2016 έως και στις 25-01-2016. Αυτό σημαίνει ότι ενδεχόμενα πρόστιμα που έχουν επιβληθεί ακυρώνονται ή αν έχουν επιβληθεί πρόστιμα και έχουν εισπραχθεί, αυτά θα συμψηφιστούν με μελλοντικές φορολογικές οφειλές, εάν δεν υπάρχουν οφειλές θα επιστραφούν.

Με το άρθρο 57, εισάγεται ρύθμιση για τη φορολογία των κερδών από τα τυχερά παίγνια. Σύμφωνα με αυτή, κέρδη ανά δελτίο από 100 έως 200 ευρώ φορολογούνται με συντελεστή 2,5%, κέρδη από 200 έως 500 ευρώ ανά δελτίο με συντελεστή 5% και κέρδη άνω των 500 ευρώ με συντελεστή 7,5%. Επισημαίνεται ότι μέρος του ποσού αυτού διατίθεται για τη στήριξη του ελληνικού αθλητισμού.

Το άρθρο 66, έχει ως σημείο αναφοράς τον έντυπο τύπο που κι αυτός έχει πληγεί από την πανδημία.

Τέλος, θα ήθελα να αναφερθώ στο άρθρο 69, το οποίο δίνει τη δυνατότητα στους λογιστές φοροτεχνικούς οι οποίοι ήταν ασθενείς και νοσηλεύτηκαν σε δημόσιο νοσοκομείο λόγω Covid-19, να υποβάλλουν τις πάσης φύσεως δηλώσεις των εντολέων πελατών τους σε μεταγενέστερο χρόνο και συγκεκριμένα τον επόμενο μήνα από τον μήνα που πήραν εξιτήριο. Η διάταξη αυτή έχει ως πεδίο εφαρμογής τους εντολείς πελάτες για τους οποίους οι λογιστές φοροτεχνικοί έχουν εξουσιοδοτηθεί μέσω του συστήματος Taxisnet.

Κυρίες και κύριοι συνάδελφοι, πιστεύω ότι στο σύνολό τους αυτές οι διατάξεις πρέπει να αποτελέσουν πεδίο συναίνεσης. Εκτιμώ ότι όλες οι πολιτικές δυνάμεις πρέπει να τοποθετηθούν με υπευθυνότητα, όπως απαιτεί η ίδια η συγκυρία. Η μεγάλη πλειοψηφία της κοινωνίας αντιμετωπίζει τη δύσκολη αυτή συγκυρία με υπευθυνότητα, ωριμότητα και σπάνια ενσυναίσθηση. Και αυτό αποτελεί ένα μήνυμα για όλες τις πολιτικές δυνάμεις. Η Κυβέρνηση θα συνεχίσει να λαμβάνει όλα όσα μέτρα χρειαστούν για να στηριχθούν οι επιχειρήσεις, εργαζόμενοι και όσοι έχουν πραγματικά ανάγκη σε αυτή τη δύσκολη συγκυρία και μέχρι να σημάνει η επιστροφή στην κανονικότητα.

Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε πάρα πολύ, κ. Υπουργέ.

Τώρα, θα μιλήσει ο κ. Κατρίνης για 6 λεπτά και μετά είστε εσείς κ. Υπουργέ. Είναι πολλοί οι βουλευτές που περιμένουν και πρέπει να υπάρχει αυτή η εναλλαγή λόγω της διαδικασίας.

**ΜΙΧΑΗΛ ΚΑΤΡΙΝΗΣ:** Κυρίες και κύριοι συνάδελφοι, αν δεν πίστευα τη δέσμευση του κ. Μητσοτάκη ότι είναι ανέντιμο να κάνεις εκλογές εν μέσω πανδημίας, σε μια αποστροφή του λόγου του τον περασμένο Ιούλιο, θα στοιχημάτιζα πραγματικά ότι αυτό το νομοσχέδιο είναι προεκλογικού χαρακτήρα. Ένα νομοσχέδιο με διατάξεις που βαφτίζονται επείγουσες, διατάξεις εντελώς ασύνδετες μεταξύ τους. Ένα νομοσχέδιο «σκούπα», δεν ξέρω ποιος άλλος είναι ο πιο ακριβής χαρακτηρισμός.

Αναρωτιέμαι, λοιπόν, είναι επείγουσα η διάταξη, κυρία και κύριοι συνάδελφοι, του άρθρου 78 για προμήθεια ηλεκτρονικών υπολογιστών στις διοικητικές μονάδες του e-ΕΦΚΑ; Είναι επείγουσα. Μάλιστα, πολύ ωραία. Τόσο καιρό που υπάρχει ταλαιπωρία των ασφαλισμένων στον ΕΦΚΑ, το γνωρίζετε άλλωστε, το ξέρει και ο κ. Υψηλάντης και όλοι οι βουλευτές της επαρχίας, ότι τρία χρόνια είναι το διάστημα που χρειάζεται ένας αγρότης ή κτηνοτρόφος για να του απονεμηθεί σύνταξη από τον ΕΦΚΑ.

Ακούστε το καλύτερο τώρα. Πέρα από τους υπολογιστές, θα πρέπει να πούμε και στους υπαλλήλους του ΕΦΚΑ να σηκώνουν τα τηλέφωνα, γιατί κάνει άλλος την αίτηση από το 2017, παίρνει τρία χρόνια τηλέφωνο και δεν το σηκώνει κανένας, δεν μπορεί να βρει κανέναν με ηλεκτρονικό μήνυμα, γιατί μόνο ο Διευθυντής – ακούστε - μόνο ο Διευθυντής του καταστήματος του ΕΦΚΑ έχει ηλεκτρονικό υπολογιστή. Γι’ αυτό είναι επείγον 18 μήνες μετά τη διακυβέρνησή σας να κάνουμε προμήθεια ηλεκτρονικών υπολογιστών στο κατεπείγον νομοσχέδιο, στο άρθρο 78 και προσέξτε, άνθρωποι, αγρότες, κτηνοτρόφοι, το ξέρει ο κ. Πουλάς, το ξέρει ο κ. Παπαδόπουλος, το ξέρετε και ’σεις κ. Υψηλάντη, τρία χρόνια χωρίς σύνταξη και δεν παίρνουν προσωρινή σύνταξη. Δεν παίρνουν καν προσωρινή σύνταξη. Αυτό το θέμα θα το λύσει ο κ. Βρούτσης;

Δεύτερο ερώτημα, προς τον κύριο Πλεύρη. Είναι επείγουσες οι διατάξεις των άρθρων 60 και 63, για τις διατραπεζικές προμήθειες; Τώρα το θυμηθήκατε στη Ν.Δ.; Μήπως ξεχάσατε ότι ένα χρόνο πριν, το Κίνημα Αλλαγής έκανε επίσκεψη στον Πρόεδρο της Επιτροπής Ανταγωνισμού, ο οποίος μας είπε μόλις πρόσφατα, ότι ολοκληρώνεται η έρευνα; Και μετά από 20 ημέρες, στο Διοικητή της Τράπεζας της Ελλάδος για το ίδιο θέμα και τους δύο όλως τυχαίως σήμερα, τους καθίσταται υπεύθυνους για τον έλεγχο των διατραπεζικών προμηθειών των συναλλαγών όταν έχουν αυξηθεί οι συναλλαγές 25% - 30% και πληρώνουν οι πολίτες χαράτσια. Γιατί; Να τα πούμε και αυτά. Το 25% της λειτουργικής κερδοφορίας των τραπεζών είναι από τα 0,5, 1 και 1,5 € που πληρώνουν οι πολίτες, γατί πρέπει να κάνουν τις συναλλαγές τους υποχρεωτικά ηλεκτρονικά και δεν μπορούν να πάνε στις τράπεζες.

Μάλλον επειδή φαίνεται ότι η κυβέρνηση εσχάτως τα «χάλασε» με τις τράπεζες, γιατί ανακάλυψε η κυβέρνηση μετά από 18 μήνες, ότι οι τράπεζες δεν δίνουν ρευστότητα στην αγορά. Οι τράπεζες που έχουν πάρει που 40 δισ. με αρνητικό επιτόκιο, 0,3%, δεν παρέχουν αυτή τη ρευστότητα στον ιδιωτικό τομέα. Το λέει το Κίνημα Αλλαγής; Όχι, κυρίες και κύριοι συνάδελφοι. Το είπε μόλις χθες, ο Διοικητής της Τράπεζας της Ελλάδος, ο κύριος Στουρνάρας, στο συνέδριο του ΙΟΒΕ ο οποίος είπε ότι «η πιστωτική επέκταση στον ιδιωτικό τομέα από το τραπεζικό σύστημα είναι λίγο πάνω από το μηδέν». Τώρα, λοιπόν, που το ανακαλύψετε φέρνετε διατάξεις δήθεν για να τους πιέσετε, ενώ όλα τα προηγούμενο διάστημα οι πολίτες πληρώνουν υπέρογκες χρεώσεις με μειωμένους μισθούς, με μειωμένους τζίρους να μην τα ξαναλέμε. Μακάρι να βγει κάτι καλό σ’ αυτό και μακάρι και η έρευνα της Επιτροπής Ανταγωνισμού να αποδείξει αν όντως ή όχι είναι καταχρηστικές οι χρεώσεις των τραπεζών.

Θέλω να σας θυμίσω, απευθύνομαι στον κύριο Πλεύρη, ότι όταν κάναμε Επίκαιρη Ερώτηση και με τον κ. Πουλά, και με τον κύριο Κεγκέρογλου, και με άλλους Βουλευτές του Κινήματος Αλλαγής για τις χρεώσεις των τραπεζών, κανένας Υπουργός, κύριε συνάδελφε, κανένας Υπουργός της κυβέρνησης δεν μας απάντησε για την ταμπακιέρα. Και ξέρετε, ποιος μας απάντησε; Η Ελληνική Ένωση Τραπεζών. Στα επισυναπτόμενα στις απαντήσεις στο Κοινοβουλευτικό Έλεγχο ήταν το έγγραφο της Ελληνικής Ένωσης Τραπεζών που έλεγε, ότι οι χρεώσεις είναι λογικές, δεν είναι υπερβολικές. Βέβαια, εμείς το είχαμε ξανακούσει σ΄ αυτή την αίθουσα από τον κύριο Γεωργιάδη, που έλεγε ότι, «εγώ συμφωνώ με τις χρεώσεις. Συμφωνώ με τα αυστηρά τραπεζικά κριτήρια επιχορήγησης των δανείων, όλα πάνε καλά, φουλ ρευστότητα». Που είναι;

Πάμε τώρα, αφού αναφέραμε τον κύριο Γεωργιάδη, διατάξεις του Υπουργείου Ανάπτυξης. Άρθρο 71, «Ωράριο με απόφαση Υπουργού» . Λειτουργία τις Κυριακές- Βασιλικό διάταγμα, κύριε Πλεύρη, από το 66 αλλάζει, ο κύριος Γεωργιάδης.

Άρθρο 73. Είναι και λάθος διατυπωμένο. Πείτε, αν έχετε την καλοσύνη σε αυτούς που το γράφουν, δεν μπορούν να λένε «Η ανάληψη δεσμεύσεων καθίστανται». Να το αλλάξουν σωστό. Νομιμοποιεί ό,τι έχει γίνει καθίσταται νόμιμο και κανονικό, με ένα νόμο με ένα άρθρο. Αυτή είναι η διαφάνεια της κυβέρνησης Ν.Δ..

Το μόνο σωστό άρθρο 75, για την Αναπτυξιακή Τράπεζα που πρέπει να πάρει το κόστος του «Εξοικονομώ».

Άρθρο 118, σωστό. Έφυγε, ο κ. Βεσυρόπουλος, «ακατάσχετο και αφορολόγητο ενισχύσεων λόγω Covid σε αγρότες κτηνοτρόφος». Έχει αναρωτηθεί η κυβέρνηση, γιατί χρειάστηκε να φέρει αυτό το άρθρο; Θα σας πω γιατί. Γιατί το 70 - 80% αγροτών και κτηνοτρόφων χρωστάνε, γιατί η κυβέρνησή σας στην πανδημία δεν είχε πάρει κανένα μέτρο για αγρότες και κτηνοτρόφους, ούτε φορολογικών, ούτε τραπεζικών, ούτε ασφαλιστικών αναστολών. Όλοι χρωστάνε και τώρα που πάτε να τους δώσετε τις ενισχύσεις του Covid ,ανακαλύπτετε ότι αυτές οι ενισχύσεις κατασχεθούν, γι’ αυτό και ορθώς φέρνετε την τροπολογία. Όμως διαπιστώστε την πραγματικότητα, ότι οι άνθρωποι είναι χρεωμένοι και στηρίξτε τους, γιατί ο πρωτογενής τομέας χρειάζεται στήριξη.

Άρθρα 122-123 Ναυπηγεία Σκαραμαγκά. Σωστό. Να μας πείτε αν θα φέρετε κανένα σοβαρό επενδυτή.

Άρθρο 156, «Διακήρυξη στον Περιφερειακό Τύπο». Ένα χρόνο, νομίζω, το έχουμε ζητήσει, ίσως, θα έπρεπε να παραταθεί περαιτέρω.

Συναφές με αυτό, το άρθρο 66, επιχορήγηση του μεταφορικού κόστους εκδοτικών επιχειρήσεων, είναι σωστό, αλλά μην ξεχνάτε και τις επαρχιακές εφημερίδες, οι οποίες πληρώνουν δικό τους προσωπικό για να μεταφέρουν τις εφημερίδες, δηλαδή πληρώνουν από την τσέπη τους. Αυτοί δεν χρειάζονται μια επιδότηση ή μια επιχορήγηση. Δεν είναι αυτοί πληττόμενοι από τον Covid; Μαζί με αυτό που σωστά φέρνετε, φέρτε και μια πρόβλεψη για τον επαρχιακό τύπο, να μπορεί και αυτός να έχει μια στήριξη και με επιδότηση να ανταπεξέλθει σ αυτή τη δύσκολη συγκυρία. Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει ο κύριος Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης)**: Σας ευχαριστώ, πολύ κυρία Πρόεδρε. Βρίσκομαι στην Επιτροπή, κυρίες και κύριοι συνάδελφοι, προκειμένου να αναλύσω τα συγκεκριμένα άρθρα του νομοσχεδίου τα οποία αφορούν στο Υπουργείο Δικαιοσύνης και συγκεκριμένα είναι τα άρθρα από το 128 έως το 135. Φαντάζομαι ότι οι νομικοί συνάδελφοι θα καταλάβουν ακριβώς και την αναγκαιότητα, αλλά και την ορθότητα των προτεινόμενων διατάξεων. Κατ’ αρχήν, ο στόχος των διατάξεων από το 128 άρθρο έως το 132 είναι κατά το χρονικό διάστημα των έκτακτων συνθηκών που επικρατούν με την πανδημία του κορωνοϊού Covid-19, προκειμένου να ληφθούν όλα τα απαραίτητα μέτρα αποφυγής συγχρωτισμού, αλλά βεβαίως και να πετύχουμε την απλοποίηση των διαδικασιών, προκειμένου να αποφευχθεί η διασπορά.

Επίσης, με τα άρθρα 133 έως 135 προβλέπονται ρυθμίσεις για τη χρήση τεχνολογιών πληροφορικής και επικοινωνιών των γραμματειών του Συμβουλίου της Επικρατείας και των τακτικών διοικητικών δικαστηρίων. Επιπλέον, προκειμένου να μην υπάρξουν αμφισημίες του νόμου, ρυθμίζεται το ζήτημα της παραγραφής των εγκλημάτων φοροδιαφυγής πλημμεληματικού χαρακτήρα, καθώς και το ζήτημα της μη απόδοσης στο ΤΑΧΔΙΚ των εσόδων που εισπράχθηκαν υπέρ αυτού μέσω του Κρατικού Προϋπολογισμού. Πιο συγκεκριμένα, με τις εισαγόμενες ρυθμίσεις του άρθρου 128 προβλέπονται ειδικές δικονομικές ρυθμίσεις για το Συμβούλιο της Επικρατείας, το Ελεγκτικό συνέδριο και τα τακτικά διοικητικά δικαστήρια, με σκοπό την επιτάχυνση και απλοποίηση των διαδικασιών για την εκδίκαση των διοικητικών διαφορών.

Με το άρθρο 129 καθορίζεται η λειτουργία των πολιτικών δικαστηρίων, εισάγοντας ρυθμίσεις οι οποίες ισχύουν για το χρονικό διάστημα από την 1/1/2021 έως τις 31/3/2021. Οι προαναφερθείσες ρυθμίσεις αφορούν, πρώτον, στον οίκοθεν επαναπροσδιορισμό της συζήτησης κάθε υπόθεσης που ματαιώθηκε όσο διαρκούσε η αναστολή, δηλαδή μέχρι τη 13/12/2020, σε σύντομη κατά το δυνατόν δικάσιμο. Επίσης, προς διευκόλυνση της ενημέρωσης των διαδίκων και όχι, βεβαίως, επί ποινή ακυρότητας, προβλέπεται η γνωστοποίηση της νέας δικασίμου από τον γραμματέα του δικαστηρίου στο δικηγορικό σύλλογο της έδρας αυτού.

Δεύτερον, έγκειται στο χρονικό καταμερισμό όλων των εγγεγραμμένων στο πινάκιο ή έκθεμα υποθέσεων. Τρίτον, έγκειται στη δυνατότητα η υπόθεση να τίθεται προς συζήτηση στην αρχή του πινακίου ή του εκθέματος μετά από σχετική δήλωση των διαδίκων, στην περίπτωση που η συζήτηση διεξάγεται χωρίς την εξέταση μάρτυρα. Τέταρτο, έγκειται στη δυνατότητα λήψης ενόρκων βεβαιώσεων ενώπιον δικηγόρου της έδρας του δικαστηρίου και, πέμπτον, έγκειται στην αυτοδίκαιη παράταση της ισχύος των προσωρινών διαταγών μέχρι τη νέα δικάσιμο που θα ορισθεί.

Με το άρθρο 130 εισάγονται ρυθμίσεις σχετικά με τη λειτουργία των ποινικών δικαστηρίων, η ισχύς των οποίων πάλι αφορά στο χρονικό διάστημα από 1/1/2021 έως τις 31/3/2021. Με αυτόν τον τρόπο ρυθμίζονται τα θέματα που αφορούν στη δυνατότητα υποβολής μέσω ηλεκτρονικού ταχυδρομείου των αιτήσεων αναστολής εκτέλεσης, στον τρόπο ειδοποίησης των διαδίκων και τη συζήτηση των ως άνω αιτήσεων επί του ακροατηρίου. Με την προτεινόμενη διάταξη του άρθρου 131 δίνεται η δυνατότητα να αναστέλλεται μέχρι τις 31/3/2021 η υποχρέωση καταβολής τελών, παραβόλων και εισφορών που απαιτούνται για την έκδοση των πιστοποιητικών βεβαιώσεων και άλλων εγγράφων και για τα ακριβή αντίγραφα των δικαστικών αποφάσεων.

Με την παράγραφο 1 του άρθρου 132, που αφορά τη συναινετική εγγραφή προσημείωσης, εξυπηρετείται η ανάγκη ύπαρξης απλοποιημένη διαδικασίας για την κατ’ εξαίρεση εγγραφής συναινετικών προϋποσημειώσεων υποθήκης. Με το άρθρο 133 αντιμετωπίζεται το ζήτημα του χρόνου έναρξης της λειτουργίας των γραμματειών του Συμβουλίου της Επικρατείας και των τακτικών διοικητικών δικαστηρίων, αποκλειστικά με τη χρήση τεχνολογιών πληροφορικής και επικοινωνιών, ενώ με το άρθρο 134, όπως σας είπα και νωρίτερα, για να μην υπάρχει αμφισημία, ρυθμίζεται ρητά το ζήτημα της έναρξης παραγραφής των εγκλημάτων φοροδιαφυγής πλημμεληματικού χαρακτήρα.

Τέλος, με το άρθρο 135, αντιμετωπίζεται το ζήτημα της μη απόδοσης στο ΤΑΓΔΥΚ, των εσόδων που εισπράχθηκαν υπέρ αυτού μέσω του κρατικού προϋπολογισμού, λόγω παράλειψης δέσμευσης πίστωσης για έκδοση της ανάληψης υποχρέωσης εντός του έτους 2019.

Κυρίες και κύριοι συνάδελφοι, είναι ρυθμίσεις οι οποίες απαντούν στη κοινή λογική, στην αναγκαιότητα της στιγμής και προσπαθούμε, με αυτό το τρόπο, να διαφυλάξουμε τα συνταγματικά δικαιώματα και των Ελλήνων πολιτών, αλλά βεβαίως και να αναπροσαρμόσουμε ένα πλαίσιο το οποίο αφορά στη σωστή λειτουργία της δικαιοσύνης. Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Τον, λόγο έχει ο κ. Καραμανλής.

**ΚΩΝΣΤΑΝΤΙΝΟΣ ΚΑΡΑΜΑΝΛΗΣ (Υπουργός Υποδομών και Μεταφορών):** Κυρία Πρόεδρε, σας ευχαριστώ πολύ. Και εγώ, να τοποθετώ από πλευράς μου, προκειμένου να παρουσιάσω στην Επιτροπή επείγουσες διατάξεις του Υπουργείου Μεταφορών και αναφέρομαι πιο συγκεκριμένα στα άρθρα 107 έως 117, όπου η πλειονότητα αυτών έχει να κάνει με το σημαντικό θέμα των αστικών μεταφορών και τα μέτρα για την αντιμετώπιση της πανδημίας. Όπως γνωρίζετε, έχει γίνει μία πολύ συγκεκριμένη προσπάθεια ενίσχυσης του στόλου των αστικών συγκοινωνιών, τόσο στην Αθήνα όσο και στη Θεσσαλονίκη. Να σας θυμίσω απλά τη σύμπραξη με τα ΚΤΕΛ, που έχουν προστεθεί 203 οχήματα στην Αθήνα και 550 οδηγοί. Να σας θυμίσω το πρωτοποριακό και καινοτόμο, αν θέλετε, σύστημα της εκμίσθωσης των leasing των λεωφορείων και στην Αθήνα και στην Θεσσαλονίκη και τις προσλήψεις που γίνονται για πρώτη φορά στο ελληνικό δημόσιο, στη ΣΤΑΣΥ και στην ΟΣΥ, που δεν έχουν γίνει εδώ και 10 χρόνια.

Πάμε, λοιπόν, στο άρθρο 107 και αναφέρομαι με την προμήθεια leasing από την ΟΣΥ αστικών λεωφορείων, όπου θεσπίζονται μέτρα που καταργούν χρονοβόρες γραφειοκρατικές διαδικασίες που ισχύουν για την έκδοση των αδειών κυκλοφορίας, έτσι ώστε τα οχήματα αυτά να μπούνε στους δρόμους το συντομότερο δυνατόν.

Άρθρο 108. Και μέχρι να ενταχθούν στο δυναμικό της ΟΣΥ οι νέοι οδηγοί και τεχνίτες οι οποίοι θα προσληφθούν, εισάγεται μια αντίστοιχη πρόβλεψη με αυτήν που ισχύει για το νοσηλευτικό προσωπικό. Παρέχεται η δυνατότητα στη διοίκηση της ΟΣΥ να αναστείλει τη χορήγηση των κανονικών αδειών, πάντα σε σύμφωνη γνώμη με τους εργαζομένους, έτσι ώστε η κυκλοφορία του ανώτατου αριθμού λεωφορείων που διαθέτουν οι αστικές συγκοινωνίες να αυξηθεί και γι’ αυτό το λόγο, προβλέπεται η επιπλέον εφάπαξ ενίσχυση στους δικαιούχους, δηλαδή, στους εργαζόμενους των 500 ευρώ, έτσι ώστε να ανακληθούν οι άδειές τους.

Με τα άρθρα 109 και 110, παρέχεται, τόσο στον ΟΑΣΑ όσο και στον ΟΑΣΘ, πάντα με έγκριση της ΕΑΑΔΗΣΥ, να παρεκκλίνουν των διατάξεων του ν.4412, μόνο μόνο με ότι έχει να κάνει με τη προμήθεια ανταλλακτικών, τα συστήματα τηλεματικής και τη συλλογή κομίστρων.

Το άρθρο 111, κυρία Πρόεδρε, προβλέπει τη παράταση των ορίων ηλικίας κυκλοφορίας των οχημάτων που παρέχουν ευρύτερο συγκοινωνιακό έργο, δηλαδή, σχολικά λεωφορεία, ΚΤΕΛ και ταξί. Να σημειώσω εδώ, ότι η παράταση προβλέπεται για ένα και μόνο χρόνο.

Στο άρθρο 112, προβλέπονται τα μέτρα για τη στήριξη των χερσαίων επιβατικών μεταφορών, όπως έκανε η κυβέρνηση και στο πρώτο lock down, όπως τα ΚΤΕΛ, η ΤΡΑΙΝΟΣΕ, που επλήγησαν από τα μέτρα, διότι περιορίσαμε τη μετακίνηση των πολιτών.

Το άρθρο 113, ρυθμίζει ζητήματα που αφορούν στον έλεγχο και την επαλήθευση των οικονομικών στοιχείων των ΚΤΕΛ από τις αρμόδιες υπηρεσίες του Υπουργείου και με αυτό τον τρόπο, επιτυγχάνεται η ομαλή λειτουργία των ΚΤΕΛ.

Τα άρθρα 114 και 115, αφορούν τον ΟΑΣΘ και τον ΟΣΕ. Συγκεκριμένα, προβλέπεται η δυνατότητα έκτακτης επιχορήγησης του ΟΣΕ, καθώς και η δυνατότητα υπαγωγής του σε επενδυτικά προγράμματα.

Το άρθρο 116, αφορά τον ΟΣΕ, το 100% των μετοχών του οποίου έχει το ελληνικό δημόσιο. Παρόλα αυτά, ο ΟΣΕ, από προηγούμενα έτη, έχει μια σειρά από οφειλές προς το ελληνικό δημόσιο. Προβλέπουμε, λοιπόν, τη παράταση κατά ένα έτος της αναστολής είσπραξης χρεών από τον ΟΣΕ.

Κλείνω, κυρία Πρόεδρε, με το άρθρο 117, που αφορά στα ΜΗΤΕ, δηλαδή, στα θέματα μητρώων συντελεστών παραγωγής δημοσίων και ιδιωτικών έργων μελετών τεχνικών και λοιπών.

Πρακτικά μεταθέτουμε κατά 8 μήνες τις ημερομηνίες λήξης των πτυχίων των οικονομικών φορέων, που είναι εγγεγραμμένοι στα αντίστοιχα μητρώα. Όπως βλέπετε οι εν λόγω διατάξεις είναι επείγουσες, είναι διατάξεις τις οποίες αποβλέπουν κατά κύριο λόγο στη λήψη μέτρων για την αντιμετώπιση της πανδημίας, κυρίως στον τομέα των αστικών μεταφορών και ως εκ τούτου πιστεύω, ότι θα τις υπερψηφίσετε.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εμείς ευχαριστούμε, κύριε Υπουργέ, κύριε Καραμανλή.

Τον λόγο έχει ο κ. Θεοχάρης, για να αιτιολογήσει τις διατάξεις που τον αφορούν και το κατεπείγον.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Τουρισμού):** Ευχαριστώ πολύ, κυρία Πρόεδρε.

Πράγματι αυτή η διαδικασία -άκουσα κάποια κριτική- αυτή είναι μια διαδικασία όμως πολύ πιο μαζεμένη, πολύ πιο ουσιαστική από το, να παρεισφρέουν κάποιες τροπολογίες και κάποιες παρατάσεις σε νομοσχέδια δεξιά - αριστερά.

Στην πραγματικότητα θα περίμενα, να χαιρετιστεί από τους συναδέλφους της Αντιπολίτευσης, διότι είναι μια διαδικασία που επιτρέπει ουσιαστικότερο κοινοβουλευτικό έλεγχο στα νομοθετικά μας ήθη. Σε κάθε περίπτωση χαίρομαι, διότι δεν ακούω και καμία ουσιαστική κριτική -λένε- ούτε για το κατεπείγον, ούτε για την ουσία των διατάξεων. Εάν ακούω κάποια κριτική και είναι μάλλον, γιατί δεν φέραμε αυτές διατάξεις νωρίτερα. Λογικό είναι «για την τιμή των όπλων» κάτι πρέπει να πει και η Αντιπολίτευση, να αντιτίθεται στις διατάξεις, οπότε το τελευταίο καταφύγιο αυτό. Έπρεπε να τα φέρετε πιο πριν και αργήσατε.

Σε κάθε περίπτωση, λοιπόν, κλείνω με δυο λόγια για τα άρθρα 100 έως 103 και το 109, τα οποία έχουν σχέση με θέματα και ζητήματα αρμοδιότητας του Υπουργείου Τουρισμού και έπρεπε να έρθουν ακριβώς ως κατεπείγουσες, για να μην μπούμε στη νέα χρονιά, χωρίς να έχουμε δώσει ουσιαστικά τις παρατάσεις, όμως είναι παρατάσεις ουσίας.

Πρώτα από όλα κάνουμε μια ουσιαστική δουλειά με τον συνάδελφο τον κύριο Καραμανλή, με το Υπουργείο Μεταφορών, για να στηρίξουμε για πρώτη φορά και τα τουριστικά λεωφορεία και να μπορέσουμε να δώσουμε την ενίσχυση εκείνη, που θα έπρεπε σε αυτήν τη διάρκεια της πανδημίας, δεδομένου, ότι αποκλείσαμε τη δυνατότητα να γεμίζουν όλες οι θέσεις τους.

Έπρεπε να συμπληρωθεί αυτή η διάταξη και με τα τουριστικά τραίνα, είναι λίγα μεν, αλλά είναι όμως και αυτά μέρος του τουριστικού μας προϊόντος -όπως είναι σε πολλές χώρες- και έπρεπε να επεκταθεί προς αυτή την κατεύθυνση καθώς και να γίνουν κάποιες διορθώσεις, για να είναι πιο αποτελεσματική η διαδικασία ενίσχυσης.

Δεύτερον, ενισχύουμε, επεκτείνουμε προγράμματα ενίσχυσης του εσωτερικού τουρισμού –θυμίζω- για πρώτη φορά το Ελληνικό Κράτος, η Κυβέρνηση Μητσοτάκη, ενίσχυσε με τόσα πολλά κονδύλια 100 εκατομμύρια τα προγράμματα του εσωτερικού τουρισμού, όμως ακόμα και τώρα οι χειμερινοί προορισμοί δεν είναι δυνατόν, να είναι ανοιχτοί.

Συνεπώς, επεβάλετο να επεκτείνουμε τα προγράμματα αυτά και μέσα στο 2021, νομίζω, δεν υπάρχει κανένας ο οποίος θα διαφωνήσει σε αυτές τις επεκτάσεις. Το ίδιο ισχύει και για τα εταιρικά voucher. Δηλαδή και το πρόγραμμα άμεσης ενίσχυσης από το Υπουργείο Τουρισμού «το τουρισμός για όλους», αλλά και το πρόγραμμα των ιδιωτικών εταιρειών που μπορούν να δώσουν στους υπαλλήλους τους voucher τουρισμού, όπως δίνουν vouchers σίτισης και κίνησης.

Η επόμενη διάταξη έχει σχέση με την παράταση για τη χορήγηση της άδειας λειτουργίας των τουριστικών λιμένων. Υπάρχει μια σειρά από τουριστικούς λιμένες ή καταφύγια, τα οποία δεν έχουν ολοκληρώσει διαδικασίες κυρίως για τις περιβαλλοντικές μελέτες.

Σε κάθε περίπτωση δίνουμε μόνο για ένα χρόνο παράταση, για να μπορέσουν να ολοκληρωθούν οι διαδικασίες. Δεν είναι μόνο δικό τους πρόβλημα, είναι και πρόβλημα καμιά φορά των υπηρεσιών για τις καθυστερήσεις.

Θα έρθουμε όμως μέσα στην επόμενη χρονιά με ένα νέο πλαίσιο, ουσιαστικό πλαίσιο για τις μαρίνες της χώρας και εκεί πέρα θα δούμε και διαδικασίες επιτάχυνσης, για να μην έχουμε τέτοιες ανάγκες παρατάσεων.

Και τέλος, παρατείνουμε για λίγους μήνες τη δυνατότητα των καταλυμάτων, των μικρών καταλυμάτων, όχι των ξενοδοχείων για να δηλώσουν το διακριτικό τίτλο στα ενοικιαζόμενα και επιπλωμένα δωμάτια διαμερίσματα για τρεις μήνες στο Γ.Ε.ΜΗ. μέχρις ότου να φέρουμε μια συνολικότερη ρύθμιση.

Δηλαδή αυτή η διαδικασία να έρθει αρχικά στις υπηρεσίες του Υπουργείου Τουρισμού, γιατί θεωρούμε, ότι έτσι θα είναι πιο ολοκληρωμένη και πιο ουσιαστική η διαδικασία. Αυτές είναι διατάξεις πραγματικά κατεπείγουσες. Πρέπει να δώσουμε αυτές τις παρατάσεις ενόψει της νέας χρονιάς, αλλά είναι όμως και διατάξεις, που στηρίζουν πραγματικά τους ανθρώπους είτε του τουρισμού, είτε τους ανθρώπους οι οποίοι την επόμενη χρονιά θα θελήσουν να κάνουν τις διακοπές.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών**): Ευχαριστούμε, τώρα θα δώσω τον λόγο στη συνάδελφο, στην κυρία Ασημακοπούλου.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κυρία Πρόεδρε.Κύριοι Υπουργοί, κυρίες και κύριοι συνάδελφοι, συζητούμε το παρόν νομοσχέδιο, ένα πολυνομοσχέδιο στην ουσία, το οποίο κατετέθη με διαδικασίες fast-track και δυνατότητα επεξεργασίας λίγων ωρών με 160 άρθρα, γεμάτο μάλιστα από φωτογραφικές διατάξεις για να εξυπηρετηθούν όσοι επιθυμείτε για μια ακόμη φορά.

Αν επιδεικνύατε την ίδια ταχύτητα στο να καλύψετε τις ελλείψεις στον πολύπαθο τομέα της Υγείας, η κατάσταση στα νοσοκομεία και στις ΜΕΘ δε θα έφτανε σε οριακά επίπεδα. Οι γιατροί και οι νοσηλευτές το φώναζαν από την άνοιξη και εσείς παίζετε στις πλάτες τους, επειδή γνωρίζετε, ότι δεν πρόκειται να αφήσουν τους ασθενείς χωρίς φροντίδα. Το μειωμένο Προσωπικό και η έλλειψη μέσων, από κοινού με την απαιτητική νοσηλεία που επιβάλει η συγκεκριμένη νόσος, είναι οι βασικές αιτίες που πλέον οδηγούν τους γιατρούς και τους νοσηλευτές να κάνουν λόγο, για υποβάθμιση της φροντίδας των ασθενών.

Αυτό έχει σαν αποτέλεσμα, φυσικά να υπάρχουν και επιπτώσεις στην εξέλιξη της υγείας των ασθενών, παρά τις υπεράνθρωπες προσπάθειες που κάνουν, ξεπερνώντας τους εαυτούς τους και τα όρια τους.

Ενδεικτικά θα αναφέρω, ότι έχουμε καταθέσει από τις 24/11 ερώτηση, στο πλαίσιο του κοινοβουλευτικού ελέγχου, για τις τραγικές ελλείψεις στο νοσοκομείο Αμαλία Φλέμινγκ, που έχει μετατραπεί σε νοσοκομείο υποδοχής ασθενών με covid19, χωρίς να έχει πνευμονολόγο, χωρίς να έχει Μονάδες Εντατικής Θεραπείας, ούτε Μονάδες Αυξημένης Φροντίδας, με 4 παθολόγους και 13 ειδικευόμενους παθολογίας για 125 ασθενείς και το αποκορύφωμα, όλης αυτής της κατάστασης, είναι ότι για τις 125 αυτές κλίνες διαθέτει μόλις 3 αναπνευστήρες. Απάντηση, φυσικά, δεν έχουμε λάβει ακόμα και ενώ, ας μη γελιόμαστε, οι ελλείψεις σε αυτή την πανδημική συγκυρία, ακόμα και σε νοσοκομεία των Αθηνών, είναι άνευ προηγουμένου, εσείς παρατείνετε την ισχύ συμβάσεων ορισμένου χρόνου των γιατρών για την αντιμετώπιση εκτάκτων αναγκών και μιλάτε για απασχόληση ιδιωτών ιατρών σε δημόσια νοσοκομεία με τα άρθρα 13 και 14, πιστεύοντας μάλλον, ότι με τέτοιου είδους «προσωρινά μπαλώματα» και παρατάσεις επί παρατάσεων, θα λυθούν τα προβλήματα και όλα αυτά ενόψει του 3ου κύματος της πανδημίας.

Από την άλλη, βέβαια, με το άρθρο 47, συστήνετε στον ΕΟΠΥΥ 4 θέσεις ειδικών συμβούλων και μια θέση δημοσιογράφου για την κάλυψη των αναγκών του διοικητή, με μοναδικό κριτήριο, πτυχίο ΑΕΙ ή ΤΕΙ ή ισότιμο πτυχίο της αλλοδαπής. Και γιατί άλλωστε να υπάρχουν και άλλα προαπαιτούμενα, αφού προφανώς έχει ήδη αποφασιστεί ποιοι θα είναι και φυσικά οι αποδοχές τους θα αποφασιστούν οικεία. Πολύ πρωτότυπο!

Όπως οξύμωρο είναι και το γεγονός- και δεν γίνεται να μην το αναφέρουμε- ότι από τη μία τα κρούσματα εμφανίζονται μειωμένα τις τελευταίες μέρες και από την άλλη βλέπουμε σε συγκεκριμένες περιοχές αυστηρότερο lock-down. Τελικά, τι ακριβώς γίνεται;

Δεν έφταναν όμως όλα τα παραπάνω, προχωράτε και σε επιχορήγηση, μέσω του άρθρου 66, του μεταφορικού κόστους των εκδοτικών επιχειρήσεων- το ύψος της ανάλογο του συνολικού μεταφορικού κόστους του κάθε τριμήνου. Μάλιστα.

Σας είχαμε τονίσει για το ζήτημα της επανένταξης πληγέντων από την πανδημία του κορωνοϊού σε καθεστώς ρύθμισης ασφαλιστικών οφειλών, ότι ήταν πάρα πολύ σύντομο το χρονικό διάστημα που δινόταν μέχρι την τελευταία εργάσιμη μέρα του Νοεμβρίου του τρέχοντος έτους, για την καταβολή της πρώτης δόσης. Το παρατείνατε τώρα μέχρι 31/12/2020, με το άρθρο 82, πάλι όμως είναι εξαιρετικά σύντομο το διάστημα, δεδομένου ότι ακόμα βρισκόμαστε σε καραντίνα.

Ορίστε εξ αρχής την πρώτη δόση έξι μήνες μετά τη λήξη της καραντίνας. Ανάσα ζητούν αυτοί οι άνθρωποι, όχι μια ακόμη θηλιά στο λαιμό και σίγουρα όχι κοροϊδία.

Βλέπουμε κι άλλες παρατάσεις μέσω του άρθρου 84, αυτή τη φορά των προϊσταμένων των γενικών διευθύνσεων και των διευθύνσεων του Υπουργείου Εργασίας και Κοινωνικών Υποθέσεων. Αλίμονο.

Εμείς στην Ελληνική Λύση πιστεύουμε ότι το σύστημα υγείας χρειάζεται μόνιμο προσωπικό, προσλήψεις, αναμόρφωση του μισθολογίου των γιατρών και των υπόλοιπων υγειονομικών και μία δέσμη κινήτρων για τη στελέχωση των δομών του ΕΣΥ.

Το σύστημα υγείας στα νοσοκομεία, παρά την καραντίνα, εξακολουθεί να πιέζεται στα όρια των δυνατοτήτων του. Οι γιατροί ήρωες που υπηρετούν στην πρώτη γραμμή έχουν εξαντληθεί τόσο σωματικά όσο και ψυχικά και έχουμε ακόμη δρόμο μπροστά μας. Με παρατάσεις και πασαλείμματα προσωρινού χαρακτήρα δεν λύνονται τα προβλήματα, ούτε γίνεται διαχείριση της πανδημίας. Σας ευχαριστώ.

Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρούτσης Ιωάννης, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, , Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Αναστασιάδης Σάββας, Βολουδάκης Μανούσος – Κωνσταντίνος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Κελέτσης Σταύρος, Κεφαλογιάννης Ιωάννης, Λεονταρίδης Θεόφιλος, Μάνη – Παπαδημητρίου Άννα, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Σκανδαλίδης Κωνσταντίνος, Κομνηνάκα Μαρία, Συντυχάκης Εμμανουήλ, Χήτας Κωνσταντίνος, Λογιάδης Γεώργιος και Κουρουμπλής Παναγιώτης.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Κι εμείς ευχαριστούμε.

Τον λόγο έχει ο Υπουργός Μετανάστευσης και Ασύλου, ο κ. Μηταράκης.

**ΠΑΝΑΓΙΩΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, το Υπουργείο Μετανάστευσης και Ασύλου έχει καταθέσει τα άρθρα 126 και 127.

Το άρθρο 126 αφορά επείγουσες διατάξεις για την προσέλκυση επενδύσεων και συγκεκριμένα δίνει το δικαίωμα σε αιτούντες άδειας διαμονής ή για αιτούντες για το χαρακτηρισμό επένδυσης ως ικανή για να δώσει άδεια παραμονής, να υποβάλλουν αυτή την αίτηση ενώ βρίσκονται στο εξωτερικό, μέσω πληρεξουσίου, που φυσικά το πληρεξούσιο θα γίνει στην αρμόδια ελληνική προξενική αρχή και μετά θα έχει 12 μήνες προθεσμία για να έρθει στη χώρα μας, να υποβάλει βιομετρικά στοιχεία. Αυτό γίνεται γιατί υπάρχουν πολλοί επενδυτές που βρίσκονται στο εξωτερικό και λόγω περιορισμών στις μετακινήσεις λόγω covid δεν μπορούν να έρθουν οι ίδιοι αυτοπροσώπως στη χώρα μας να καταθέσουν τα σχετικά δικαιολογητικά.

Το άρθρο 127 καλύπτει δύο θέματα. Το πρώτο είναι ότι το έκτακτο προσωπικό που προσλήφθηκε το 2020 παρατείνεται για τρεις ακόμα μήνες, μέχρι τέλη Μαρτίου του 2021 για κάλυψη αναγκών των δομών, το οποίο είναι απαραίτητο λόγω και της πανδημίας.

Το δεύτερο σημείο του άρθρου 27 είναι ότι παρατείνουμε τις άδειες διαμονής νόμιμων μεταναστών στη χώρα μας και τα δελτία αιτούντων διεθνούς προστασίας μέχρι 30 Μαρτίου του 2021, καθώς έχουμε εκσυγχρονίσει το σύστημα και πλέον το 2021 θα λειτουργούν οι ψηφιακές πύλες για την ανανέωση αυτών των τίτλων.

Σας ευχαριστώ, κυρία Πρόεδρε.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχαριστούμε κι εμείς, κύριε Υπουργέ.

Τον λόγο έχει ο κ. Ανδρέας Πουλάς.

**ΑΝΔΡΕΑΣ ΠΟΥΛΑΣ :** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, καταρχάς πρέπει να τονίσω ότι είναι εξαιρετικά επικίνδυνη η παγίωση της κοινοβουλευτικής τακτικής του κατεπείγοντος για ένα νομοσχέδιο που αποτελείται από 160 άρθρα αρμοδιότητας σχεδόν όλων των Υπουργείων.

Παρόλα αυτά το Κίνημα Αλλαγής ανταποκρίνεται επάξια σε όλες τις ασκήσεις κοινοβουλευτικής ετοιμότητας που προκαλείτε με την κατάθεση νομοσχεδίων στις 12 η ώρα το βράδυ.

Εάν δεν πρόκειται για επικοινωνιακό τέχνασμα για να δείξετε στους πολίτες ότι η κυβέρνησή σας είναι άγρυπνη, δραστήρια, ετοιμοπόλεμη, προσωπικά θα εκλάμβανα αυτήν την κοινοβουλευτική γυμναστική ως επιχείρηση να διασκεδάσετε τις εντυπώσεις για τη μη αποτελεσματική διαχείριση του δεύτερου κύματος πανδημίας που διανύουμε.

Εάν θέλουμε, λοιπόν, να πούμε λόγια σταράτα το πρόβλημα, πέραν του ότι το επιτελικό κράτος σας δεν μπορεί να προγραμματίσει, βρίσκεται και στη λειτουργία του ΕΟΔΥ. Την ώρα που εσείς φορτώνεται νέες αρμοδιότητες και τον έχετε καταστήσει έναν οργανισμό θέτοντας όλους τους μηχανισμούς για την αντιμετώπιση της πανδημίας κάτω από τη διοίκησή του, δυστυχώς τα αποτελέσματα δεν είναι καλά.

Σήμερα ήρθε στη δημοσιότητα έγγραφο του Αντιπεριφερειάρχη της Δυτικής Αττικής προς τον ΕΟΔΥ, ο οποίος προειδοποιούσε προ μηνός για τη μεγάλη διασπορά του κορονοϊού στους Δήμους της περιοχής του. Τι έκανε ο ΕΟΔΥ; Έστειλε ένα κλιμάκιο στην Ελευσίνα; Πήγε στην ευρύτερη περιοχή; Πήγε στους καταυλισμούς των Ρομά; Πήγε στα Νεόκτιστα των Παλιννοστούντων; Πήγε στις κλειστές δομές; Αποτέλεσμα είναι οι Δήμοι Ελευσίνας, Ασπροπύργου να τεθούν σε αυστηρό απαγορευτικό και να κλείσουν και οι λίγες επιχειρήσεις που είχαν πρόσφατα ανοίξει.

Ως προς τη δράση των ΤΟΜΥ που είναι επίσης αρμοδιότητά του ΕΟΔΥ «επικρατεί σκοτάδι». Πόσοι τελικά λειτουργούν; 100; 150; 200; Σίγουρα, πάντως δεν είναι 500, αυτές είχατε πει όταν πρωτοήρθε στη Βουλή το νομοσχέδιο για τη σύσταση των ΤΟΜΥ και είναι χρήματα που είναι από την Ευρωπαϊκή Ένωση, είναι συγχρηματοδοτούμενο το πρόγραμμα. Πρέπει να λειτουργήσουν, λοιπόν, περισσότερες ΤΟΜΥ σε όλη την Ελλάδα. Συνδέστε τις ΤΟΜΥ με τις Υγειονομικές Περιφέρειες και με την Τοπική Αυτοδιοίκηση. Αποκεντρώστε τη δράση τους, ώστε να είναι αποτελεσματικές για να μπορέσουν να ελέγξουν τοπικά τη διάδοση του ιού. Δεν μπορεί οι ΤΟΜΥ «να γίνονται ενέχυρο, έρμαιο» στα χέρια Υπουργών, Διοικητών Νοσοκομείων, να τους λένε να πάνε να κάνουν τεστ σε συγκεκριμένες περιοχές και να βγαίνουν «και να το διατυμπανίζουν» στα Μέσα Μαζικής Ενημέρωσης.

Κατόπιν ενεργειών, εν ολίγοις, ο ΕΟΔΥ «αποδείχτηκε λίγος, ανεπαρκής, αργός και επιφανειακός» στη δράση του. Δεν υπάρχει σχεδιασμός και αυτό είναι πλέον ορατό, οπότε πρέπει να λάβετε τα μέτρα σας. Αυτή η επιχειρησιακή αδυναμία έρχεται να συμπληρώσει την Κυβερνητική επιλογή να μην ενισχυθεί ισχυρά και μόνιμα το «μάχιμο» ΕΣΥ.

Ήδη με το παρόν νομοσχέδιο παρατείνετε τις συμβάσεις των επικουρικών, τις μετακινήσεις, τις συμβάσεις των ιδιωτών γιατρών για να καλύψετε τα κενά όπου αυτά μπορούν να «καμουφλαριστούν» με τον τρόπο αυτό, όμως δεν μπορεί να παράσχει λύση, όπου οι υγειονομικοί τίθενται εκτός μάχης από τον κορονοϊό. Δείτε την κατάσταση που επικρατεί στον «Άγιο Σάββα». Αυτήν τη στιγμή, πλήθος υγειονομικών στον «Άγιο Σάββα» έχουν κολλήσει κορονοϊό. Τι τύχη έχουν οι καρκινοπαθείς που νοσηλεύονται; Ποιος θα τους φροντίσει; Τι θα γίνει με τις θεραπείες τους; Όσοι έχουν χρήματα μπορεί να απευθυνθούν στον ιδιωτικό τομέα, οι υπόλοιποι, όμως; Οι φτωχοί άνθρωποι τι θα κάνουν; Χρειάζεται μέριμνα και για τους υπόλοιπους. Δεν έχουμε το δικαίωμα, το πανανθρώπινο αγαθό της υγείας να το αντιμετωπίζουμε ως ταξικό προνόμιο και μάλιστα μπροστά σε μια ασθένεια «μάστιγα» που καταβάλλει τόσο καίρια τον ασθενή και ψυχικά και σωματικά.

Επιστρέφοντας στο νομοσχέδιο, διαπιστώνουμε ότι υιοθετείτε, έστω και με καθυστέρηση, προτάσεις του Κινήματος Αλλαγής, όπως για την διεξαγωγή ευρύτερου αριθμού τεστ και για την κατ’ οίκον και εξ’ αποστάσεως παροχή ιατρικών υπηρεσιών από τους γιατρούς της Πρωτοβάθμιας Φροντίδας Υγείας. Τα μέτρα αυτά τα είχαμε προτείνει από τον Απρίλιο του 2020. Είναι περιττό να πούμε πόσο καλύτερα θα ήταν η κατάσταση αν είχαν υιοθετηθεί εγκαίρως.

Αφενός η χώρα θα είχε ελεγχθεί καλύτερα ως προς τη διάδοση της επιδημίας και αφετέρου θα είχε αποσυμφορηθεί η κατάσταση στα νοσοκομεία μας που σήμερα «στενάζουν» και σίγουρα, πολλά περιστατικά επιδεινώθηκαν και παρέμειναν στα σπίτια τους περιμένοντας τον ΕΟΔΥ να απαντήσει στην κλήση τους για οδηγίες και για βοήθεια. Δυστυχώς, κάποιους από αυτούς «τους χάσαμε».

Δυστυχώς, με το παρόν νομοσχέδιο προσπαθείτε να «κλείσετε» εκκρεμότητες δίνοντας παρατάσεις προηγούμενων διατάξεων έως 31 Μαρτίου του 2021, παρατείνοντας τις προμήθειες του υλικού, φαρμάκων, κατά παρέκκλιση των κείμενων διατάξεων και νομιμοποιώντας τις δαπάνες της ΑΕΜΥ για τις οποίες, επίσης, επικρατεί αδιαφάνεια. Αντί αυτής της εσκεμμένης ή όχι προχειρότητας, εμείς προτείνουμε και περιμένουμε μόνιμες λύσεις ισχυροποίησης του ΕΣΥ, Δομές Πρωτοβάθμιας Φροντίδας Υγείας σε όλη την Ελλάδα, μακροπρόθεσμο προγραμματισμό των προμηθειών με βάση, πλέον τις πάγιες ανάγκες για υλικά, φάρμακα κατά του κορονοϊού, αδιάβλητο ταχύ και αποτελεσματικό μηχανισμό αξιοποίησης των δωρεών με συμμετοχή της Διαρκούς Επιτροπής Κοινωνικών Υποθέσεων της Βουλής, διαφάνεια σε όλες τις δαπάνες, ώστε να μην μετατραπεί όλο το σύστημα σε «πλυντήριο».

Ενίσχυση με εξειδικευμένο προσωπικό του ΕΟΠΥΥ: Δεν χρειάζεται τώρα να βάζουμε 4 συνεργάτες και δημοσιογράφο στον Πρόεδρο του ΕΟΠΥΥ, εξειδικευμένο προσωπικό χρειάζεται και φυσικά, πρόνοια και για τον τομέα της ψυχικής υγείας που κυριολεκτικά τον «ξεπετάμε» με τρεις διατάξεις.

Η ψυχική υγεία αποτελεί το μεγάλο κεφάλαιο της δημόσιας υγείας και πρέπει σήμερα να έχει προτεραιότητα. Να δούμε τι θα γίνει με αυτό τον τομέα.

Τέλος, δεν θα σταματήσουμε να υποστηρίζουμε ότι τα θέματα υγείας έχουν εθνική διάσταση και δεν μπορεί να είναι πεδίο κομματικής ιδεοληψίας ή ταξικής επιλογής. Γι’ αυτό απαιτείται διακομματικό διάλογος, κοινοβουλευτικός έλεγχος και πολιτική συναίνεση σε ένα μίνιμουμ προτεραιοτήτων.

Επίσης, έχουμε καταθέσει επανειλημμένες φορές την τροπολογία που αφορά στα βαρέα και ανθυγιεινά για όλο το υγειονομικό προσωπικό που αυτή τη στιγμή δίνει μια μεγάλη μάχη. Είναι ντροπή για τη Βουλή να μην γίνεται δεκτή αυτή η τροπολογία. Θα πρέπει αύριο να δείτε πάρα πολύ σοβαρά και το δώρο γι’ αυτούς τους ανθρώπους. Γιατί, αυτοί οι άνθρωποι πραγματικά μάχονται στην πρώτη γραμμή. Ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Τον λόγο έχει η κυρία Ευθυμίου.

**ΑΝΝΑ ΕΥΘΥΜΙΟΥ**: Σας ευχαριστώ πολύ. Για την συντομία του χρόνου, θα αναφερθώ σε συγκεκριμένα άρθρα και στη συνέχεια αν τοποθετηθώ, θα μιλήσω για το σύνολο του νομοσχεδίου στην Ολομέλεια.

Το πρώτο θέμα που θα ήθελα να θίξω αφορά τις εκκρεμείς συντάξεις, διότι είναι ένα θέμα που έχω ασχοληθεί και έχει μεγάλες κοινωνικές προεκτάσεις και ως εργατολόγος ήταν εύλογο να έχω πολλά αιτήματα ασφαλισμένων. Έτσι, λοιπόν, είναι ένα θέμα που παρακολουθώ από την αρχή της κοινοβουλευτικής μου θητείας και οι θέσεις μου είναι δημόσιες και τις έχω αναδείξει δύο φορές με το μέσο του κοινοβουλευτικού ελέγχου. Εκεί έχω αποτυπώσει και τις θέσεις μου.

Θα ήθελα να προσθέσω ένα σημαντικό σημείο. Ότι στον ήδη συσσωρευμένο όγκο, θα προστεθεί, από ότι λένε και οι ειδικοί, και ένα νέο κύμα συνταξιοδότησης που θα έχει επιφέρει η πανδημία του κορονοϊού και θα πρέπει να αντιμετωπιστεί. Έτσι θεωρώ, λοιπόν, ότι είναι βαρύνουσας σημασίας η προσωπική δέσμευση του Πρωθυπουργού και η ανάληψη της ευθύνης για να επιλυθεί το θέμα αυτό. Και ήδη από τη στιγμή που έγινε αυτή η δέσμευση από τον Πρωθυπουργό, βλέπουμε ότι σε δέκα μέρες έρχονται αυτές οι διατάξεις για την αποσυμφόρηση και την διευκόλυνση της έκδοσης των εκκρεμών συντάξεων, διότι ήταν πραγματικά μια αδικία και δημιουργούνται ασφαλισμένοι δύο ταχυτήτων. Έτσι, λοιπόν, είμαι πολύ αισιόδοξη ότι το θέμα αυτό θα επιληφθεί.

Σε ότι αφορά στην παρατήρηση του κ. Κατρίνη για το αν είναι κατεπείγον η αγορά υπολογιστών. Να σημειώσω επειδή γνωρίζω τον ΕΦΚΑ ότι είναι πραγματικά πολύ σημαντική ανάγκη για την επιτάχυνση της διαδικασίας αυτής ο τεχνολογικός εξοπλισμός του ΕΦΚΑ. Όχι μόνο υπολογιστές, αλλά και εκτυπωτές. Επειδή γνωρίζω καλά τον ΕΦΚΑ, να σημειώσω ότι χρειάζεται όλο αυτό το σύστημα να εξοπλιστεί σωστά, για να μπορέσει με βασικό στοιχείο τη στελέχωση ειδικών καταρτισμένων ανθρώπων που θα έρθουν και ήδη έχουν δουλέψει ξανά. Οι άνθρωποι είναι πολύ σημαντικό που παραμένουν με δικαστικές αποφάσεις και δουλεύουν στον ΕΦΚΑ, δημιουργούνται με βάση το νομοσχέδιο αυτό προσωποπαγείς θέσεις και παραμένουν και δίνουν τη δουλειά τους με εξειδικευμένη γνώση.

Στα πλαίσια βέβαια αυτού, θα ήθελα να επαναλάβω την πρότασή μου, επειδή είναι μια διαδικασία που αργεί, να αυξηθεί - όπως είχε αυξηθεί το καλοκαίρι με τροπολογία το ποσοστό της προσωρινής σύνταξης στον ιδιωτικό τομέα – το ποσοστό για τις συντάξεις του δημοσίου τομέα και των Σωμάτων Ασφαλείας στο ποσό είτε 70% είτε 80%, ώστε να πάρουν μια ανάσα και αυτοί οι άνθρωποι. Γιατί έχουμε πολύ δρόμο να διανύσουμε για την ψηφιοποίηση του εργασιακού τους βίου.

Ένα επόμενο ζήτημα που θέλω να θίξω είναι το άρθρο 90, όπου μπαίνει πρόστιμο σε όσους εργοδότες παρακρατούν την αποζημίωση ειδικού σκοπού από τους εργαζόμενους. Προχθές μιλούσα με τον Πρόεδρο του Εργατικού Κέντρου Θεσσαλονίκης και μου είπε ότι υπάρχουν καταγγελίες και στην Θεσσαλονίκη και στην Αθήνα ότι κάποιοι εργοδότες προβαίνουν σε αυτήν την πρακτική. Έτσι, λοιπόν, είναι σημαντικό που αυτή τη στιγμή μπαίνει ένα φρένο, ένας έλεγχος και μπαίνει ένα πρόστιμο για να γνωρίζουμε ότι σε τέτοιους δύσκολους καιρούς δεν μπορούμε να προβαίνουμε σε τέτοιου είδους παραβάσεις.

Επίσης, σε ότι αφορά στο άρθρο 94, στα μέτρα ενίσχυσης των ανθρώπων της τέχνης και του πολιτισμού. Η κυβέρνηση, πραγματικά, κάνει μια έμπρακτη προσπάθεια για τη στήριξη αυτών των ανθρώπων. Διότι, ουσιαστικά Ελλάδα σημαίνει πολιτισμός. Πρέπει λοιπόν να στηρίξουμε την τέχνη και τους καλλιτέχνες, διότι έχουν πληγεί. Είναι από τους πρώτους που έχουν πληγεί και είναι απ’ τους τελευταίους που θα βγουν από την πανδημία. Σ αυτό λοιπόν το πλαίσιο της έμπρακτης προσπάθειας της κυβέρνησης, είχα να καταθέσει κοινοβουλευτική ερώτηση για το αν θα ενταχθούν στα μέτρα στήριξης του Νοεμβρίου και του Δεκεμβρίου. Εδώ, βλέπουμε να υλοποιείται αυτή η στήριξη και είναι σημαντικό. Όμως, στο πλαίσιο αυτής της προσπάθειας, θα ήθελα να εξετάσουν τα αρμόδια υπουργεία, σύμφωνα με αιτιάσεις που έχω γίνει γνώστης από το Σύλλογο Μουσικών Βορείου Ελλάδος, ότι στο μητρώο καλλιτεχνών δεν έχουν περιληφθεί όσοι καλλιτέχνες θα μπορούσαν. Τους λόγους τους δεν τους εξετάζουν επί του παρόντος, αλλά υπάρχει μια απόκλιση και θα μπορούσαν ίσως τα αρμόδια υπουργεία να επανεξετάσουν και να επανακαθορίσουν ή να δώσουν μία νέα δυνατότητα εγγραφής στο μητρώο καλλιτεχνών. Θεωρώ, ότι τα αρμόδια υπουργεία, θα πρέπει να λάβουν υπόψη τους και το γεγονός, επειδή αχαρτογράφητο και τώρα γίνεται πρώτη φορά η προσπάθεια χαρτογράφησης των συμβάσεων και του εργασιακού χώρου των εργαζομένων στον χώρο της τέχνης, να εξετάσει το Υπουργείο το γεγονός, ότι το μήνα Νοέμβριο, πολλοί καλλιτέχνες δεν είχαν προλάβει να συνάψουν συμβάσεις εργασίας. Γιατί οι συμβάσεις εργασίας τους ακόμα είναι και η συμβάσεις εργασίας ημέρας. Έτσι λοιπόν, θα μπορούσε να εξετάσει και να διευρύνει το επίπεδο των προστατευτικών μέτρων, εφόσον υπάρχει φυσικά ο απαραίτητος δημοσιονομικός χώρος.

Κλείνοντας, επειδή προεδρεύετε κυρία Βούλτεψη. Δεν αφορά στο παρόν νομοσχέδιο, αλλά αφορά στην παρούσα Επιτροπή και τη δικιά σας Επιτροπή Ισότητας και Νεολαίας, έμαθα ότι πραγματικά υλοποιείται η πρότασή μου που πρώτη φορά είχα πει στη δικιά σας Επιτροπή Ισότητας και Νεολαίας και επανέλαβα και σε αυτήν την Επιτροπή Κοινωνικών Υποθέσεων για την αποκατάσταση των κακοποιημένων γυναικών και την επιδότηση τους για την επανένταξή τους στην αγορά εργασίας. Αυτό υλοποιείται. Βγήκε χτες σχετική απόφαση του Προέδρου του ΟΑΕΔ και της Γενικής Γραμματέας της Ισότητας των Φύλων, της κυρίας Συρεγγέλα. Μάλιστα, έμαθα, ότι εσείς συμβάλατε πολύ αυτό. Έτσι λοιπόν, είναι σημαντικό, να βλέπουμε και εμείς οι Βουλευτές, ότι οι προσπάθειές μας και οι προτάσεις μας πιάνουν χώρο και ειδικά σε ένα τόσο ευαίσθητο τομέα που έχει μικρό δημοσιονομικό κόστος, αλλά μεγάλο κοινωνικό αποτύπωμα. Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Και εγώ ευχαριστώ κυρία Ευθυμίου. Πράγματι, πολλές φορές δεν ενημερωνόμαστε για σημαντικά ζητήματα. Χθες πράγματι, εκδόθηκε και το δελτίο τύπου. Υπάρχει με βάση αυτά που είχαμε πει στην Επιτροπή Ισότητας, συνεργασία της Γενικής Γραμματείας Οικογενειακής Πολιτικής και Ισότητας και του ΟΑΕΔ, προκειμένου γυναίκες κακοποιημένες να εκπαιδεύονται σε επαγγέλματα, σε εργασία, μέσα στο πλαίσιο ενός νέου προγράμματος του ΟΑΕΔ που πράγματι, προήλθε και από το σύνολο της Επιτροπής Ισότητας αυτή η πρόταση.

Για το θέμα του πολιτισμού που αναφέρθηκε, από τη θυμάμαι η κυρία Ευθυμίου, έχει πει το Υπουργείο ότι φτιάχνει αυτές τις καταστάσεις. Πράγματι, είναι αχαρτογράφητα αυτά τα νερά και πολλοί άνθρωποι μένουν εκτός.

Θα δώσω αμέσως το λόγο στην κυρία Ξενογιαννακοπούλου. Έχετε τον λόγο για 6 λεπτά.

**ΜΑΡΙΑ – ΕΛΙΖΑ (ΜΑΡΙΛΙΖΑ) ΞΕΝΟΓΙΑΝΝΑΚΟΠΟΥΛΟΥ:** Καλησπέρα σε όλους. Κυρίες και κύριοι συνάδελφοι, θα ήθελα να πω, ότι επειδή ο Εισηγητής μας, ο κ. Παπαδόπουλος, έκανε μια εμπεριστατωμένη εισήγηση για το σύνολο του νομοσχεδίου, θα περιοριστώ στο μέρος 4ο που είναι οι ρυθμίσεις και οι διατάξεις του Υπουργείου Εργασίας.

Δεν μπορώ παρά να σχολιάσω, ότι ο κ. Βρούτσης δεν είναι εδώ να τοποθετηθεί. Φαντάζομαι, ότι ίσως έρθει αργότερα, αλλά ελπίζω να έρθει τουλάχιστον στην Ολομέλεια.

Καταρχάς, για τις για τα πρώτα άρθρα. Τα άρθρα 76 έως 80, τα οποία αφορούν τις προσπάθειες που κάνει η κυβέρνηση της Νέας Δημοκρατίας, όπως είναι φανερό κάτω από την μεγάλη κοινωνική κατακραυγή για τον τριπλασιασμό των εκκρεμών συντάξεων, βλέπουμε να έρχονται κάποιες διατάξεις εκ των ενόντων, με μεσοβέζικο τρόπο, να αντιμετωπίσουν το πρόβλημα.

Φυσικά, όμως, τίθεται ένα πάρα πολύ κρίσιμο ζήτημα. Τι έκανε ο Υπουργός Εργασίας και η Κυβέρνηση 18 μήνες τώρα; Γιατί δεν προχώρησαν σε μόνιμες προσλήψεις; Γιατί δεν παραδεχόντουσαν ότι υπήρχε ανάγκη να στηριχτεί με μόνιμο προσωπικό ο ΕΦΚΑ, όταν η Κυβέρνηση του ΣΥΡΙΖΑ είχε προγραμματίσει αυτές τις προσλήψεις, οι οποίες δεν προχωρήσανε, ενώ θα μπορούσαν βάσει του κανόνα 1/1.

Και, επίσης, τώρα συνειδητοποιεί ο Υπουργός Εργασίας ότι χρειάζεται αναβάθμιση όσον αφορά τους υπολογιστές και την ηλεκτρονική υποδομή και για το πληροφοριακό σύστημα; Σαφώς και χρειάζεται αναβάθμιση. Αλλά απορώ, έπρεπε να έρθει με διαδικασία κατεπείγοντος, με απευθείας αναθέσεις και με αδιαφανείς διαδικασίες; Όταν μας έλεγε όλο το προηγούμενο διάστημα για την ψηφιακή σύνταξη για τον e-ΕΦΚΑ, γιατί δεν είχαν γίνει αυτές οι προμήθειες με κανονικό και διαφανή τρόπο;

Σε κάθε περίπτωση, εδώ τίθενται κάποια ζητήματα. Πρώτα απ' όλα, όσον αφορά τις αποσπάσεις που θα γίνουν από τον δημόσιο τομέα. Μένει ένα ζήτημα, θα μπορούν αυτοί οι άνθρωποι που θα πάνε στον ΕΦΚΑ μέσα σε έξι μήνες να μάθουν και να ανταποκριθούν σε ένα τέτοιο σύνθετο θέμα, όπως είναι η έκδοση των συντάξεων;

Επίσης, πώς μπορεί να έρθουν εργαζόμενοι από τα επιμελητήρια, ιδιώτες, οι οποίοι να έχουν την ευθύνη για εκκαθάριση συντάξεων. Καταρχάς, δεν μπορούν ούτε να υπογράψουν και πολύ περισσότερο χειρίζονται και ευαίσθητα προσωπικά δεδομένα. Χρειαζόμαστε απαντήσεις για αυτά.

Και όσον αφορά στο ζήτημα των συνταξιούχων. Και εκεί μπαίνει ένα θέμα. Με ποια κριτήρια γίνεται αυτή η επιλογή και δεν γίνεται μια επιλογή προσλήψεων νέων ανθρώπων. Και πολύ περισσότερο, έχει σημασία πότε συνταξιοδοτήθηκαν, γιατί καταλαβαίνετε ότι πρέπει να είναι και συνταξιούχοι οι οποίοι να μπορούν να ανταπεξέλθουν στις ανάγκες αυτής της σύνθετης υποχρέωσης.

Μάλιστα, εδώ οφείλω να υπενθυμίσω ότι με το πρόγραμμα των «Νέων Επιστημόνων» που είχε προωθήσει η Κυβέρνηση του ΣΥΡΙΖΑ υπήρχαν 1.000 νέοι επιστήμονες στον ΕΦΚΑ και το πρόγραμμα αυτό δεν ανανεώθηκε από την Κυβέρνηση τους προηγουμένους μήνες, που θα μπορούσαν πραγματικά νέα παιδιά να συνεισφέρουν σε αυτήν την διαδικασία.

Άρα, λοιπόν, είμαστε ιδιαίτερα κριτικοί απέναντι σ' αυτή την ρύθμιση. Θεωρούμε ότι γίνεται κάτω από καθεστώς πανικού και αμφιβάλλουμε και για την αποτελεσματικότητα της και περιμένουμε περαιτέρω διευκρινίσεις.

Τώρα, όσον αφορά το άρθρο 77 και την παραίτηση από τα ένδικα μέσα, θεωρούμε ότι ό,τι είναι μια θετική διάταξη όσον αφορά τον ΕΦΚΑ, αλλά δεν καταλαβαίνουμε γιατί δεν επεκτείνεται αυτή η διάταξη και στους εργαζόμενους του ΟΑΕΔ. Θεωρούμε, κυρία Πρόεδρε και επειδή δεν είναι ο κ. Βρούτσης εδώ, θα ήθελα σας παρακαλώ να του το μεταφέρετε, ότι για λόγους δικαιοσύνης και δεδομένου ότι ο ΟΑΕΔ σηκώνει ένα πολύ μεγάλο βάρος αυτή την περίοδο και για τα προγράμματα της απασχόλησης και της κατάρτισης, θα έπρεπε να γίνει και μια αντίστοιχη ρύθμιση όσον αφορά τον ΟΑΕΔ.

Τώρα, θα ήθελα να σταθώ, επίσης, ιδιαίτερα στο άρθρο 83, όπου στην ουσία με μια εκ νέου αναβολή της αύξησης του κατώτατου μισθού. Θα έπρεπε εδώ και μήνες να έχει γίνει αύξηση του κατώτατου μισθού ειδικά σε περιόδους κρίσης και δραματικής μείωσης των εισοδημάτων και των συνθηκών εργασίας. Δυστυχώς, εδώ βλέπουμε ακόμα μια αναβολή. Στην ουσία πάει για τις 31 Ιουλίου, του 2021. Νομίζω ότι αυτό είναι στο πλαίσιο το γενικό που βλέπουμε από την Κυβέρνηση της Ν.Δ. η επιλογή να μην στηρίζει την εργασία, να μην στηρίζει τους μισθούς, την ζήτηση, μέσα σε μια κατάσταση ιδιαίτερα κρίσιμη για την οικονομία και με συνεχές βάθεμα της έφεσης.

Το άρθρο που θα ήθελα να σταματήσω, κυρία Πρόεδρε και να επισημαίνω ιδιαίτερα, είναι το άρθρο 91. Είχαμε προειδοποιήσει τον κ. Βρούτση και την Κυβέρνηση να μην διανοηθεί να φέρει αντεργατικές ρυθμίσεις εν μέσω lockdown.

Και μάλιστα, βλέπουμε εδώ να είχε έρθει μια ρύθμιση που έρχεται πραγματικά να αμφισβητήσει τη συνδικαλιστική λειτουργία του πώς γίνονται οι γενικές συνελεύσεις, πως λαμβάνονται οι αποφάσεις από τα σωματεία και τις ομοσπονδίες, αλλάζοντας τον εμβληματικό νόμο, 1264, με μια διάταξη, χωρίς καμία ενημέρωση, χωρίς καμία διαβούλευση, με τους εργαζομένους και με τις ομοσπονδίες και την ΓΣΕΕ. Και έρχεται, λοιπόν, αυτή η διάταξη νύχτα.

Και μάλιστα είναι μια διάταξη η οποία είναι και κακή νομοτεχνικά. Γιατί, όπως ξέρουμε όλοι, έχει δοθεί παράταση από την κυβέρνηση μέχρι το καλοκαίρι, μέχρι τα τέλη Ιουλίου για την ακρίβεια, όσον αφορά στις αντιρρήσεις των σωματείων και των ομοσπονδιών των εργαζομένων.

Επειδή υπάρχει στον τίτλο και η λέξη «αρχαιρεσίες», εγώ θα ήθελα να ρωτήσω, τι σημαίνει. Χωρίς να αναφέρεται μέσα στην διάταξη, υπάρχει αλλαγή στην αρχική θέση της κυβέρνησης;

Σε κάθε περίπτωση, εμείς θεωρούμε ότι είναι μια απαράδεκτη ενέργεια, είναι προάγγελος για το τι θέλει να φέρει η κυβέρνηση της Ν.Δ. για να πλήξει τα συνδικαλιστικά δικαιώματα.

Εμείς, σας ζητούμε να αποσυρθεί αυτή η διάταξη. Ζητάμε από τον Υπουργό Εργασίας να την αποσύρει.

Και κάτι άλλο. Υπάρχει εδώ και μια άλλη υπόνοια. Μήπως αυτή η διάταξη έρχεται, γιατί ακριβώς ο Υπουργός Εργασίας θέλει αμέσως μετά τα Χριστούγεννα να φέρει το περίφημο αντεργατικό νομοσχέδιο, που αλλάζει τον 1264 και θέλει να προκαταλάβει με τετελεσμένα;

Σε κάθε περίπτωση, είναι μια απαράδεκτη διάταξη και ζητάμε την απόσυρσή της.

Θα ήθελα να πω δύο λόγια, όσον αφορά τη στήριξη των εργαζομένων στον πολιτισμό.

Είναι ένα βήμα η διάταξη που υπάρχει, αλλά είναι ανεπαρκής. Δήθεν καλύπτει, ούτε όλους τους δικαιούχους και αυτούς που καλύπτει, τους καλύπτει μόνο για δύο μήνες.

Εμείς, θα επανέλθουμε και στην Ολομέλεια, ζητώντας να υπάρχει μια διεύρυνση, όσον αφορά στη στήριξη του κόσμου του πολιτισμού, πραγματικά όπως πρέπει και όχι αυτή τη στιγμή που δίνουν μια μάχη επιβίωσης. Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εμείς ευχαριστούμε, κυρία συνάδελφε. Να ξέρετε, ίσως το παρακολουθήσατε, με την έναρξη συνεδριάσεως έθεσα το θέμα του ΟΑΕΔ και της ΕΡΤ. Η πληροφόρηση που έχουμε είναι ότι έχουμε εισακουστεί.

Ο Υπουργός, ο κύριος Βρούτσης, ασφαλώς θα είναι εδώ την Δευτέρα και θα κάνει ο ίδιος τις ανακοινώσεις.

Τον λόγο έχει ο κύριος Λιβάνιος.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Ευχαριστώ, κυρία πρόεδρε. Κυρίες και κύριοι βουλευτές, θέλω να αναφερθώ σε ένα τίμημα του νομοσχέδιου, το οποίο αφορά στις ρυθμίσεις του Υπουργείου Εσωτερικών, οι οποίες βρίσκονται μετά το άρθρο 136.

Ο κορμός των ρυθμίσεων που εισάγεται προς ψήφιση στη Βουλή, αφορά στη ρύθμιση σε 120 δόσεις των οφειλών προς τους δήμους.

Θα πει και ο κύριος Παπαδόπουλος, μα δεν υπήρχαν και προηγούμενες ρυθμίσεις των 120 δόσεων; Η αλήθεια είναι, ότι κατά καιρούς και ιδίως μετά από το 2010 έχουμε γίνει μια σειρά ρυθμίσεων προς τους δήμους, οι οποίες κάποιες πήγαν καλά και είχαν μια σχετική επιτυχία, κάποιες δεν πήγανε καλά. Προφανώς, όμως, λόγω και της κρίσης που υπάρχει και του οικονομικού προβλήματος, είναι απαραίτητο να δώσουμε μία νέα ανάσα και στους οφειλέτες των δήμων, είπε φυσικά, είτε είναι νομικά πρόσωπα, ώστε να ρυθμίσουν οφειλές οι οποίες θα βεβαιωθούν μέχρι τις 28 Φεβρουαρίου, εφόσον αυτές έχουν δημιουργηθεί μέχρι τις 31 Δεκεμβρίου.

Αυτό πρακτικά σημαίνει, ότι οφειλή προκύπτει προς τον δήμο μέχρι τις 31 Δεκεμβρίου, μπορεί να ενταχθεί σε μια ρύθμιση η οποία μπορεί να φτάσει στο βάθος τα 120 δόσεων, δηλαδή τα 10 έτη, γλιτώνοντας ένα μεγάλο κομμάτι των προσαυξήσεων, η όποια απαλλαγή, μπορεί να φτάσει και στο σύνολο των προσαυξήσεων και των προστίμων που έχουν επιβληθεί, εφόσον γίνει εφάπαξ καταβολή.

Ποιους αφορά η ρύθμιση; Για πρώτη φορά τους πάντες. Είναι πάσης φύσεως οφειλές. Αφορά ακόμα και σε ενοίκια, αφορά σε οφειλές παρόδιων - για παράδειγμα αναβάθμιση πλατείας – αφορά σε μισθώματα κυλικείων, το οποίο ο συγκεκριμένος κλάδος έχει υποφέρει πάρα πολύ από το κλείσιμο των σχολείων, αφορά σε κλήσεις, προφανώς. Οποιαδήποτε οφειλή υπάρχει προς τον δήμο, εντάσσεται σε αυτό.

Ποια είναι η σημαντική καινοτομία; Για πρώτη φορά θα γίνουν ηλεκτρονικά οι αιτήσεις. Αυτό σημαίνει, ότι ο πολίτης από 1η Μαρτίου - που θα ανοίξει η πλατφόρμα για να περάσει και το πέρας των βεβαιώσεων και να μην δημιουργηθούν προβλήματα - μέχρι Ιουνίου, έχει τέσσερις μήνες μπροστά του, για να ζητήσει να ενταχθεί στη ρύθμιση.

Η αίτηση θα γίνεται μέσω ηλεκτρονικής πλατφόρμας και εκεί για πρώτη φορά, ουσιαστικά, θα υπάρχει η δυνατότητα ο πολίτης να βλέπει συνολικά την οφειλή του προς όλους τους δήμους της χώρας και να μπορέσει να αιτηθεί ρύθμιση όλων των οφειλών.

Αυτό δεν είχε συμβεί ποτέ. Μέχρι πρότινος, η ρύθμιση γινόταν στο ταμείο ή στον ταμία του δήμου όπου έπρεπε να προσέλθει ο ίδιος να υποβάλλει την ρύθμιση. Πλέον, θα γίνεται ηλεκτρονικά.

Οι δήμοι θα αναρτήσουν τους βεβαιωτικούς καταλόγους στην εφαρμογή και θα μπορεί ο κάθε πολίτης να δει συνολικά τις οφειλές του που έχει προς τους δήμους.

Επίσης, για πρώτη φορά θεσπίζεται δυνατότητα ηλεκτρονικής πληρωμής μέσω του συστήματος ΔΙΑΣ των δόσεων, είτε με πάγια εντολή το είναι συνηθισμένη δυνατότητα, είτε με ημερομηνία λήξης στις δόσεις θα μπορεί χωρίς να χρειάζεται να προσέλθει στο γκισέ του δήμου να καταβάλει τη δόση. Δίνουμε τη δυνατότητα να υπάρχει σημαντική απαλλαγή και το κάνουμε για δύο λόγους. Ο πρώτος λόγος είναι ότι πρέπει να γίνει μια νέα σχέση εμπιστοσύνης μεταξύ των δήμων και των πολιτών και των επιχειρήσεων. Η ρύθμιση των τετραγωνικών ήταν σημαντικό βήμα. Χάρις στην ρύθμιση περίπου τρία εκατομμύρια πολίτες προσέφυγαν στην ηλεκτρονική πλατφόρμα και βεβαιώθηκαν 60 εκατομμύρια τετραγωνικά μέτρα, το οποίο είναι σημαντικό έσοδο για τους δήμους της τάξεως των 120- 150 εκατομμυρίων ευρώ και οι δε πολίτες απαλλάσσονται από ένα μεγάλο βάρος προσαυξήσεων το οποίο μπορεί να ήταν και τέσσερις και πέντε φορές του ποσού που μόλις προανέφερα.

Επίσης, δίνουμε τη δυνατότητα στους δήμους να ρυθμίσουν έως 24 δόσεις και τα αναδρομικά από 1/1/2020 των τετραγωνικών και αυτό είναι μια σημαντική ανάσα. Η ισχύουσα ρύθμιση είχε διάρκεια έως 10 μηνών. Τώρα πάμε στις 24 δόσεις και λόγω της πανδημίας.

Κλείνοντας, κυρία Πρόεδρε, θέλω να σας πω ότι είναι μια ευκαιρία για τους δήμους να αξιοποιήσουμε αυτό το εργαλείο ώστε να αυξήσουν τους ίδιους πόρους από οφειλές, οι οποίες είναι εδώ και πολλά χρόνια ανείσπρακτες. Για να έχετε μια εικόνα το ύψος των βεβαιωθέντων αλλά ανείσπρακτων οφειλών στους δήμους ξεπερνά τα 3,1 δισεκατομμύρια ευρώ όταν η ετήσια επιχορήγηση στους δήμους είναι περίπου η μισή.

Άρα, λοιπόν, υπάρχει ένας λόγος το 50% από αυτά να εισπραχθεί και να ενταχθεί στη ρύθμιση, βλέπετε ότι είναι μία επιπλέον ανάσα πραγματική για τους δήμους. Νομίζω ότι είναι προς το συμφέρον και των δήμων αλλά και των πολιτών και των επιχειρήσεων να προσέλθουν στη ρύθμιση, διαδικασία που δεν θα πάρει πάνω από 3,4 λεπτά να γίνει. Θα εγκρίνεται αυτόματα η αίτηση -εφόσον γίνεται σύμφωνα με το νόμο- και γενικότερα προσπαθούμε με αυτόν τον τρόπο να αξιοποιήσουμε και τις νέες τεχνολογίες προς όφελος και των πολιτών αλλά και των δήμων. Σας ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Ευχάριστο αυτό κύριε Υπουργέ. Και οι πολίτες να διευκολυνθούν και οι δήμοι να εισπράξουν κάποια χρήματα. Τον λόγο έχει ο κύριος Ιωάννης Γκιόλας για έξι λεπτά.

**ΙΩΑΝΝΗΣ ΓΚΙΟΛΑΣ:** Ευχαριστώ κυρία Πρόεδρε. Κύριοι συνάδελφοι, κυρίως της συμπολίτευσης, οφείλω να πω ότι η προσπάθειά σας ήταν με το παρόν νομοσχέδιο προφανής αλλά πρωτοφανής ο τρόπος νομοθέτησης. Δεν νομίζω ότι αρμόζει -όχι στα πλαίσια μιας καλής, μιας άριστης νομοθέτησης- αλλά ούτε σε εκείνες τις επαγγελίες περί επιτελικού κράτους. Άκουσα, πράγματι και ηχεί στα αυτιά μου περίεργα ότι είναι νομοσχέδιο που περιέχει διατάξεις δεκατεσσάρων Υπουργείων. Όντως, δεν τα είχα καταμετρήσει, στο διάστημα αυτό κατάφερα και τα μέτρησα, είναι όντως 14 Υπουργεία. Δηλαδή, αν είχαμε καλέσει από δύο φορείς από κάθε Υπουργείο που είναι όχι το ελάχιστο, είναι τίποτα, είναι το απειροελάχιστο, θα είχαμε τριάντα ανθρώπους- εκπροσώπους φορέων, συλλογικών, μαζικών οργάνων, συνδικαλιστικών οργάνων, άλλων λοιπών φορέων για να έρθουν να πούνε, να εκφράσουν τα παράπονά τους, να εκφράσουν τις αντιδράσεις, τις διαμαρτυρίες.

Που το πάτε;

Προσπάθεια φίμωσης ευθέως και θέλετε μέσα σε ένα αποστειρωμένο, προστατευμένο εξωτερικό υγιεινό περιβάλλον να επιβάλλετε τους δικούς σας όρους αβρόχοις ποσί να μην ακούγεται η αντιπολίτευση.

Αυτό είναι σίγουρα αντικοινοβουλευτικό, αντιθεσμικό και αντιδημοκρατικό εν τέλει, αλλά να πάμε σιγά σιγά στο νομοσχέδιο, το οποίο το είπαν όλοι οι συνάδελφοι ήρθε 12-12:30 τη νύχτα χωρίς να έχουμε καν ειδοποιηθεί. Για μένα δεν είναι ελαφρυντικό αυτό που ακούστηκε, ότι είχε λεχθεί, ότι θα υπάρχει κάποιο νομοσχέδιο σκούπα που θα περιλάβει κάποιες διατάξεις.

Ποιες θα είναι αυτές οι κάποιες διατάξεις που θα έπρεπε να εγκύψουμε για να ξέρουμε τι θέλετε να εισηγηθείτε;

Τελικά ήρθε στην τελευταία ώρα, στο παραπέντε και δεν δώσατε καν την ευκαιρία τη χρονική, όχι με την κατεπείγουσα μια επείγουσα διαδικασία να κληθούν φορείς, να πάμε τρεις-τέσσερις μέρες επιπλέον. Νομίζω τα είπα όλα, δεν χρειάζεται παραπάνω. Θα προσπαθήσουμε εν πάση περιπτώσει και με την κατάσταση αυτή -την κατάσταση την πρωτοφανή κατ’ εμέ- να μπορέσουμε να κάνουμε κάποιες παρατηρήσεις.

Ερχόμενος, λοιπόν, στο νομοσχέδιο και κυρίως τα πρώτα άρθρα, που αναφέρονται στα τεστ, έχω να παρατηρήσω ότι δεν έχουμε καμία αντίρρηση για τα μέριμνα που λαμβάνετε για την τήρηση των προσωπικών δεδομένων, βάσει της σχετικής Οδηγίας.

Το θέμα που απασχολεί και απασχόλησε μέχρι τώρα και δεν έχει λυθεί είναι, πώς, σε ποιους αριθμούς, με ποια στόχευση, σε ποιες ομάδες, τοπικές περιοχές, αν έχετε κάνει συγκεντρωτικά σε κλειστές δομές, τυχαία τεστ. Χωρίς αυτά, κύριοι συνάδελφοι, είναι βέβαιο ότι δεν μπορούμε να έχουμε, κυρίως όχι εμείς, δεν μπορούν να έχουν οι λοιμωξιολόγοι, δεν μπορούν να έχουν εκείνοι οι επιστήμονες, οι οποίοι θα καθορίσουν τα προστατευτικά υγειονομικά μέτρα, για να μπορέσει να προφυλαχθεί το σύνολο της επικράτειας. Πάμε, δηλαδή, στο άγνωστο με βάρκα την ελπίδα, τυχαία και ως έοικεν.

Δεν είναι αυτή κατάσταση και δεν καταφέρατε, μάλλον δεν θελήσατε, δεν πειστήκατε να ακολουθήσετε αυτή την τακτική, την οποία, τουλάχιστον η δική μας ομάδα των υγειονομικών και η επιτροπή σάς εισηγήθηκαν.

Τα ιδιωτικά θεραπευτήρια, που πραγματοποιούν και αυτά ελέγχους, πού τα δίνουν, πότε τα δίνουν, συναριθμούνται με τα διενεργούμενα τεστ του ΕΟΔΥ, γιατί έχει γραφτεί στον τύπο και δεν έχει διαψευστεί ουσιαστικά, ότι έχουμε δύο καταστάσεις, δύο λίστες.

Στο άρθρο 9 μιλάτε για μετακίνηση προσωπικού των ΤΟΜΥ. Εδώ έχουμε κάθετη και σοβαρή αντίθεση. Αν θέλουμε, μέσω των μονάδων της πρωτοβάθμιας υγείας να τους βάλουμε στο παιχνίδι, να μπορέσουν να προφυλάξουν τον τοπικό πληθυσμό, εν όψει ότι είναι πολύ πιθανό, γιατί χειμώνα δεν έχουμε ακόμα περάσει, να έχουμε κρυολογήματα, να έχουμε ιώσεις, να έχουμε αργότερα ένα νέο μικρό ή μεγαλύτερο κύμα, όλοι αυτοί θα κατευθυνθούν εν τέλει στα γενικά νοσοκομεία και θα φρακάρουν το σύστημα;

Γιατί, λοιπόν, θέλετε να αποστερήσετε και να αποκλείσετε προσωπικό από τις ΤΟΜΥ, που είναι επάναγκες να πάρει αυτά τα απαραίτητα μέτρα, που εισηγούμαστε. Δεν πρέπει να το πνίξετε, πρέπει να αφήσετε ελεύθερο χώρο για την πρωτοβάθμια περίθαλψη και την πρωτοβάθμια υγεία.

Πάω σε ένα άρθρο εν τάχει, γιατί καταλαβαίνω ο χρόνος τρέχει, στο τέλος θα ψηφίσουμε με τηλεγραφήματα νομίζω.

Το άρθρο 57 αναφέρεται σε ποσοστό από τη φορολογία κερδών από τα τυχερά παίγνια, τα οποία, άκουσον – άκουσον, μπορεί να τα χορηγεί με κοινή απόφαση του Υπουργού Οικονομικών και Πολιτισμού Αθλητισμού, με την ίδια απόφαση δύναται να καθορίζονται οι δικαιούχοι, ο τρόπος κατανομής της εν λόγω χρηματοδότησης και κάθε άλλη αναγκαία λεπτομέρεια.

Γιατί ηχούν στα αυτιά μου κάποια ονόματα από άντρες αλήστου εποχής; Είναι αυτό - δεν ρωτάω, με θαυμαστικό, πικρό θαυμαστικό – παραγοντισμός, ρουσφετολογία και ό,τι χειρότερο μπορεί να συμβεί σε μια χρηστή, δίκαιη διοίκηση.

Είναι δυνατόν ακόμα ο «Αητός της Κάτω Ραχούλας» να επιχορηγείται με 10.000 ευρώ, γιατί πρέπει να είναι φίλα προσκείμενος προς εμάς και έχει 200 ψηφαλάκια; Έλεος.

Ένα ακόμα άρθρο για τους λογιστές. Στο άρθρο 69, είπατε ότι αν κάποιος λογιστής ασθενήσει από COVID, σοβαρή ασθένεια να μπορεί να παρατείνονται οι προθεσμίες. Αν οι λογιστές, και αυτό δεν το λέω εγώ από μόνος μου έχουν εκφραστεί οι σύλλογοι των οικονομολόγων και λογιστών, πάθουν κάτι πολύ σοβαρότερο, ένα καρδιακό επεισόδιο ή εγκεφαλικό και αναγκαστούν και πάει στο νοσοκομείο κακήν κακώς, σ’ αυτούς τους επιστήμονες δεν θα πρέπει να παράσχετε τη δυνατότητα να μπορέσουν να αντιμετωπίσουν και να προστατέψουν τον πελάτη και πολίτη;

Αντεργατικά, τα είπε η κυρία συνάδελφος.

Ένα πράγμα θέλω να πω, ότι με άρθρο 72 ουσιαστικά έχουμε την κατάργηση της Κυριακής και των ημερών αργίας. Μιλάμε για 15 και 16 κατηγορίες εργαζομένων, δηλαδή ουσιαστικά το 80% των εργαζομένων.

Τα επεκτείνετε ακόμη και στα ιατρεία, στα νοσηλευτικά ιδρύματα, στις κλινικές, στους εργαζόμενους αυτούς. Έχουν οι άνθρωποι να πάρουν ρεπό επί μήνες, επί χρόνια, τους οφείλονται υπερωρίες, υπερεργασίες, γυρίζουν στα σπίτια τους και κάνουν μπάνιο γιατί δεν μπορούν να δουν τα παιδιά τους και θα τους πούμε ότι μια Κυριακή που δικαιούστε να πάρετε το ρεπό σας δε θα το πάρετε γιατί πρέπει να συνεχίσετε να εργάζεστε;

**ΣΟΦΙΑ ΒΟΥΛΤΕΨΗ (Προεδρεύουσα της Επιτροπής)**: Ωραία, ευχαριστούμε. Την Δευτέρα πάλι.

**ΙΩΑΝΝΗΣ ΓΚΙΟΛΑΣ**: Κυρία Πρόεδρε, στο τέλος θα ψηφίζουμε τηλεγραφικά, όπως θέλετε να επιβάλλετε και στον εργατικό συνδικαλισμό, να ψηφίσουν χωρίς διάλογο και χωρίς τίποτα.

**ΣΟΦΙΑ ΒΟΥΛΤΕΨΗ (Προεδρεύουσα της Επιτροπής)**: Κύριε Γκιόλα, ουκ εν τω πολλώ το ευ! Όποιος θέλει να πει κάτι μπορεί να το πει και σε τρία λεπτά. Στο Ευρωκοινοβούλιο δεν έχουν πάνω από τρία λεπτά, εδώ μόνο το έχουμε κάνει αυτό.

**ΙΩΑΝΝΗΣ ΓΚΙΟΛΑΣ**: Εδώ βρισκόμαστε στο Ελληνικό Κοινοβούλιο, στο οποίο μας περιορίσατε το λόγο, ενώ θα μπορούσαμε να είχαμε πει πολύ περισσότερα πράγματα.

Ευχαριστώ.

**ΣΟΦΙΑ ΒΟΥΛΤΕΨΗ (Προεδρεύουσα της Επιτροπής)**: Σας είπα, ουκ εν τω πολλώ το ευ! Μπορούμε να τα λέμε όλα μονόστηλο και εντυπώνονται και καλύτερα.

Τον λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ**: Ευχαριστώ πολύ, κυρία Πρόεδρε.

Κυρίες και κύριοι συνάδελφοι, απλώς να ενημερώσω τον κ. Γκιόλα ότι σήμερα τα Σωματεία, μετά από ένα πολύ αξιοκρατικό σύστημα αξιολόγησης, πήραν μια ενίσχυση για τον κοροναϊό.

Έχουμε πει πάρα πολλές φορές, κατά τη διάρκεια των συζητήσεων στις Επιτροπές και σε αυτές στην Ολομέλεια, ότι η εμφάνιση του κορονοϊού και η εκδήλωση της υγειονομικής κρίσης δημιούργησαν νέες και, σε μεγάλο βαθμό, πρωτοφανείς συνθήκες. Επομένως, όπως προσαρμόζεται διαρκώς η κοινωνία σε νέα μέτρα και σε νέους κανόνες, προκειμένου να πετύχουμε τη διασφάλιση της δημόσιας υγείας, έτσι και η δική μας ευθύνη είναι να νομοθετούμε τα απαραίτητα εργαλεία που θα μας βοηθήσουν να αντιμετωπίσουμε την ίδια την πανδημία, δηλαδή το υγειονομικό σκέλος της, αλλά και να στηρίξουμε την κοινωνία και τους πολίτες αντιμετωπίζοντας τις έμμεσες συνέπειες της πανδημίας, όπως στην οικονομία και στους υπόλοιπους τομείς, όπως, για παράδειγμα, παιδεία, εργασιακά.

Έτσι, λοιπόν, έχουμε σήμερα τη συζήτηση του νομοσχεδίου του Υπουργείου Υγείας με τη μορφή του κατεπείγοντος, το οποίο, όπως ανέλυσε και ο Εισηγητής της Νέας Δημοκρατίας, ρυθμίζει μια σειρά από θέματα που σχετίζονται με την αντιμετώπιση της υγειονομικής κρίσης και την προστασία της δημόσιας υγείας, αλλά περιλαμβάνει και διάφορες άλλες σημαντικές ρυθμίσεις για την ενίσχυση των Μέσων Μαζικής Μεταφοράς, την επιτάχυνση της απονομής συντάξεων, όπως και αυτό που ανέφερε πριν ο Υφυπουργός για τη ρύθμιση οφειλών προς τους Οργανισμούς Τοπικής Αυτοδιοίκησης, η οποία θεωρώ ότι είναι μια εξαιρετικά ευεργετική ρύθμιση για τους συμπολίτες μας και θα φανεί και στην πράξη από τη συμμετοχή των συμπολιτών σε αυτά.

Πιστεύω πια ότι σε μια επίδειξη ωριμότητας πρέπει επιτέλους όλες οι πολιτικές δυνάμεις να βοηθήσουμε αυτή η συζήτηση να διεξαχθεί σε ένα κλίμα συναίνεσης, το απαιτούν οι καιροί και οι περιστάσεις και να μη βρίσκουμε δικαιολογίες για το χαρακτήρα του νομοσχεδίου ή για το χρόνο υποβολής του. Μάλλον, αυτά φανερώνουν ότι είναι ένα καλό νομοσχέδιο και η αντιπολίτευση δεν μπορεί να βρει επιχειρήματα και κριτική σ’ αυτό. Άλλωστε, οι ρυθμίσεις αυτές είναι εξαιρετικά καλές για τους πολίτες. Έτσι, λοιπόν, είναι καλό να ενεργούμε και να συναινούμε προς όφελος των πολιτών.

Εγώ θα ήθελα να μείνω σε ένα σημαντικό για εμένα ζήτημα του νομοσχεδίου και συγκεκριμένα αναφέρομαι στο άρθρο 89 που τροποποιεί την παράγραφο 8 του άρθρου 4 του ν.1545/1985, το οποίο μειώνει τα απαιτούμενα ένσημα για την επιδότηση ανεργίας των εποχικών εργαζομένων και τα μειώνει από 100 στα 50. Κυρίες και κύριοι συνάδελφοι, η ρύθμιση αυτού του ζητήματος των εποχιακά εργαζόμενων και εκτός του τουρισμού, είναι ένα αίτημα που εκφράστηκε αμέσως μόλις ανέκυψε το ζήτημα της αδυναμίας συμπλήρωσης των ενσήμων από τους εποχιακά εργαζόμενους, σε κονσερβοποιία, διαλογητήρια, ψυγεία και διάφορες άλλες μονάδες μεταποίησης αγροτικών προϊόντων. Είχα μια στενή συνεργασία και επικοινωνία με την ηγεσία του Υπουργείου Εργασίας και Κοινωνικών Υποθέσεων, το οποίο, για μια ακόμα φορά, από την αρχή κατανόησε το πρόβλημα, επεξεργάστηκε με τις αρμόδιες υπηρεσίες και φέρνει σήμερα μια ρύθμιση που λύνει το θέμα που είναι πραγματικά μια μεγάλη ανάσα για χιλιάδες συμπολίτες μας.

Στον νομό Πέλλας έχουμε μια από τις μεγαλύτερες μονάδες μεταποίησης. Πολλοί εργαζόμενοι εποχικοί θα ανακουφιστούν για τη συγκεκριμένη διάταξη, η οποία θα αποτελέσει ένα στήριγμα για τους ίδιους και τις οικογένειές τους, καθώς δεν μπόρεσαν να καλύψουν τον απαιτούμενο αριθμό των 100 ενσήμων, λόγω επιβολής Lockdown σε εργοστάσια ή προσωπικής καραντίνας του καθενός. Έτσι, λοιπόν, ένα σημαντικό ζήτημα του κόσμου της εργασίας ικανοποιείται.

Νομίζω, ότι αν έχω και τη δυνατότητα, κυρία Πρόεδρε, θα προσπαθήσω αναλυτικά να αναφερθώ και σε αυτό το ζήτημα, αλλά και σε άλλες διατάξεις του νομοσχεδίου. Νομίζω ότι είναι ένα καλό νομοθέτημα που έρχεται και λύνει αρκετά μικρά ή μεγαλύτερα προβλήματα.

Σας ευχαριστώ πολύ.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Και εμείς κύριε συνάδελφε και για το χρόνο.

Τον λόγο έχει ο κ. Συρμαλένιος για έξι λεπτά.

**ΝΙΚΟΛΑΟΣ ΣΥΡΜΑΛΕΝΙΟΣ:** Σας ευχαριστώ. Δεν θέλω ούτε καν έξι λεπτά. Ένα λεπτό θέλω μόνο γιατί θέλω να τοποθετηθώ τη Δευτέρα στην Ολομέλεια.

Θεωρώ αναξιοπρεπές να τοποθετηθώ σε ένα νομοσχέδιο 160 άρθρων, που έρχεται την παραμονή το βράδυ στις 12΄ η ώρα, σε μια εποχή εκτός μνημονίων. Όταν είχαμε μνημόνια υπήρχε πολύ συγκεκριμένος λόγος. Τώρα, αυτά ήταν θέματα τα οποία είχαν προδιαγράφει από την Κυβέρνηση ότι πρέπει να λυθούν και θα μπορούσαν να έχουν λυθεί με άλλο τρόπο πιο έγκαιρα.

Έτσι, λοιπόν, εγώ το μόνο που θέλω να ρωτήσω και αν είναι δυνατόν θα μιλήσω τη Δευτέρα, δεν ξέρω τις διαδικασίες ακόμα, είναι για το άρθρο 34, που αφορά τις δαπάνες εργαζομένων στην ΑΕΜΥ, επειδή αφορά και το νοσοκομείο της Σαντορίνης. Δημιουργήθηκε τελευταία μία κατάσταση, μια πολύ μεγάλη αναστάτωση, σε όλους τους εργαζόμενους γιατρούς, λοιπό προσωπικό και λοιπά, διότι τους ήρθαν σημειώματα να καταβάλουν αχρεωστήτως καταβληθέντα ποσά εν μέσω πανδημίας, που θέλουμε να βοηθήσουμε το ιατρικό, το νοσηλευτικό και το λοιπό προσωπικό της χώρας.

Λοιπόν, αυτά τα ποσά τα καλύπτει απ’ ότι φαίνεται σήμερα η διάταξη του άρθρου 34, του εν λόγω νομοσχέδιου που συζητάμε, αλλά θα ήθελα να ξέρω αν αφορά - και αν είναι ο κ. Κοντοζαμάνης εκεί να μου απαντήσει, γιατί μόνο η ηγεσία του Υπουργείου Υγείας το ξέρει αυτό - και τα διοικητικά στελέχη της ΑΕΜΥ. Διότι, αναφέρεται πάσης φύσεως δαπάνες προσωπικού ότι καλύπτονται κατά παρέκκλιση και λοιπά, αλλά δεν αναφέρεται συνολικά και στη διοίκηση της ΑΕΜΥ που είχε και έχει ευθύνη για το νοσοκομείο.

Αυτή είναι η ερώτησή μου και ελπίζω τη Δευτέρα να μπορούμε να τοποθετηθούμε συνολικά.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Σας ευχαριστούμε, κ. συνάδελφε.

Δεν ξέρω τι είναι αξιοπρεπές και τι είναι αναξιοπρεπές πιά. Ο καθένας έχει τα δικά του κριτήρια. Δηλαδή, κατάλαβα ότι είναι αναξιοπρεπές να συζητούμε για διατάξεις που λύνουν θέματα γύρω από μία παγκόσμια πανδημία, που έχει πλήξει και τη χώρα μας, αλλά ήταν αξιοπρεπές όταν μας πίεζαν τα μνημόνια και η τρόικα. Το ακούσαμε και αυτό σήμερα.

Λοιπόν, πάμε τώρα στον κ. Μπάρκα. Κύριε Μπάρκα, έχετε τον λόγο για έξι λεπτά.

**ΚΩΝΣΤΑΝΤΙΝΟΣ ΜΠΑΡΚΑΣ:** Κυρία Πρόεδρε, σας ευχαριστώ πολύ για τη δυνατότητα που μας δίνεται, να μιλήσουμε σε ένα πολυνομοσχέδιο το οποίο ενημερωθήκαμε ότι είναι του Υπουργείου Υγείας, γεγονός που επισήμαναν όλοι οι συνάδελφοι.

Αυτή ήταν η πρώτη ενημέρωση η οποία την οποία λάβαμε και ξαφνικά, στις 12 μεταμεσονύκτια μας ήρθε ένα πολυνομοσχέδιο 26 Υπουργείων. Σήμερα θα έχουμε και την «παρέλαση» όλων των Υπουργών για να κάνουν αναφορά στα άρθρα τα οποία τους αφορούν και όπως καταλαβαίνετε, κυρία Πρόεδρε, αυτό είναι πρόβλημα. Το αντιλαμβάνεστε και εσείς. Πρόβλημα είναι το γεγονός ότι οι Βουλευτές- λόγω της πανδημίας δεν θεωρώ ότι κανείς από καμία από εμάς δεν αντιλαμβάνεται τους όρους - αλλά είναι πρόβλημα το γεγονός ότι αυτή τη στιγμή οι Βουλευτές δεν έχουν τη δυνατότητα παρέμβασης στην Ολομέλεια ή στις Επιτροπές της Βουλής και την ίδια στιγμή, η κυβέρνηση εργαλειοποιώντας την απουσία των Βουλευτών ή την παρουσία τους μέσω υπολογιστών, φέρνει τέτοιου είδους νομοσχέδια.

Νομοσχέδια, τα οποία, βεβαίως, ακουμπάνε σε πραγματικές ανάγκες των ανθρώπων ή επιλύουν ζητήματα που αφορούν την πανδημία, παρόλα αυτά, στο κοντινό παρελθόν είχαμε νομοσχέδια Υπουργείων όπου θα μπορούσαν να μπούνε τα συγκεκριμένα άρθρα προς συζήτηση ή αυτό το σοβαρό πρόβλημα το οποίο αντιμετωπίζουν οι λογιστές, όσον αφορά την ασθένειά τους από κορονοϊό- και καλά είπε ο συναδέλφους και από άλλες ασθένειες. Εγώ θα έλεγα και από εγκυμοσύνες, υπάρχουν γυναίκες προφανώς πολλές οι οποίες είναι ιδιοκτήτες λογιστικών γραφείων οι οποίες δεν εντάσσονται σ αυτήν την διαδικασία. Νομίζω , λοιπόν, ο Τρύφων Αλεξιάδης, τον οποίο βλέπω έχει κάνει τέτοιου είδους παρέμβαση, γιατί γνωρίζει το θέμα από «μέσα» και έχει κάνει ο ΣΥΡΙΖΑ έχει κάνει τέτοιου είδους παρέμβαση για το θέμα των λογιστών.

Άρα, καταλαβαίνετε κυρία Υπουργέ, το επιχείρημα ότι ερχόμαστε στην παραμονή για να λύσουμε προβλήματα του κορονοϊού, αυτό θα μπορούσε να εισπραχθεί ως κοροϊδία, από τη στιγμή που το σύνολο των Υπουργών οι οποίοι ήταν, ο κύριος Λιβάνιος, ο κ. Κοντοζαμάνης όλοι οι Υπουργοί, στο κοντινό παρελθόν είχανε νομοσχέδια τα οποία θα μπορούσαν να εντάξουν εκεί τα προς ψήφιση άρθρα.

Επίσης, κυρία Πρόεδρε, καταλαβαίνω ότι ο Βρούτσης έχει πολύ σοβαρά προβλήματα στο να «μοιράσει την πίτα» των χρημάτων που αντιστοιχούσαν σε προγράμματα του ΟΑΕΔ σε φίλους και ημετέρους. Το προσπάθησε το πρώτο κύμα της πανδημίας, θέλει να το συνεχίσει τώρα, διάφορα τερτίπια με τον αποσυντονισμό που προσπαθεί να δημιουργήσει στον ΟΑΡΔ, αλλά κυρία Πρόεδρε, ο κ. Βρούτσης, είναι ένας απών Υπουργός, η Επιτροπή Κοινωνικών Υποθέσεων έχει να συνεδριάσει πάρα πολύ καιρό για νομοσχέδιο του Υπουργείου Εργασίας και ο κ. Βρούτσης, έρχεται και αλλάζει τους νόμους, ενώ θα έπρεπε να καταθέσει συγκριμένα ενιαία νομοσχέδια και να τα κουβεντιάσουμε στη Βουλή, τα «περνάει» σε άσχετα νομοσχέδια με άρθρα ή με τροπολογίες. Αυτό κι αν δεν είναι καταστρατήγηση του Κανονισμού της Βουλής, του συντάγματος και όλων των διαδικασιών που διέπουν τη Ελληνική Βουλή. Δεν γίνεται ο κ. Βρούτσης, να έρχονται τέτοιες διατάξεις σε ένα τέτοιο νομοσχέδιο και να είναι απών, και μάλιστα, διατάξεις οι οποίες έρχονται με τη διαδικασία του κατεπείγοντος.

Εσείς είπατε, ότι θα μιλήσει τη Δευτέρα στη Βουλή. Ποιος θα πρωτομιλήσει την Δευτέρα στη Βουλή; Οι Βουλευτές; Οι 25 Υπουργοί, στους οποίους αναφέρεται το νομοσχέδιο; Ποιος από όλους θα πρωτομιλήσει; Ή θα μου πείτε, ότι θα μας δοθεί ο χρόνος; Διότι από τη στιγμή που έρχεται με τη διαδικασία του κατεπείγοντος είμαι βέβαιος, ότι ο κύριος Πλεύρης και η πλειοψηφία των Βουλευτών της Ν.Δ., θα ισχυριστούν ότι πρέπει το νομοσχέδιο να τελειώσει μια μέρα, ακριβώς επειδή πρέπει να βγουν τα ΦΕΚ κ.λπ. αλλά μην μας λέτε ότι θα γίνει μια ολοκληρωμένη συζήτηση και τη Δευτέρα ακόμα με τη διαδικασία την οποία φέρνετε εδώ πέρα.

Κυρία Πρόεδρε, θα προσπαθήσω να δηλωθώ, να δω αν θα μου δοθεί αυτή η ευκαιρία την Δευτέρα να μιλήσω στη Βουλή για όλα τα άρθρα τα οποία αφορούν το Υπουργείο Εργασίας, το οποίο είχα την τύχη να υπηρετήσω ως Υφυπουργός, και επειδή συμμετέχω και στην Επιτροπή Κοινωνικών Υποθέσεων, η σημερινή μου παρουσία έχει να κάνει με αυτό. Θα πρέπει, κυρία Πρόεδρε, και εσείς οφείλετε από την θέση σας, να τοποθετηθείτε και στον Πρόεδρο της Βουλής, έτσι ώστε οι Βουλευτές πραγματικά να αποκτήσουν πάλι τον ρόλο τον οποίο πρέπει να έχουνε. Αυτόν τον παρεμβατικό ρόλο όσον αφορά τέτοιου είδους νομοσχέδια στην Ελληνική Βουλή να μπορούμε να συζητάμε, να ακούγεται και η αντίθετη άποψη. Δεν είναι μπορεί να εργαλειοποιείται η πανδημία, σαφέστατα και πρωτίστως είναι συνταγματικό δικαίωμα της αντιπολίτευσης, σύσσωμης της αντιπολίτευσης, να τοποθετείται για τέτοια μείζονα ζητήματα που αφορούν, που άπτονται συγκεκριμένων νομοσχεδίων.

Το συγκεκριμένο νομοσχέδιο θα μπορούσε να χωριστεί σε τέσσερα αυτοτελή νομοσχέδια ή και πέντε ξεχωριστά νομοσχέδια. Αυτά δεν μπορούν να συνεχιστούν. Για αυτό το λόγο πήρα το λόγο, κυρία Πρόεδρε και ευελπιστώ τη Δευτέρα να μας δοθεί η ευκαιρία να μιλήσουμε στην Ολομέλεια.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών)**: Κύριε συνάδελφε, κοιτάξτε, όλοι θέλουμε να κάνουμε τη συζήτησή μας όπως την κάναμε παλιά. Δεν τις κάνουμε, όμως, δυστυχώς και έχουν σταματήσει να συνεδριάζουν, όπως ξέρετε, και οι ειδικές επιτροπές, που είναι πολύ σημαντικές. Πριν σας ανέφερα ένα ζήτημα που λύθηκε μέσω της Ειδικής Επιτροπής Ισότητας. Δυστυχώς, έτσι είναι τα πράγματα. Σας ανέφερα και πριν για περιπτώσεις παλαιότερες επί της προηγούμενης Κυβέρνησης, όπου με το κατεπείγον και το επείγον έρχονταν την ίδια μέρα δύο νομοσχέδια, αλλά τώρα έχουμε την πανδημία. Θα προσπαθήσουμε τη Δευτέρα να γίνει. Είδατε ότι και τώρα έγινε μια άνετη συζήτηση. Οι συνάδελφοι που ζήτησαν τον λόγο τον έλαβαν όλοι. Δεν είναι κανένας παραπονεμένος.

Το λόγο έχει η κυρία Φωτίου.

**ΘΕΑΝΩ ΦΩΤΙΟΥ**: Κυρία Πρόεδρε, το «ουκ εν τω πολλώ το ευ» ισχύει για όλους μας και ιδιαίτερα για όλους εμάς που θα πάρουμε μία φορά το λόγο. Πιστεύω ότι δεν υπάρχουν παρά ελάχιστα άρθρα στα 160 που να δικαιολογούν το κατεπείγον του νομοσχεδίου και θα εξηγηθώ. Τα περισσότερα από αυτά τα ξέρετε τα θέματα τους εδώ και μήνες. Απλά δεν θέλατε να τα νομοθετήσετε και τα φέρνετε τελευταία στιγμή με το κατεπείγον, για λόγους προφανείς, κατά την άποψή μου.

Προσέξτε, τα πρώτα 50 άρθρα του Υπουργείου Υγείας, εξ αυτών στα πρώτα 8 άρθρα τι δεν ξέρατε, κύριε Κοτζαμάνη, από τα πρώτα 8 άρθρα εδώ και 6 μήνες; Θέλετε να πούμε 5 μήνες, για να συνεννοηθούμε; Δεν προνοήσατε και έρχεστε με το κατεπείγον. Τα υπόλοιπα, από το άρθρο 8 έως το 17, τα πρώτα άρθρα, τι αφορούν; Προσλήψεις προσωπικού. Πώς το αντιμετωπίζετε; Με ημίμετρα, τις τραγικές ελλείψεις με απίθανες ακροβασίες. Τι κάνετε ακριβώς; Κάνετε ό,τι μπορεί να συμβεί, να μετατάξουμε και να μετακινήσουμε επικουρικό, να κάνουμε τους ιδιώτες, να δούμε πώς θα προσλάβουμε γιατρούς ιδιώτες. Κανέναν σε μόνιμη θέση ποτέ, γιατί αυτό είναι κάτι το οποίο χτυπάει πάνω στο δημόσιο σύστημα υγείας και δεν επιθυμείτε ούτε μία δημόσια θέση.

Δεύτερον, η επιτομή του άρθρου 46, στα πρώτα 50, αυτής της τραγελαφικής κατάστασης, είναι η επέκταση της δυνατότητας υπερωριών, πέραν του 48 όρου, για τους γιατρούς του Ε.Σ.Υ..

Από τα άρθρα 17 έως το 25, τα πρώτα 50 άρθρα, έπρεπε να είχαν έρθει μήνες τώρα. Παραγωγή αντισηπτικών, αναγκαστική διάθεση χώρων, επίταξης σκαφών για διακομιδή ασθενών, συμβάσεις με αεροσκάφη; Τι δεν ξέρετε; Δύο μήνες τώρα, δεν τα βλέπετε; Αν δεν τα βλέπατε πιο μπροστά, δεν τα βλέπατε με τη Θεσσαλονίκη και με όλη τη Μακεδονία; Τώρα έγιναν κατεπείγοντα αυτά; Έτσι πάει μέχρι το τέλος τα άρθρα 50. Ένα άρθρο να μας πει ο Υπουργός, που δεν είχατε καταλάβει την κατεπείγουσα σημασία του μέχρι την 1η Δεκεμβρίου, ένα. Ένα και τότε εγώ θα σεβαστώ τον Υπουργό. Ένα, που δεν είχε καταλάβει ότι είναι κατεπείγον την 1η Δεκεμβρίου.

Πάμε στα άρθρα 76 έως 94, του Υπουργείου Εργασίας, 19 άρθρα. Δεν μου λέτε, ποιο από αυτά τα άρθρα δεν μπορούσε να υπάρχει στο νομοσχέδιο που ψηφίσαμε, από τις 17 Νοεμβρίου μέχρι τις 25 Νοεμβρίου; Πριν ένα μήνα ακριβώς, μπήκε ένα νομοσχέδιο του Υπουργείου Εργασίας, που ψηφίστηκε μόνο από την κυβέρνηση. Ποιο από τα άρθρα αυτά, τα οποία είναι παρακάτω, δεν μπορούσε να υπάρχει; Να σας πω ποια. Τρία δεν μπορούσαν να υπάρχουν και γιατί δεν γινόταν μεγάλη φασαρία με την άλλη διαδικασία και τώρα πρέπει να πληγούν και τα τρία. Το ένα, το άρθρο 83, αναβάλλεται για τέσσερις μήνες η όποια ελπίδα για κάποια αναβάθμιση του κατώτατου μισθού. Δεύτερον, άρθρο 85, το κουτσουρεμένο δώρο των Χριστουγέννων επεκτείνεται και στο Πάσχα και στο επίδομα αδείας. Τρίτον, άρθρο 99, το λεγόμενο για τον συνδικαλιστικό νόμο. Σας ρώτησε και ο κ. Κατσώτης, και πολύ σωστά σας ρώτησε, πρόκειται να γίνουν τίποτα αρχαιρεσίες τις επόμενες μέρες, μέχρι την Πρωτοχρονιά και έχει κατεπείγοντα χαρακτήρα; Δεν συμβαίνει τίποτα από όλα αυτά. Και για να μην ξεχάσω και την περιβόητη κατάργηση της Κυριακής αργίας. Αυτό πια το είχε υποσχεθεί στον εαυτό του ο κύριος Γεωργιάδης, από την πρώτη στιγμή που ήρθατε στην κυβέρνηση. Και αυτό κατεπείγον είναι; Κατεπείγον και αυτό.

Τα υπόλοιπα άρθρα, κυρία Πρόεδρε, αφορούν τον e-ΕΦΚΑ. Εδώ, δηλαδή, αφορούν το φιάσκο, το προσωπικό φιάσκο του κ. Βρούτση, απονομή συντάξεων, κύριων, επικουρικών και εφάπαξ. Πριν ένα μήνα ακριβώς, στο νομοσχέδιο του Υπουργείου Εργασίας, κομπορρημονούσε, ότι μέσα σε ένα τριήμερο, από τη στιγμή που ένας ανάπηρος ή αγρότης έκανε αίτηση, θα πατούσε το κουμπί και θα έβγαινε η σύνταξή του. Του τα είπε και ο κ. Κεγκέρογλου. Δεν έχω καμία αντίρρηση σε όσα του είπε. Του λέγαμε, ότι σου παραδώσαμε 180.000 εκκρεμούσες συντάξεις, κύριες, επικουρικές και εφάπαξ, και τις έχει διπλασιάσει. Πες μας, πόσο είναι το νούμερο; Δεν το έλεγε. Καταψήφιζε διάταξη, η οποία είναι η ύψιστη γελοιοποίηση, ότι ο e-ΕΦΚΑ, θα έβγαζε κάθε μήνα τις εκκρεμούσες συντάξεις. Και το λέω ύψιστη γελοιοποίηση, γιατί αυτό, ξέρετε, γίνεται με εντολή Υπουργού, δεν χρειάζεται νόμος γι’ αυτό. Και αφού τις έκρυψε, έσκασαν 375.000, τον κυνηγάει η ευρωπαϊκή επιτροπή, είναι προφανές και τώρα αρχίζουν όλες πάλι οι γελοιότητες.

Με ποιο τρόπο θα καλύψουμε τις συντάξεις; Με ότι μας κατεβαίνει. Συνταξιούχους παλιούς υπαλλήλους, επίταξη όλων των υπαλλήλων, όπου κι αν βρίσκονται, εκτός από το Υπουργείο Υγείας και από τα Υπουργεία Μεταναστευτικής Πολιτικής; Θα δουλεύουν και στη δουλειά τους και θα δουλεύουν και επιπλέον και στον e-ΕΦΚΑ, μετά μόλις τελειώσει η δουλειά τους και θα τους δίνουμε υπερωρίες; Θα τους δώσουμε ένα μπόνους 7.200 ευρώ, αν πετύχουμε το στόχο; Τι έγινε, επιχείρηση έγινε, ας πούμε, το Υπουργείο και έχει και μπόνους τώρα; Δεν ντρέπονται τόσο καιρό, που δεν μπορούν να δώσουν τις συντάξεις, παρά κάθε μέρα στα κανάλια έλεγε, ότι έλυσε το πρόβλημα των συντάξεων;

Κορόιδευε τους συνταξιούχους τόσον καιρό.

Κυρία Πρόεδρε, πιστεύω, ότι τα επικοινωνιακά πυροτεχνήματα σκάνε στα χέρια εκείνου, ο οποίος τελικά κοροϊδεύει τον κόσμο. Μας έβαλε και ψηφίσαμε –εμείς δεν τα ψηφίσαμε- ούτε ένας από την αντιπολίτευση, δεν ψήφισε αυτό τον περιβόητο νόμο, ούτε ένας από την αντιπολίτευση.

Και το λέω αυτό γιατί η επικοινωνία και το καλαμπούρι της επικοινωνίας έχει κοντά ποδάρια. Το λέω και σαν συμβουλή, στην κυρία Μιχαηλίδου, επί ενάμιση χρόνο και ο κ. Μητσοτάκης, το νόμο της αναδοχής-υιοθεσίας που ισχύει από το 2018 και το 2019 ισχύει, από τον Απρίλιο του 2019 και ψηφιακά λειτουργεί.

Και μας φέρνει κάνει κάτι κάθε φορά, δεν είναι κακά αυτά που φέρνει είναι «ήσσονος σημασίας», τι έφερε σήμερα που δεν είχε φέρει πριν ένα μήνα; Πριν ένα μήνα μας ξανά έκανε το ίδιο μάθημα. Πόσο καλά τα πάει. Αν θέλει να ανακοινώσει κάτι σημαντικό μια μέρα θα είναι, αν έγινε έστω και μία αναδοχή. Αυτό θα ήταν μια καλή είδηση και θα χαιρόμασταν όλοι. Αντί αυτού τι είπε σήμερα; Είπε ότι το πιστοποιητικό που το παίρνανε από τα νοσοκομεία οι άνθρωποι, που θα γίνουν ανάδοχοι γονείς και τα συνοικούντα με αυτούς άτομα, ότι δεν έχουν ψυχικά προβλήματα, είναι ψυχικά υγιείς, θα το παίρνετε από τα ΤΟΜΥ. Αυτό είπε. Είναι δυνατόν; Να το κάνετε εσείς αυτό για το νόμο της αναδοχής και της υιοθεσίας;

**ΣΟΦΙΑ ΒΟΥΛΤΕΨΗ (Προεδρεύουσα της Επιτροπής):** Δεν θέλετε να με ακούσετε; Ευχαριστούμε πολύ, κυρία Φωτίου.

Τον λόγο έχει ο κ. Τριανταφυλλίδης.

Κυρία Φωτίου, σας μιλάει το Προεδρείο, δεν μπορείτε να ακούσετε;

**ΘΕΑΝΩ ΦΩΤΙΟΥ:** Πέντε διατάξεις που νομιμοποιούν το κατεπείγον για την Κυβέρνηση.

**ΣΟΦΙΑ ΒΟΥΛΤΕΨΗ (Προεδρεύουσα της Επιτροπής):** Καλά επίτηδες το κάνετε;

Κυρία Φωτίου, δεν θέλετε να καταλάβετε.

Μιλάτε δέκα λεπτά, ούτε οι Εισηγητές τόσο.

Κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ (ΑΛΕΚΟΣ) ΤΡΙΑΝΤΑΦΥΛΛΙΔΗΣ:** Νομίζω, ότι κοινή πεποίθηση όλων μας όλο αυτό το διάστημα της προσπάθειας για την αντιμετώπιση της πανδημίας και η ανάγκη να εναρμονιστούμε και να συντονίσουμε τα βήματά μας αυτού που υποφέρει και υποφέρουμε που υποφέρει ο λαός μας σε κάθε ΜΕΘ, σε κάθε νοσοκομείο είναι η θωράκιση του ΕΣΥ.

Θα πάμε, κυρία Πρόεδρε, και το θέτω ως ερώτημα ,είναι στόχος όλων μας η θωράκιση του Εθνικού Συστήματος Υγείας; Και το ερωτώ αυτό, γιατί ήδη στα άρθρα 9 έως 16 μπαίνει μία προθεσμία 31η Μαρτίου του 2021 και οι συνειρμοί που δημιουργούνται με βάση και δηλώσεις και βουλευτών και Υπουργών της Κυβέρνησης, η αναγκαιότητα των επικουρικών και συμβασιούχων είναι για όσο διαρκεί η πανδημία; Είναι κάτι το οποίο, νομίζω ότι η Κυβέρνηση οφείλει να απαντήσει με λόγο σταθερό, συγκροτημένο και πειστικό.

Το λέω αυτό, γιατί αυτό που λέγεται –που μόλις σας είπα- και αυτό που προβλέπεται στο συζητούμε το νομοσχέδιο στα άρθρα 9 έως 16 είναι σε αντίθεση ακόμη και με την δήλωση του Πρωθυπουργού, ο οποίος είπε στις 24 Νοεμβρίου, μιλώντας στους Υπεάρχες, ότι η δέσμευσή, την οποία είχαμε αναλάβει και για όλους τους νοσηλευτές, οι οποίοι προσελήφθησαν κάτι τη διάρκεια αυτής της κρίσης επεκτείνεται και σε όλους τους γιατρούς, οι οποίοι εργάζονται σήμερα στις Μονάδες Εντατικής Θεραπείας (ΜΕΘ) με συμβάσεις ορισμένου χρόνου.

Εδώ προκύπτει ένα άλλο ερώτημα: Και όλοι οι προηγούμενοι, αυτοί που προσλήφθηκαν το 2017, το 2018 ή το 2019; Τι συμβαίνει, αυτοί θα μείνουν εκτός της μονιμοποίησης και της διαμόρφωσης εργασιακών σταθερών σχέσεων με το Εθνικό Σύστημα Υγείας, ως ικανός και αναγκαίος όρος για να γίνει πράξη αυτό που όλοι επιθυμούμε, στο μέτωπο ζωής, που όλα τα Κόμματα έχουμε συντήξει από τον περασμένο Μάρτιο, κόντρα στο μέτωπο της πανδημίας για να είμαστε αποτελεσματικοί.

Επίσης για τα βαρέα και ανθυγιεινά, επιβεβλημένο και εκ των ων ουκ άνευ, θα πάρει θέση η Κυβέρνηση να κάνει το αυτονόητο της ένταξης στα βαρέα και ανθυγιεινά;

Σημείο δεύτερο, το δώρο των Χριστουγέννων σε όλους τους υγειονομικούς. Θα πάρει θέση η Κυβέρνηση για να πει επίσης το αυτονόητο και να δώσει νόημα, σάρκα και οστά, στα χειροκροτήματα από τα μπαλκόνια, να αποκτήσουν αυτά νόημα συνέπειας για το σύνολο του πολιτικού κόσμου.

Και έρχομαι τώρα κυρία Πρόεδρε στο ουσιαστικό μέρος της τοποθέτησής μου, που αφορά την αδήριτη ανάγκη της μονιμοποίησης των εργασιακών σχέσεων των 16.000 συμβασιούχων και επικουρικών…..

*(Διακόπηκε η σύνδεση)*

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Υπάρχει πρόβλημα με τη σύνδεση του κ. Τριανταφυλλίδη. Τον λόγο έχει ο κ. Σπανάκης.

**ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ:** Κυρία Πρόεδρε, σας ευχαριστώ. Θα ήθελα να σταθώ σε τρία συγκεκριμένα άρθρα του νομοσχεδίου, που θα έχουμε τη δυνατότητα και την Δευτέρα να συζητήσουμε στην Ολομέλεια.

Έρχεται ένα νομοσχέδιο που έχει πολλά άρθρα με θετικό πρόσημο και που είναι προσαρμοσμένο αυτό το νομοσχέδιο, στις ανάγκες…... Έρχεται το νομοσχέδιο αυτό και κλείνει θέματα του παρελθόντος που κληρονομήσαμε από την Κυβέρνηση του ΣΥ.ΡΙΖ.Α. και επιτρέψτε μου, κυρία Πρόεδρε, να σταθώ στο άρθρο 56, όπου έρχεται και κλείνει ένα θέμα από το 2016, που χιλιάδες επιχειρήσεις έλαβαν πρόστιμα και με το άρθρο 56 έρχεται και κλείνει ένα θέμα που υπήρχε μία αδικία, όπου είχε δοθεί με δελτίο τύπου, παράταση για την υποβολή συγκεντρωτικών καταστάσεων πελατών-προμηθευτών και ενώ είχε γίνει με δελτίο τύπου από το Υπουργείο Οικονομικών, δεν είχε γίνει η συγκεκριμένη νομοθετική πρόβλεψη. Έρχεται, λοιπόν, σήμερα η Κυβέρνηση της Νέας Δημοκρατίας και με το άρθρο 56 έρχεται και το διορθώνει, λέγοντας στην κοινωνία, ότι η διοίκηση έχει μια συνέχεια και μία συνέπεια. Εάν θέλουν οι συνάδελφοι του ΣΥ.ΡΙΖ.Α. ή των άλλων Παρατάξεων, μπορούν να το καταψηφίσουν, τι θα βγουν να πουν σε χιλιάδες επιχειρήσεις;

Το δεύτερο το οποίο θέλω να πω είναι για το άρθρο 69, που δίνεται η δυνατότητα για παράταση, σε περίπτωση που κάποιος λογιστής αρρωστήσει από covid 19 και με μία συγκεκριμένη διαδικασία, η οποία θα εκτελεσθεί με σχετικές αποφάσεις των αρμόδιων Υπουργών. Άρα είναι κάτι, το οποίο ήθελαν οι συνολικοί Φορείς και οι Φορείς της Πολιτείας, όπως είναι οι θεσμοθετημένοι Φορείς, όπως είναι το Οικονομικό Επιμελητήριο της Ελλάδος.

Άρα, τι βλέπουμε με αυτό το άρθρο; Ότι η κυβέρνηση της Νέας Δημοκρατίας ακούει την κοινωνία και λαμβάνει υπόψη της τον παλμό της αγοράς.

Επιτρέψτε μου, όμως, να μιλήσω και για το άρθρο 77, όπου έρχεται κάτι το οποίο είναι δίκαιο γιατί παραιτείται από τα ένδικα μέσα ο e- EFKA για κατηγορία εργαζομένων που πραγματικά δουλεύουν επί σειρά ετών και που έχουν μια πολύ μεγαλύτερη χρησιμότητα σε οργανισμούς, όπως είναι ο e-EFKA για την απονομή συντάξεων.

Εδώ να αναφέρω –και να τεθεί υπόψη και στον αρμόδιο Υπουργό- ότι εδώ πρέπει να λάβουμε ειδική μέριμνα για τους εργαζόμενους της ίδιας κατηγορίας που είναι στον Οργανισμό Απασχόλησης Εργατικού Δυναμικού, στον ΟΑΕΔ. Να μην ξεχνάμε, το είπατε και εσείς, κυρία Πρόεδρε, αν δεν κάνω λάθος στην αρχή της συνεδρίασης, ότι ο ΟΑΕΔ και ο ρόλος του έχει αναγνωριστεί όχι μόνο στην Ελλάδα, αλλά σε πανευρωπαϊκό επίπεδο και πρέπει η ρύθμιση αυτή του άρθρου 77 να επεκταθεί και για τους εργαζόμενους στον Οργανισμό Απασχόλησης Εργατικού Δυναμικού.

Κλείνοντας θα ήθελα να πω ότι αυτό το νομοσχέδιο μπορεί να έχει πολλά άρθρα, αλλά αξίζει εμείς οι βουλευτές να τα διαβάσουμε όσα και να είναι. Γιατί; Γιατί λύνουν προβλήματα, γιατί κλείνουν τρύπες, γιατί δίνουν τη δυνατότητα να βοηθηθούν συνάνθρωποί μας που το έχουν ανάγκη.

Δεν δέχομαι εγώ αυτή τη στιγμή από συναδέλφους να λένε ότι, δεν έπρεπε να έρθει αυτό το νομοσχέδιο, όταν δίνει τη δυνατότητα για διενέργεια τεστ κορωνοϊού, κάνει μια συγκεκριμένη διαδικασία αποστολής φαρμάκων σε ευπαθείς ομάδες, όταν έρχονται παρατάσεις για προσλήψεις, για συμβάσεις με ιατρούς, για την παραγωγή αντισηπτικών, για ανταλλακτικά για τα ασθενοφόρα μας στο ΕΚΑΒ, για τη διαδικασία αποδοχής δωρεών και πολλά άλλα.

Άρα, λοιπόν, θέλω να πω να μην στεκόμαστε στους τύπους αλλά να βλέπουμε την ουσία και η ουσία είναι ότι είναι ένα νομοσχέδιο που έπρεπε να έρθει, καλώς έρχεται και πρέπει να το υπερψηφίσουμε όλες οι παρατάξεις.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):**  Θα δώσω τον λόγο στον κ. Λεονταρίδη, παρότι στις Επιτροπές, όπως ξέρετε, θα πρέπει να γραφόμαστε εγκαίρως.

**ΘΕΟΦΙΛΟΣ ΛΕΟΝΤΑΡΙΔΗΣ :** Ευχαριστώ πολύ, κυρία Πρόεδρε.

Το κατεπείγον νομοσχέδιο του Υπουργείου Υγείας ρυθμίζει μία σειρά θεμάτων από διαφορετικά Υπουργεία, που κατά βάση σχετίζονται με την αντιμετώπιση των συνεπειών της πανδημίας.

Πρέπει να μας πει η αντιπολίτευση εάν την ενδιαφέρει η ουσία του νομοσχεδίου ή οι εντυπώσεις και η εμμονή της εάν είναι κατεπείγον το νομοσχέδιο ή όχι. Επειδή, κύριοι της αντιπολίτευσης είστε σε προφανή δυσκολία, διότι τις διατάξεις του νομοσχεδίου είναι δύσκολο να τις καταψηφίσετε, καταφεύγετε σ΄ αυτά τα ψεύτικα διλήμματα και ψευτοεπιχειρήματα.

Είναι δυνατόν να αναρωτιόμαστε για το αν είναι επείγουσες διατάξεις που αφορούν, για παράδειγμα, στα θέματα δημόσιας υγείας, για τις δοκιμασίες των μοριακών ελέγχων, για τις δράσεις των κινητών μονάδων υγείας ειδικού σκοπού, για την διαδικασία χορήγησης φαρμάκων στους νοσούντες από covid, για τη διαδικασία αποστολής φαρμάκων σε ευπαθείς ομάδες, για τη δυνατότητα κατ΄ οίκον και εξ αποστάσεως παροχής ιατρικών υπηρεσιών των ιατρών του ΕΟΠΥΥ, για τη δυνατότητα πρόσληψης επικουρικού ιατρικού και νοσηλευτικού προσωπικού και μετακίνησης αυτού, ή για τις συμβάσεις εργασίας ορισμένου χρόνου των γιατρών ή την δυνατότητα απασχόλησης ιδιωτών γιατρών που απαιτούνται;

Αλλά υπάρχουν και πολλές χρήσιμες διατάξεις από διάφορα Υπουργεία και θα ήθελα να επιμείνω σε αυτές, μια και ο χρόνος είναι μικρός, όπως του Υπουργείου Εσωτερικών που δίνει τη δυνατότητα πληρωμής ληξιπρόθεσμων οφειλών πολιτών προς τους ΟΤΑ έως και σε 120 δόσεις με απαλλαγή των επιβαρύνσεων που υπάρχουν και καθορίζεται η προθεσμία και ο τρόπος υποβολής της αίτησης στα αρμόδια όργανα, η άρση της δέσμευσης χορήγησης αποδεικτικού ενημερότητας, η αναστολή αναγκαστικών μέτρων κ.λπ..

Επίσης, οι ενισχύσεις που καταβάλλονται στο πλαίσιο δράσεων αντιμετώπισης των επιπτώσεων του κορονοϊού στον πρωτογενή τομέα δεν υπόκεινται σε οποιοδήποτε φόρο, τέλος, εισφορά ή άλλη κράτηση υπέρ του δημοσίου, είναι ανεκχώρητες και ακατάσχετες στα χέρια του Δημοσίου ή τρίτων. Δεν δεσμεύονται και δεν συμψηφίζονται με βεβαιωμένα χρέη προς το Δημόσιο, την Τοπική Αυτοδιοίκηση, τα Ασφαλιστικά Ταμεία και τα Πιστωτικά Ιδρύματα.

Του Υπουργείου Εργασίας ρύθμιση που έχει στόχο την ταχύτερη περάτωση εκκρεμών αιτήσεων συνταξιοδότησης και προβλέπεται η απόσπαση στο e-ΕΦΚΑ μονίμων υπαλλήλων για να δοθούν, επιτέλους, συντάξεις σε συνταξιούχους που τις έχουν απόλυτη ανάγκη. Είναι μια βαρύνουσα διάταξη αυτή και πρέπει να απονεμηθούν οι συντάξεις, οι οποίες χρονίζουν και επειδή οι περισσότερες ερωτήσεις που γίνονται αυτό το διάστημα είναι για συντάξεις, οι οποίες έχουν δύο και τρία χρόνια και δεν έχουν ακόμα δοθεί, γιατί δεν υπάρχει και το απαραίτητο προσωπικό, ενώ οι νέες συντάξεις άρχισαν να δίνονται ηλεκτρονικά και σιγά ,σιγά το σύστημα τελειοποιείται, πιστεύουμε ότι με την απόσπαση των υπαλλήλων στον e-ΕΦΚΑ θα μπορέσουν να δοθούν οι εκκρεμείς αυτές συντάξεις, όπως δεσμευτήκαμε.

Επίσης, περιορίζεται το ποσοστό αναπηρίας, τύφλωση και από τους δύο(2) οφθαλμούς σε 80% από 100% που ισχύει για την ένταξη στις απαλλακτικές διατάξεις της παραγράφου 1 του άρθρου 1 του ν. 490/1976.

Ακόμη, παρατείνεται έως την 28η/2ου του 2021 με δυνατότητα περαιτέρω παράτασης η ασφαλιστική ικανότητα αυτοαπασχολούμενων ελευθέρων επαγγελματιών και ασφαλισμένων στον τέως ΟΓΑ που τυχόν βαρύνονται με χρεωστικό υπόλοιπο από την εκκαθάριση των ασφαλιστικών εισφορών τους για τα έτη 2017, 2018, 2019.

Τέλος, προστίθενται, ειδικώς για το 2020 και οι απασχολούμενοι σε άλλα εποχικά επαγγέλματα, στους δικαιούχους χορήγησης του τακτικού επιδόματος ανεργίας, εφόσον πληρούν την εξαιρετική προϋπόθεση της ασφάλισης των 50 ημερών στον Κλάδο Ανεργίας του ΟΑΕΔ, από 100 ημέρες έγιναν 50.

Θέλω, επίσης, τελειώνοντας να αναφερθώ στη διάταξη που δίνεται η παράταση ενός έτους στον Επαρχιακό Τύπο, στις εφημερίδες, για την κατάργηση, ουσιαστικά των δημοσιεύσεων, καθώς, πιστεύουμε ότι σε αυτήν ιδίως την εποχή που οι επαρχιακές εφημερίδες, θα έλεγα και άλλες εφημερίδες, που πλήττονται και «γιγαντώνονται» τα προβλήματά τους και πάνε χιλιάδες εργαζόμενοι στην ανεργία, τη στιγμή που πρέπει να κάνουν και έναν προγραμματισμό και να εκσυγχρονίσουν την επιχείρησή τους, αλλά να δουν και το μέλλον και των εργαζομένων και των ιδίων, γιατί, πιστεύουμε ότι ο Περιφερειακός Τύπος προσφέρει στον πλουραλισμό και στην ενημέρωση, ιδίως ο Περιφερειακός, ο οποίος όλο αυτό το διάστημα, ξέρουμε ότι «έχει πληγεί ανεπανόρθωτα». Θα πρέπει κατά την άποψή μου, αυτή η παράταση του ενός έτους να πάει περαιτέρω, ώστε να κάνουν κι αυτοί το δικό τους προγραμματισμό για να μπορέσουν να συνεχίσουν απρόσκοπτα τη δουλειά τους.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Να σας πω ότι παρίσταται στη συνεδρίαση μας και ο Υφυπουργός, κ. Κεφαλογιάννης.

Τον λόγο έχει ο Υφυπουργός Οικονομικών, κ. Ζαββός.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών)**: Ευχαριστώ πολύ αγαπητή κυρία Πρόεδρε. Κυρίες και κύριοι Βουλευτές, θα είμαι σύντομος καθότι θα περιοριστώ και μόνο σε ορισμένα θέματα, τα οποία αφορούν τις αρμοδιότητες του Υπουργείου Οικονομικών. Πιο συγκεκριμένα θα αναφερθώ σε τέσσερα θέματα - τροπολογίες, τις οποίες καταθέσαμε και τις οποίες θα υπάρξει ενδεχομένως και μια άλλη την Δευτέρα.

Το πρώτο θέμα αφορά στις περίφημες διατραπεζικές προμήθειες για πράξεις πληρωμών με κάρτες. Αυτές αφορούν τα άρθρα 60 έως και 62 και βάσει αυτών θεσπίζονται μέτρα για την εφαρμογή του Κανονισμού 751/2015. Καθορίζονται, επίσης, οι αρμόδιες αρχές, οι κυρώσεις που επιβάλλει καθεμία από αυτές, καθώς και οι τρόποι επίλυσης των διαφορών. Με το πλέγμα των νέων διατάξεων που εισάγουμε, προβλέπεται και η συνεργασία της Τράπεζας της Ελλάδος, της Γενικής Γραμματείας Καταναλωτή και της Επιτροπής Ανταγωνισμού. Έτσι, όπως αντιλαμβάνεστε επιλύεται σε μεγάλο βαθμό ένα θέμα, το οποίο έχουμε συζητήσει εν εκτάσει και έχει απασχολήσει πολλές φορές τη Βουλή. Δηλαδή, για το ποιος είναι αρμόδιος να ελέγχει και να επιβάλλει κυρώσεις στις περιπτώσεις διατραπεζικών προμηθειών που επιβάλλονται όταν οι καταναλωτές πληρώνουν με κάρτες.

Το δεύτερο θέμα έχει να κάνει με το άρθρο 63. Το άρθρο 63 αποσαφηνίζει αρμοδιότητες μεταξύ των αρμοδίων αρχών που εφαρμόζουν τον Κανονισμό 2060/2012. Θα θυμίσω απλώς ότι ο Κανονισμός αυτός αφορά άμεσες χρεώσεις της αγοράς πληρωμών για πιστωτικά ιδρύματα, για ιδρύματα ηλεκτρονικού χρήματος και ιδρύματα πληρωμών. Η αποσαφήνιση αυτή κρίναμε ότι είναι αναγκαία κατόπιν του σχετικού ελέγχου που έγινε από την Ευρωπαϊκή Επιτροπή κατά τον έλεγχο της ορθής εφαρμογής του ευρωπαϊκού αυτού νομοθετήματος.

Το τρίτο σημείο αφορά στο άρθρο 65, βάσει του οποίου δίνεται παράταση στο χρόνο διενέργειας των τακτικών γενικών συνελεύσεων του έτους 2020 των αστικών συνεταιρισμών έως τον Απρίλιο του 2021. Αντιλαμβάνεστε ότι το κάνουμε αυτό, γιατί η πανδημία και τα έκτακτα μέτρα, τα οποία επεβλήθησαν, εμπόδισαν σε πολλές περιπτώσεις την έγκαιρη διενέργειά τους. Γι’ αυτό είχαμε αρκετές συζητήσεις και αρκετά σχετικά αιτήματα. Παράλληλα και ανεξαίρετα από τη σχετική πρόβλεψη, στα οικεία καταστατικά παρέχεται παράταση και στη θητεία των διοικητικών συμβουλίων αυτών που εκλέγονται κατά τις ετήσιες γενικές συνελεύσεις όσο και αυτών που εκλέγονται σε άλλο χρόνο και η θητεία τους έληξε ή λήγει εντός του 2020 και η οποία όμως μπορεί να παραταθεί με απόφαση του Διοικητικού Συμβουλίου ως την επόμενη τακτική γενική συνέλευση.

Το τέταρτο και τελευταίο θέμα έχει να κάνει με το άρθρο 68. Αναφερόμαστε σε θέματα του Brexit, βάσει του οποίου ρυθμίζονται θέματα που αφορούν τις ασφαλιστικές και τις αντασφαλιστικές επιχειρήσεις και τη συνέχιση των υποχρεώσεων έναντι ασφαλισμένων ως την 31/12/2021 εταιρειών του κλάδου που ανήκουν στο Ηνωμένο Βασίλειο.

Η ρύθμιση αυτή νομίζουμε, είναι αναγκαία, προκειμένου να αντιμετωπιστούν έκτακτες συνθήκες που ίσως ανακύψουν - αυτές τις ώρες γίνετε η διαπραγμάτευση - αν τελικά ως τις 31/12/2020 δεν επιτευχθεί εμπορική συμφωνία όπως προβλέπεται στη συμφωνία αποχώρησης του Ηνωμένου Βασιλείου από την Ευρωπαϊκή Ένωση. Για τον ίδιο λόγο, θα κατατεθεί και τη Δεύτερα από τον Υπουργό και νομοτεχνική βελτίωση του άρθρου, που διευρύνει την εξουσιοδότηση προς τον Υπουργό Οικονομικών να ρυθμίσει κάθε σχετικό θέμα για το διάστημα μετά τη λήξη της μεταβατικής περιόδου που προβλέπει η συμφωνία αποχώρησης της Μεγάλης Βρετανίας από την Ευρωπαϊκή Ένωση. Σας ευχαριστώ πολύ κυρία Πρόεδρε και τους συναδέλφους για την προσοχή τους.

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Εμείς σας ευχαριστούμε κύριε Υπουργέ. Κυρίες και κύριοι συνάδελφοι, ολοκληρώθηκε η επεξεργασία και εξέταση του νομοσχεδίου του Υπουργείου Υγείας.

Ερωτώνται οι Επιτροπές εάν γίνεται δεκτό το σχέδιο νόμου επί της αρχής. Το λόγο έχει ο κ. Πλεύρης.

**ΑΘΑΝΑΣΙΟΣ (ΘΑΝΟΣ) ΠΛΕΥΡΗΣ (Εισηγητής της Πλειοψηφίας):** Ψηφίζουμε, «Υπέρ».

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει, ο κ. Παπαδόπουλος

**ΑΘΑΝΑΣΙΟΣ ΠΑΠΑΔΟΠΟΥΛΟΣ (Εισηγητής της Μειοψηφίας):** Ψηφίζουμε, «Κατά».

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει, ο κ Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής Του Κινήματος Αλλαγής):** Ψηφίζουμε, «Επιφύλαξη».

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει, ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Ψηφίζουμε, «Κατά».

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει, η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης):** Ψηφίζουμε, «Επιφύλαξη».

**ΣΟΦΙΑ ΒΟΥΛΤΕΨΗ (Προεδρεύουσα των Επιτροπών):** Το λόγο έχει, η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Ψηφίζουμε, «Επιφύλαξη».

Συνεπώς, το σχέδιο νόμου του γίνεται δεκτό επί της αρχής, κατά πλειοψηφία.

Ερωτώνται οι Επιτροπές εάν γίνονται δεκτά τα άρθρα 1 – 159;

Δεκτά, κατά πλειοψηφία.

Γίνεται δεκτό και το ακροτελεύτιο άρθρο;

Δεκτό, κατά πλειοψηφία.

Συνεπώς, το σχέδιο νόμου του Υπουργείου Υγείας «Ρυθμίσεις για την προστασία της δημόσιας υγείας από τις συνέπειες της πανδημίας του κορωνοϊού COVID-19, την ενίσχυση των μέσων μαζικής μεταφοράς, την επιτάχυνση της απονομής των συντάξεων, τη ρύθμιση οφειλών προς τους οργανισμούς τοπικής αυτοδιοίκησης και άλλες κατεπείγουσες διατάξεις» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρούτσης Ιωάννης, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, , Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ. Αναστασιάδης Σάββας, Βολουδάκης Μανούσος – Κωνσταντίνος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Κελέτσης Σταύρος, Κεφαλογιάννης Ιωάννης, Λεονταρίδης Θεόφιλος, Μάνη – Παπαδημητρίου Άννα, Μπουκώρος Χρήστος, Παπαδημητρίου Χαράλαμπος (Μπάμπης), Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Σκανδαλίδης Κωνσταντίνος, Κομνηνάκα Μαρία, Συντυχάκης Εμμανουήλ, Χήτας Κωνσταντίνος, Λογιάδης Γεώργιος και Κουρουμπλής Παναγιώτης.

Τέλος και περί ώρα 19.40΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΣΟΦΙΑ ΒΟΥΛΤΕΨΗ**